Imad Latheef ge column: Trump kuree huthuru vegenvaa baghaavaathekeve - One Online\nއިމާދު ލަތީފުގެ ކޮލަމް: ޓްރަމްޕު ކުރީ ހުތުރުވެގެންވާ ބަޣާވާތެކެވެ.\nގައުމެއްގެ ރައީސަކު އިންތިޚާބުން ބަލިވީމާ ނަތީޖާ ގަބޫލުނުކޮށް ގާނޫނުހަދާ މަޖިލީހަށް ގޭންގްސްޓާރުން ވައްދައިގެން ހަމަނުޖެހުން ހިންގައި ގާނޫނުހަދާ މަޖިލީހުގެ މެންބަރުންނަށް ބިރުދައްކައި ގާނޫނުއަސާސީ އިރާލައި މަގާމުގައި ދެމިހުންނަން ކުރާ މަސައްކަތަށް ކިޔާނީ ކޮން ނަމެއް ބާވައެވެ. އެބާވަތުގެ ކަންކަމަށް ދިވެހީން ކިޔަނީ ބަޣާވާތް ކުރުމެވެ. އެއީ ހަރާމް ބަޣާވާތެވެ. އެމެރިކާގެ ރިޔާސީ އިންތިޚާބުގައި ބޮޑުވެގެންވާ ބަލިވުމަކުން ބަލިވުމަށްފަހުވެސް މަގާމުގައި ދެމިހުރުމަށްޓަކައި ރައީސް ޑޮނަލްޑް ޓްރަމްޕު ހިންގީ މިފަދަ ހުތުރުކަން ބޮޑު ބަޣާވާތެކެވެ. ދިވެހިރާއްޖޭގައި ނަމަ ދެން އޭނާއަށް ކިޔާނީ ރައީސް ޓްރަމްޕެއް ނޫނެވެ. ބާޣީ ޓްރަމްޕެވެ.\nއެމެރިކާގެ ދައުލަތް4ޖުލައި 1776 ގައި ގާއިމުކުރެވުނު ފަހުން އެދައުލަތާ ދެކޮޅަށް ބަޣާވާތެއް ހިނގާފައިވަނީ ދެފަހަރަކުއެވެ. އެންމެ ފުރަތަމައީ އެމެރިކާގެ ދާޚިލީ ހަނގުރާމައެވެ. ދެވަނައީ މިފަހަރު ޑޮނަލްޑް ޓްރަމްޕާއި އޭނާގެ ސަޕޯޓަރުން ހިންގި ބަޣާވާތެވެ. މި ބަޣާވާތް ނާކާމިޔާބުވިޔަސް އޭގެ ނުރައްކާތެރިކަމާއި ހުތުރުކަން ކުޑައެއް ނޫނެވެ. ޓްރަމްޕުގެ ބަޣާވާތުގެ ނުރައްކާ ކިތަންމެހާވެސް ބޮޑެވެ. ގާނޫނުހަދާ މަޖިލީހުގެ އިމާރާތަށް ބޮޑެތި ގެއްލުންތައް ލިބުނެވެ. ފަސްމީހަކު މަރުވިއެވެ. އޭގެތެރޭގައި ސަލާމަތީ ފައުޖެއްގެ މީހަކުވެސް ހިމެނެއެވެ. ދުނިޔޭގެ ކުރިމަތީގައި އެމެރިކާގެ ނަން ކިލަނބުވިއެވެ. އިއާދަ ނުކުރެވޭވަރުގެ ގެއްލުން ލިބުނެވެ. ސިޔާސީގޮތުންނާއި އެނޫންވެސް ގޮތްގޮތުންނެވެ.\nޖެނުއަރީ ހަވަނަ ދުވަހު އެމެރިކާގެ ގާނޫނުހަދާ މަޖިލީސް އެއްތަންވެ އައު ރައީސް ޖޯ ބައިޑެންގެ އިންތިޚާބީ ކާމިޔާބީގައި ސިލްޖަހަން ތައްޔާރުވަމުން ދަނިކޮށް އެތަނަށް ސަޕޯޓަރުން ފޮނުވައިގެން ޓްރަމްޕު ހިންގި ހަމަނުޖެހުންތަކުގެ ފުރިހަމަ ޒިންމާ އޭނާގެ ބޮލުގައި އެޅެއެވެ. އެތަނަށް މީހުން ފޮނުވީ އޭނާއެވެ. އެމީހުން ރުޅިއަރުވައިލައި ލޭއޮހޮރުވުމަކަށް ހިތްވަރުދިނީވެސް އޭނާއެވެ. މިއީ ޝައްކެއްނެތި ފެންނާން އޮތް ހަގީގަތެކެވެ. މިކަމުގައި ޓްރަމްޕާ އެއްވަރަކަށް އޭނާގެ ގާނޫނީ ވަކީލު ރޫޑީ ޖިއުލިއާނީގެ ދައުރެއްވެސް އޮތެވެ.\nލޭއޮހޮރުވައިގެންވެސް ޓްރަމްޕަށް ކާމިޔާބު ހޯދައިދޭން ދާށޭ އެންގީ ޖިއުލިއާނީއެވެ. އެހެންވީމާ އެމެރިކާގެ ޑިމޮކްރަސީއާއި ގާނޫނުއަސާސީގެ ހައްގުގައި ބާޣީންނަށް އަދަބުދޭން އެބަޖެހެއެވެ. ހައްޔަރުކޮށް ސަރިޔަތަށް ގެންގޮސް ނިޔާވެސް އިއްވާން އެބަޖެހެއެވެ. މީން އެއްވެސް ކަމެއް ނުކޮށް އަނެއްކާވެސް އައުދައުރަކަށް ކުރިމަތިލާން ޓްރަމްޕަށް ފުރުސަތު ހުޅުވައިގެން ތިބުމަކީ އެމެރިކާގެ ސިޔާސީ ދުސްތޫރީ ނިޒާމުން ބަޣާވާތުގެ ސަގާފަތަށް ޖާގަދީގެން އެކަމަށް އެއްބަސްވެގެން ތިބުމެކެވެ. މިއީ ދުނިޔޭގެ ލީޑަރު ކަމަށް ދައުވާކުރަންޏާ އެމެރިކާއަށް ފަރުޖެއްސޭނެ ކަމެއް ނޫނެވެ.\nއެމެރިކާ އަކީ ސިޔާސީ އަޚުލާގާއި ގާނޫނީ އަޚުލާގުގެ ވާހަކައިން ދުނިޔެއަށް ނަސޭހަތްދެމުން އައި ގައުމެވެ. ޑިމޮކްރަސީއާއި ޑިޕްލޮމަސީގައި ދުނިޔެއަށް ނަމޫނާ ދައްކަމުން އައި ގައުމެވެ. އެގައުމުގެ ރައީސާއި ވަޒީރުންނާއި ގާނޫނުހަދާ މަޖިލީހުގެ މެންބަރުން އިންތިޚާބުތަކުގެ ނަތީޖާ ގަބޫލުނުކޮށް ފޮހެވޭ ދެއްޔާއި ވެއްޓޭ ފާހަގައިގެ ބުހުތާނުން ނަޖިސްވެގެންތިބެ ދުނިޔޭގެ އެހެން ގައުމުތަކަށް ދެއްކޭނެ ނަމޫނާއެއް އޮންނާނެތޯއެވެ. ނުއޮންނާނެއެވެ. އަދާކުރެވޭނެ ލީޑަރޝިޕެއްވެސް ނޯންނާނެއެވެ. މިކަން މިހާރުވެސް ފެންނާން ފަށައިފިއެވެ. ދުނިޔޭގެ ގައުމުތަކުން ފާޅުގައި އެމެރިކާއަށް މަލާމާތް ކުރަން ފަށައިފިއެވެ. މިތުރުންނާއި ހަތުރުންވެސް ހިމެނޭގޮތުންނެވެ.\nއެމެރިކާއަށް ގެންނަން ޓްރަމްޕު މަސައްކަތްކުރި ބަޣާވާތަކީ ދުނިޔޭގެ ކަންކޮޅުތަކުގައި ތިބި ޚުދުމުޚުތާރު ވެރީންނަށް ލިބުނު ހިތްވަރެކެވެ. ޓްރަމްޕުގެ ކިބައިން ހިތްވަރު ލިބިގެން ޑިމޮކްރަސީ މުގުރާލައި ގާނޫނުއަސާސީ އިރާލައި ވެރިކަން ދަމަހައްޓަން ބޭނުންވާ ޖައްބާރު ވެރީން މިހާރުވެސް ފާޅުވެ އެނގޭން ފަށައިފިއެވެ. އޭގެތެރެއިން އެކަކީ ޔޫގެންޑާގެ ރައީސް މުސެވީނީއެވެ. އެގައުމުގެ ރިޔާސީ އިންތިޚާބުގައި ވާދަކުރާ އިދިކޮޅު މީހުން އުލުބައިންދަމުން ހިތަށްއެރިހާ ގޮތަކަށް އަމަލުކުރަމުން މުސެވީނީ އެގެންދަނީ ދުނިޔެއިން އެކަމާ އަޅައިނުލާނޭ ކަމާއި އެންމެންގެ ލޯތައް އެމެރިކާއަށް އަމާޒުވެފައިވާކަން ދަނެގެންނެވެ. މިމަގުން ދަތުރުކުރާނޭ ކިތަންމެ ވެރީންނެއް އަދިވެސް އެބަތިއްބެވެ.\nދުނިޔޭގެ ޑިމޮކްރަސީގެ ބަފައިކަމަށް އެންމެންވެސް ގަބޫލުކުރާ އެމެރިކާއަށް ޓްރަމްޕު ގެންނާން އުޅުނު ބަޣާވާތް ނާކާމިޔާބު ވެއްޖެއެވެ. އޭނާއަށް ދެން ވެރިކަމުގައި ދެމިނުހުރެވޭނެއެވެ. އެކަމަކު އޭގެ މާނަޔަކީ ޓްރަމްޕުގެ ބިރުވެރިކަމުން އެމެރިކާއާއި ދުނިޔެ ސަލާމަތް ވުމެއް ނޫނެވެ. އޭނާގެ ދައުރު އަދި ނުނިމެއެވެ. ބާކީ ހަފުތާއެއްހައި ދުވަސް އެބައޮތެވެ. މީހާޔަކީ ބުއްދި ލުހިފައިވާ މަޖްނޫނެކެވެ. މީހާގެ ޝައުގަކީ ތިމަންނާޔަކީ އެންމެ މޮޅު އެންމެ ބުއްދިވެރި އެންމެ ދުރުވިސްނޭ ލީޑަރުކަން އެންމެނަށް ދެއްކުމެވެ. މިވިސްނުމުގައި އޭނާ ހަނގުރާމައެއްވެސް ފަށައިފާނެއެވެ. ލޭއޮހޮރުވުމެއް ހިންގައިފާނެއެވެ. މިކަމުގެ ކުލަވަރު އެބަފެނެއެވެ.\nޓްރަމްޕުގެ ރިޔާސީ ދައުރުގެ އިރު ފެނަށް ތިރިވެފައިވަނިކޮށް އޭނާގެ އަމުރަށް ޚާރިޖީ ވަޒީރު މައިކް ޕޮމްޕިއޯ އައު ކުޅިވަރެއް ފަށައިފިއެވެ. ޔަމަނުގެ ހޫސީންނަކީ ޓެރަރިސްޓުން ކަމަށް ކަނޑައަޅައިފިއެވެ. އަލްގާއިދާ ޖަމާއަތް މިހާރު ހަރަކާތްތެރިވަނީ އީރާނުގައި ކަމަށްވެސް ނިންމައި އިއުލާންކޮށްފިއެވެ. ހެއްކެއް ގަރީނާއެއް ދެއްކުމެއް ނެތިއެވެ. ހުރިހާ ވައްތަރެއްގެ ހަތިޔާރުން ހަމަލަދެވޭ ޒާތުގެ މަނަވަރާއި ސަބްމެރީން އީރާނުގެ އައްސޭރިޔާ ގާތަށް ފޮނުވައިފިއެވެ. މިއުޅެނީ ކީއްކުރަން ބާވައެވެ. މަގްސަދަކީ ދައުރު ނިމުމުގެ ކުރިން ޓްރަމްޕުގެ ގަޓު ދެއްކުން ކަމަށް ވެދާނެއެވެ. އީރާނާ ދެކޮޅަށް ހަނގުރާމައެއް ފެށުން ކަމަށް ވެދާނެއެވެ. ދުނިޔެ ބަޣާވާތްކުރަން އުޅުމަކަށް ވެދާނެއެވެ. އެހެންވީމާ މިއީ މުޅި ދުނިޔެ ނޭވާ ހިފަހައްޓައިގެން ތިބެން މަޖްބޫރުވެފައިވާ ވަގުތުކޮޅެކެވެ.\nގުޅޭ ޓެގު އެމެރިކާ ޑޮނަލްޑް ޓޮރަމްޕް އެމެރިކާ\nޔޫކޭގައި ކޮވިޑް ޖެހިގެން މަރުވި މީހުންގެ އަދަދު ލައްކައަކަށް އަރައިފި\nކޯލިޝަން ސަރުކާރު ބައިބައިވުމުން އިޓަލީގެ ބޮޑުވަޒީރު އިސްތިއުފާ ދެއްވައިފި\nމޮޑާނާ ވެކްސިން އިން އާވޭރިއަންޓާ ދެކޮޅަށް މަސައްކަތް ކުރޭ\nދެ މަސް ފަހުން ނިއުޒިލެންޑުގެ އާންމުންގެ ތެރެއިން ކޮވިޑް ކޭހެއް ފެނިއްޖެ


Ibrahimovic Europe in alun nufenidhaane | Mihaaru\nއިބްރަހިމޮވިޗް ޔޫރަޕުން އަލުން ނުފެނިދާނެ\n08 ނޮވެމްބަރ 2018 - 10:29\nލޮސް އެންޖެލިސް (ނޮވެމްބަރު 8) – ޔޫރަޕުގެ ޓީމުތަކުން އޮފާތަކެއް ލިބިފައިވީ ނަމަވެސް އަންނަ ސީޒަނުގައި ވެސް އެމެރިކާގެ އެލްއޭ ގެލެކްސީގައި ދެމި ހުރުމުގެ ފުރުސަތު ބޮޑު ކަމަށް ސްވިޑަން ފޯވާޑް ޒަލަޓާން އިބްރަހިމޮވިޗް ބުނެފި އެވެ.\nރިޕޯޓްތައް ބުނާ ގޮތުގައި އިބްރަހިމޮވިޗުގެ ކުރީގެ ކްލަބެއް ކަމަށްވާ އިޓަލީގެ އޭސީ މިލާނުން އަންނަނީ ޖެނުއަރީ މަހު އޭނާ ގެންދަން މަސައްކަތްކުރަމުންނެވެ. އަދި ރެއާލް މެޑްރިޑުން ވެސް އޭނާ އަށް ޝައުގުވެރިވާ ކަމަށް ވާހަކަދެކެވެ އެވެ.\n"އެއީ ސިއްރެއް ނޫން އަހަންނަށް ޔޫރަޕުން ޝައުގުވެރިކަން ފާޅުކޮށްފައިވަނީ. އެކަމަކު އަހަރެން އިސްކަން ދެނީ ގެލެކްސީ އަށް. އަހަރެން މިތަނުގައި މިހިރީ އުފަލުން،" އިބްރަހިމޮވިޗް ބުންޏެވެ. "ކްލަބަށް އެނގޭ އަހަރެންގެ ހުރިހާ ބޭނުންތަކެއް. އެ ޓީމުން ބޭނުންވާ ކަމެއް އެނގޭނީ އެ ޓީމަށް. އެކަމަކު ވަރަށް ޕޮޒިޓިވްކޮށް އޮތީ."\nގެލެކްސީއާ އެކު މި ސީޒަނުގައި އިބްރަހިމޮވިޗް މޮޅު ކުޅުމެއް ދެއްކި ނަމަވެސް އެ ޓީމަށް އެމްއެސްއެލް ކަޕުގެ ޕްލޭއޮފުން ޖާގައެއް ނުލިބުނެވެ. އެ ޓީމާ އެކު ހަދާފައިވާ ކޮންޓްރެކްޓް މި އަހަރުގެ ނިޔަލަށް ހަމަވީ ނަމަވެސް އަންނަ އަހަރު އާކުރެވެން އެބައޮތެވެ. އިބްރަހިމޮވިޗް ވަނީ އަންނަ އަހަރު ގެލެކްސީ އަށް ކުޅެން ބޭނުންވަނީ ތަށްޓަށް ވާދަކުރުމުގެ ރޫހުގައި ކަމަށް ބުނެފަ އެވެ.\n"އަހަރެން މިތަނުގައި މިހިރީ ޗުއްޓީއަކަށް ނޫން. އަހަރެން މިތާ މިހުރީ ޗެލެންޖް ނަގައިގެން،" އިބްރަހިމޮވިޗް ބުންޏެވެ.\nއުމުރުން 37 އަހަރުގެ އިބްރަހިމޮވިޗް ވަނީ ޔޫރަޕުގެ ބޮޑެތި އެތައް ޓީމުތަކެއްގައި މޮޅު ކުޅުމެއް ދައްކައި ތަށި ހޯދައިފަ އެވެ. އޭގެ ތެރޭގައި ނެދަލެންޑްސްގެ އަޔަކްސް އާއި އިޓަލީގެ ޔުވެންޓަސް، އިންޓަ، މިލާން އަދި ސްޕެއިނުގެ ބާސެލޯނާ އާއި ފްރާންސްގެ ޕީއެސްޖީ އަދި އިންގްލެންޑުގެ މެންޗެސްޓާ ޔުނައިޓެޑް ހިމެނެ އެވެ.\nއިތުރު ލިޔުންތައް ޒަލަޓާން އިބްރަހިމޮވިޗް


SunOnline: Enmenge nazaru mi kujjaa ah, mulhi social media gai ves mi kujjaa!\nއެންމެންގެ ނަޒަރު މިކުއްޖާއަށް، މުޅި ސޯޝަލް މީޑިއާގައިވެސް މިކުއްޖާ!\nއައިމިނަތު ލުބާ 14 Feb 2018, 10:04\nއޯރޫ އަދާރް ލަވް ފިލްމުގެ ލަވައިގެ މަންޒަރެއް---\nމި ހަފްތާ ނިމިގެން މި ދަނީ މީސް މީޑިއާ ވަރަށް ހަލަބޮލިކޮށެވެ. މުޅި ނިއުސް ފީޑުގައި ހެން މި އަންހެންް ކުއްޖާގެ ވީޑިއޯއެވެ. ނުވަތަ އެކި ގޮތްގޮތަށް ބޭނުންކޮށްފައިވާ އެ އަންހެން ކުއްޖާގެ މީމްސް އެވެ.\n"އޯރޫ އާދާރް ލަވް" ކިޔާ މަލަޔާލަމް ފިލްމެއްގެ ލަވައެއްގެ ތަންކޮޅެއް މީސް މީޑިއާއަށް އަޕްލޯޑް ކޮށްލުމުން މުޅި މީސް މީޑިއާ ވެސް ހަލަބޮލިވެގެން ދިޔައެވެ. ވީޑިއޯގައި ފެނިގެންދަނީ ޒުވާން ފިރިހެން ކުއްޖަކު އަންހެން ކުއްޖަކާ ދިމާއަށް ބަލާމުމަށްފަހު އެއް ބުމަ އަރުވާލާ މަންޒަރެވެ. ފިރިހެން ކުއްޖާ އެއްބުމަ އަރުވާލުމާއެކުހެން އަންހެން ކުއްޖާ އޭގެ ރައްދުގައި ދެ ބުމަ އަރުވާލައެވެ. އެއަށް ރައްދު ދިނުމުގެ ގޮތުން ފިރިހެން ކުއްޖާ ދެ ބުމަ އަރުވާލައެވެ. ދެން މި އަންހެން ކުއްޖާ މަރާލަނީ އެއްލޮލެވެ. ދެން ފެނުނީ ފިރިހެން ކުއްޖާ ލަދުން މޯޅިވި މަންޒަރެވެ.\nފިލްމުގައި ހަރަކާތްތެރިވާ އަންހެން ކުއްޖާ ޕްރިޔާ ޕްރަކާޝްގެ ރީތި ހިނިތުންވުން އެ ކުޑަ ވީޑިއޯ ކޮޅުން ވެސް ފެނިގެން ދިޔައެވެ. "ހައި ސުކޫލް ލަވް ސްޓޯރީ" އެއްގެ މައްޗަށް ތައްޔާރުކޮށްފައިވާ ފިލްމުގެ އެ ލަވައަށް ޔޫޓީއުބްގައި ވެސް ވަރަށް ވިއުސް ގިނައެވެ. މި ލަވައަށް މިހާތަނަށް 14 މިލިއަން ވިއުސް ވަނީ ލިބިފައެވެ.\nމި ލަވަ އާ އެކީ "އޯރޫ އަދާރް ލަވް" ފިލްމު ވެގެންދާނީ ބެލުންތެރިންނަށް ކަމުދާ ކާމިޔާބު ފިލްމަކަށް ކަމަށް މި ވަނީ ބެލެވިފައެވެ. އެ ފިލްމަކީ އަންހެން ކުއްޖާގެ ފުރަތަމަ ފިލްމު ވެސް މެއެވެ.\nޕްރިޔާ ޕްރަކާޝްއަށް އިންސްޓަގްރާމްގައި ފޮލޯ ކުރާ މީހުންގެ އަދަދު ވަނީ 2.3 މިލިއަން އަށް އަރާފައެވެ. އެއް ދުވަހުން އެންމެ ގިނައިން ފޮލޯ ކުރި ތަރިއަކަށް އޭނާ ވަނީ މިހާރު ވެފައެވެ. ޕްރިޔާ ވަނީ މަޝްހޫރު ތަރިން ކަމުގައިވާ ކައިލީ ޖެނާ އަދި ކްރިސްޓިއާނޯ ރޮނާލްޑޯ ވެސް ފަހަތަށް ޖައްސާލުމަށްފަހު އިންސްޓަގްރާމްގެ އެންމެ ގިނަ ފޮލޮވާސް ހޯދާފައެވެ. ޓްވިޓާގައި ވެސް ޕްރިޔާގެ ލަވަ މިހާރު އާންމުވެފައިވާއިރު އޭނާގެ އެ ލަވައަށް ގިނަ ބަޔަކު އަންނަނީ ތައުރީފް ކުރަމުންނެވެ.\nގިނަ ބަޔަކު އޭނާގެ ޖާދޫގައި ޖެހިފައިވާއިރު އޭނާ އަކީ މިހާރު އާންމުންގެ ވަރަށް ބޮޑު ފޭނެކެވެ.\nވަޓްސް އެޕުން މެސެޖު ފޯވާޑުކުރެވޭ މިންވަރު ލިމިޓްކޮށްފި\nދުނިޔޭގެ އެންމެ ދުވަސްވީ މީހާ މަރުވެއްޖެ\nލޯބިވެރިއަކު ހުއްޓަސް އަންކިތާ އަދި ކައިވެންޏަށް ތައްޔާރެއް ނޫން


Hulhumale' Tourism island ah investment libijje\nހުޅުމާލެ ފޭސް ދޭއް: މި ރަށުގައި ހަދާ ޓޫރިޒަމް އައިލެންޑަކީ އިންޓަގްރޭޓެޑް މަޝްރޫއެއް -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nހައުސިންގް ޑިވެލޮޕްމެންޓް ކޯޕަރޭޝަން (އެޗްޑީސީ) އިން ހުޅުމާލޭގައި ހިންގަން ނިންމާފައިވާ ޓޫރިޒަމް އައިލެންޑް މަޝްރޫއަށް އިންވެސްޓްމެންޓް ލިބިފައިވާ ކަމަށް ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އިން ބުނެފި އެވެ.\nހުޅުމާލެ ބަލަހައްޓާ، މެނޭޖިން ޑިރެކްޓަރު ސުހައިލް އަހްމަދު ރާއްޖެ ޓީވީގެ ޕްރޮގްރާމެއްގައި ވިދާޅުވީ ޓޫރިޒަމް އައިލެންޑް ޑިވެލޮޕް ކުރުމަށް ކޮންސެޕްޓެއް ހަދާފައިވާ ކަމަށާއި ސަރުކާރުގެ ކަމާބެހޭ ފަރާތްތަކަށް ބައްދަލުކޮށް އެކަމަށް އިންވެސްޓްމަންޓް ވެސް ލިބިފައިވާ ކަމަށެވެ.\nއޭނާ ވިދާޅުވި ގޮތުގައި ޓޫރިޒަމް އައިލެންޑް މަޝްރޫއަކީ 3،000 ކޮޓަރީގެ ޑިވެލޮޕްމެންޓެކެވެ. ވިސްނުން އޮތީ ތިން ބަޔަކަށް ބަހާލައިގެން އެ މަސައްކަތް ކުރާށެވެ. އެ މަޝްރޫގައި ފަސް ތަރީގެ ފެންވަރުގެ ހަތަރު ފަސް ހޮޓަލާއި ގެސްޓް ހައުސްގެ އިތުރުން ކޮމާޝަލް ލަގްޒަރީ ވިލާ ވެސް ހުންނާނެ އެވެ.\n"މި މަޝްރޫއުން އިންޓަގްރޭޓެޑް ރިސޯޓެއްގައި ހިމެނޭ ހުރިހާ ކަމެއް ފެނިގެންދާނެ،" ސުހައިލް ވިދާޅުވި އެވެ.\nއޭނާ ވިދާޅުވި ގޮތުގައި ހުޅުމާލެ ކޮޅުގައި ހަދާ ޓޫރިޒަމް އައިލެންޑް އޮންނާނީ ހުޅުމާލެއާ ވަކިން ވަކި ރަށެއްގެ ގޮތުގަ އެވެ. އަދި މި މަޝްރޫއަށް ރަށް ބައި ކޮށްލަން ހަދާ ޗެނަލް ހެދުމުގެ މަސައްކަތް ކުރާނީ ސައޫދީ ފަންޑުންގެ އެހީގަ އެވެ.\n"މި ރަށް ވަކި ކޮށްލަން ވަކިން ބިޑެއް އިއުލާ ނުކޮށްފައި ވާނެ. މިއީ ވެސް ފަންޑު ހަމަޖެއްސިފައި އޮންނަ ޕްރޮޖެކްޓެއް. ވަކި ވެގެންދާއިރު ޝޯވް ޕްރޮޓެކްޝަން ޖެހި އަހަރެއް، ދޮޅު އަހަރެއް ތެެރޭ ނިމިގެން ދާނެ،" ސުހައިލް ވިދާޅުވި އެވެ.\n"ރަށް މެނޭޖު ކުރާނީ އެޗްޑީސީން. އެކަމަކު ސެޕަރޭޓް ޑިވްލޮޕާސް ހިންގާނީ. އެ ބޭފުޅުންނަށް ބޭނުންވާ ކޮމަން ކަންތައް ކުރާނީ އެޗްޑީސީ އިން. ކަރަންޓާއި ފެނާއި ސްޓެލްކޯ އާއި އެމްޑަބްލިއުއެސްސީ އިން ގާއިމް ކުރާނީ،" ސުހައިލް ވިދާޅުވި އެވެ.\nހުޅުމާލޭ ހިއްކި ސަރަަހައްދުގެ އެންމެ އުތުރުގައި ގާއިމް ކުރަމުންދާ ޓޫރިޒަމް އައިލެންޑަކީ އެކި އޮޕަރޭޓަރުންނާއި އެކި ހޮޓެލް މެނޭޖަރުންނަށް ހަވާލުކޮށްގެން ކުރި އަށް ގެން ދާނެ މަސައްކަތެކެވެ.\nހުޅުމާލެ ދެވަނަ ފިޔަވަހީގައި ޓޫރިޒަމް އައިލެންޑް ހަދަން ޕްލޭންކޮށް މަޝްރޫއުގެ ބައެއް ބައިތައް ނިމިދިޔަ ސަރުކާރުގައި ބިޑަށް ވެސް ލިއެވެ. މިގޮތުން އެއް މަޝްރޫއަކީ ޔޮޓްމެރީނާ އާއި ކްރޫޒްލައިން ޓާމިނަލް ހެދުމުގެ މަޝްރޫއެވެ.\nހުޅުމާލެ ގެސްޓް ހައުސް ވިޔަފާރި ޓޫރިޒަމް + އެޗްޑީސީ ހައުސިން ޔުނިޓް ގެސްޓް ހައުސްތައް ހުޅުމާލޭ ސެންޓްރަލް ޕާކްގެ ލެޝާ ޒޯން ހުޅުމާލޭ ޔޫތު ސިޓީ


SHEESHA 100 dhuvas promotion nimen baakee 1 Mas – adduLIVE\nޝީޝާ 100 ދުވަސް ޕްރޮމޯޝަން ނިމެން ބާކީ އެއް މަސް!\n0 Feb 26, 2019, 09:18 ލިޔުނީ އަލީ ހުޒާމް\nރާއްޖޭގެ ހޮންޑާ ސައިކަލްތަކުގެ އޮތަރައިޒް ޑިސްޓްރިބިއުޓަރ ޝީޝާގެ ފަރާތުން ކުރިއަށްދާ 100 ދުވަހުގެ ޕްރޮމޯޝަން ނިމެން މަސް ދުވަހަށްވެއްޖެއެވެ.\nމިދިޔަ ޑިސެމްބަރު މަހު ފެށި ޕްރޮމޯޝަންގެ 100 ދުވަސް އަންނަ މާޗު 25 ވަނަ ދުވަހު ހަމަވާނެއެވެ.\nބޮޑެތި ޑިސްކައުންޓުތަކާ އެކު ކުރިއަށް ގެންދާ މި ޕްރޮމޯޝަން ޝީޝާގެ މާލޭ ފިހާރައިގެ އިތުރުން އަތޮޅު ތެރޭގައި ގާއިމް ވެފައިވާ އައުޓްލެޓްތަކުގައި ވެސް ކުރިއަށްދާނެއެވެ.\nޝީޝާގެ އެންމެ ފަހުގެ ހުރިހާ ސައިކަލަކުން ޑިސްކައުންޓުތައް ދޭއިރު މި ޕްރޮމޯޝަން ތެރޭގައި އެއާބްލޭޑުގެ ފަހުގެ މޮޑެލް ވަނީ ތައާރަފުކޮށްފައެވެ. އަލަށް ތައާރަފު ކުރި އެއާބްލޭޑް މޮޑެލް އަކީ އެއާ ބްލޭޑް ބްލެކް އެޑިޝަން އެއާ ބްލޭޑް އެޑްވާންސް އެޑިޝަންއެވެ.\nމި ޕްރޮމޯޝަންގައި އެއާބްލޭޑް ބްލެކް އެޑިޝަން ސައިކަލެއް 58،800 ރުފިޔާއަށް ލިބޭއިރު އެޑްވާންސް އެޑިޝަން ސައިކަލެއް 57،300 ރުފިޔާއަށް ލިބެއެވެ. ޝީޝާއިން ބުނީ މިއީ އެއާބްލޭޑް ރާއްޖެއިން ގަންނަން ލިބޭނެ އެންމެ ހެޔޮ އަގު ކަމަށެވެ.\nމީގެ އިތުރުންވެސް ވޭވް 125 ގެ ފަހުގެ މޮޑެލް އަދި ސްކޫޕީ އާއި ޒޫމާ ސައިކަލްތަކުން ކަސްޓަމަރުންނަށް 100 ދުވަހުގެ ޕްރޮމޯޝަންގެ ޑިސްކައުންޓު ލިބިގެންދެއެވެ.\nޒޫމާ ސައިކަލުތަކަށް ޚާއްސަ ޕްރޮމޯޝަނެއް ޝީޝާއިން މިހާރުވެސް ކުރިއަށް ގެންދަމުންދާއިރު އިންސްޓޯލްމަންޓް މެދުވެރިކޮށް ސައިކަލު ބައްލަވާ ފަރާތްތަކަށް އިންޓްރެސްޓުގެ ގޮތުގައި މި ޕްރޮމޯޝަނުގެ ދަށުން ނަގާނީ އެންމެ ޕަސެންޓެކެވެ. އަދި ކުރިން އިންސްޓޯލްމަންޓް އިންޓްރަސްޓް ޕަސަންޓްގެ ގޮތުގައި ޝީޝާއިން ނަގަމުން އައި 1.5 އިންސައްތަ ވަނީ ނަރުހުންނާއި ޓީޗަރުންގެ ޕެކޭޖުގައި 1.25 ޕަސެންޓަށް ވަނީ ކުޑަކޮށްފައެވެ.\nޝީޝާއަކީ ސައިކަލް ވިއްކުމާއި މަރާމާތު ކުރުމުގައި ދިވެހިންގެ އިތުބާރު ހޯދާފައިވާ ކުންފުންޏެކެވެ. މި ކުންފުނީގެ ޝޯރޫމްތައް މާލެ އާއި ހުޅުމާލެ ،އައްޑޫ އިތުރުން ކުޅުދުއްފުށީގައި ވަނީ ގާއިމްކޮށްފައެވެ.


Hajju Khutba: Dhiriulhumugai Dhimaavaa Dhathi Thakakee Maai Allah Ge Imthihaaneh! – adduLIVE\nހައްޖު ހުތުބާ: ދިރިއުޅުމުގައި ދިމާވާ ދަތިތަކަކީ މާތްﷲ ގެ އިމްތިހާނެއް\nJul 30, 2020, 16:57 ހަސަން ރަޝީދު\nކޮންމެ އިންސާނެއްގެ ދިރިއުޅުމުގައި ވެސް ދިމާވާ ދަތިތަކަކީ މާތްﷲ ގެ އިމްތިހާނެއްކަން ހަނދާން ކުރަންޖެހޭނެ ކަމަށް ހައްޖު ހުތުބާގައި ބުނެފިއެވެ.\nހައްޖު ހުތުބާ މިފަހަރު ދެެއްވީ ޝައިހް އަބްދުﷲ ބިން ސުލައިމާން އެވެ.\nއަރަފާތު ބިމުގައި މިއަދު އިއްވި ހައްޖު ހުތުބާގައި ޝައިހް ވިދާޅުވީ ތެދު މަގުގައި ސާބިތުވެ އަދި ކެތްތެރިވާ މީހުންނަށް މާތްﷲ ހެޔޮ ގޮތް މިންވަރު ކުރައްވާނެ ކަމަށާއި މި ދުނިޔެވީ ހަޔާތުގައި ދިމާވާ ދަތިތަކަކީ މާތްﷲ ގެ އިމްތިހާނެއް ކަމަށެވެ.\nއަދި ދިރިއުޅުމުގައި ދިމާވާ ދަތިތަކުން އަރައިގަތުމަށް އޮތް ހަމައެކަނި ގޮތަކީ މާތްﷲ އަށް އަދާކުރަންޖެހޭ އަޅުކަންތައް އަދާކޮށްގެން ކަމަށްވެސް ޝައިހް ވިދާޅުވިއެވެ.\n"އުނދަގޫތަކާއި ދަތިތަކުން އަރައިގަތުމަށް އޮތް ހަމައެކަނި މަގަކީ އަޅުކަންތައް އަދާކުރުން" ޝައިހް ވިދާޅުވިއެވެ.\nމިއަހަރުގެ ހައްޖުގެ އަޅުކަން އަދާކުރަން ޖެހިފައިވަނީ ކޮވިޑް-19 ގެ ބަލިމަޑުކަމުގެ ތެރޭގައި ކަމަށްވާއިރު ހައްޖު ހުތުބާގައި ވަނީ މި ބަލިން ރައްކާތެރިވުމަށް މުސްލިމުން ފިޔަވަޅުތައް އެޅުމަށް ވެސް ގޮވާލާފައެވެ. އެގޮތުން ބަލި ފެތުރެމުންދާ ސަރަހައްދުތަކަށް ނުދިޔުމަށް ގޮވާލަމުން ޝައިހް ވަނީ މި ބަލިމަޑުކަމުން ސަލާމަތްކޮށްދެއްވުމަށް އެދި ދުއާ ދަންނަވާފައެވެ.\nމީގެއިތުރުން މި ހުތުބާގައި ވަނީ މުސްލިމު އުއްމަތް އެއްބައިވަންތަވުމަށް ވެސް އިލްތިމާސްކޮށްފައެވެ. އެގޮތުން މުސްލިމުންގެ މިސާލަކީ އެއް ހަށިގަނޑުގެ މިސާލުކަން ފާހަގަކުރައްވަމުން ޝައިހް ވަނީ ހަމަޖެހުމާއި ސަލާމަތްތެރިކަން އޮތީ ދީނުގައި އަންގަވާފައިވާ ގޮތަށް އުޅެގެން ކަމަށްވެސް ވިދާޅުވެފައެވެ.\nއެގޮތުން މުސްލިމުން ދީނުގައި އަންގަފާއިވާ ގޮތަށް އުޅުމަށާއި ކާމިޔާބު ހަޔާތެއް ލިބޭނެ ހަމައެކަނި މަގަކީ އެއީ ކަމަށްވެސް މިއަދުގެ ހައްޖު ހުތުބާގައި ވަނީ ވިދާޅުވެފައެވެ.


Terrorism Aai Dhekolhah Sarukaarun Kuraa Massakkai Dhuniye In Dhanee Balaigannamun - Raees - Vaguthu\nޓެރެރިޒަމާއި ދެކޮޅަށް ސަރުކާރުން ކުރާ މަސައްކަތް ދުނިޔެ ދަނީ ބަލައިގަންނަމުން - ރައީސް\nރައީސް އަށް އެވޯޑު އެރުވުމަށް ބޭއްވި ރަސްމިއްޔާތުގައި ރައީސް ވާހަކަފުޅު ދައްކަވަނީ\nމިއަދު އިންޓަނޭޝަނަލް މޮޑަރޭޝަން ފޯރަމް އިން އެމަނިކުފާނަށް އެވޯޑެއް އެރުވުމަކީ ޓެރަރިޒަމާ ދެކޮޅަށް ސަރުކާރުން ކުރަމުންދާ މަސައްކަތް ބަލައިގަތް ކަމުގެ ހެއްކެތް ކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nމިއަދު ރައީސް އޮފީހުގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ޔާމީން ވިދާޅުވީ މިއީ ޓެރަރިޒަމާ ދޮޅަށް އެމަނިކުފާނު ކުރައްވާ މަސައްކަތަށް ލިބުނު ހިތްވަރެއް ކަމަށެވެ.\n"މީގެ ކުރިން އެ އެވޯޑް ހާސިލްކުރައްވާފައިވާ ދެ ބޭފުޅުންގެ ފަހަތުން އެ އެވޯޑް ލިބިވަޑައިގަންނަވާ ތިންވަނަ ފަރާތަކަށް އަޅުގަނޑު ވެވަޑައިގަތުމަކީ ލިބޭ ފަޚުރެއް" ރައީސް ވިދާޅުވިއެވެ.\nރައީސް ވިދާޅުވީ ދީނީ ހަރުކަށިފިކުރުތަކާއި ހައްދުފަހަނައަޅާދިޔުމާ ދެކޮޅަށް ރާއްޖެއިން ކާމިޔާބު މަސައްކަތްތަކެއްކޮށްފައިވާ ކަމަށާއި އެ ގޮތުން އުފެއްދި ނެޝަނަލް ކައުންޓާ ޓެރަރިޒަމް ސެންޓަރަކީ އެކަމުގެ ހެއްކެއް ކަމަށެވެ.\nއިސްލާމީ އުންމަތް މިއަދު އޮތީ ވަރަށް ނާޒުކް ހާލަތެއްގައި ކަމަށާއި އިސްލާމީ އުންމަތަށް ދިމާވެފައިވާ ގޮންޖެހުންތައް ނައްތާލުމަށް މުޅި އިސްލާމީ އުންމަތް ގުޅިގެން މަސައްކަތް ކުރަންޖެހޭ ކަމަށްވެސް ރައީސް ވިދާޅުވިއެވެ.\n" ހަރުކަށި ފިކުރުތަކާ ދެކޮޅަށް މަސައްކަތް ކުރާ މިފަދަ ހަރަކާތްތަކަށް އެއްބާރުލުން ދޭން ޖެހޭ " ރައީސް ޔާމީން ވިދާޅުވިއެވެ.\n" ފަލަސްތީން، ސީރިއާ، ޔަމަން، ރޮހިންޖާ އަދި އެކި ކަންކޮޅުތަކުގައި ހާލުގައި ޖެހިފައިތިބި މުސްލިމު އަޚުންނާއި އުޚުތުންގެ ކަންބޮޑުވުންތަކަކީ އަހަރަމެންގެވެސް ކަންބޮޑުވުން. އެމީހުންނަށް އެހީތެރިވުމަކީ އަހަރަމެންގެ ޒިންމާއެއް،" ރައީސް ޔާމީން ވިދާޅުވިއެވެ.\nއިންޓަނޭޝަނަލް މޮޑަރޭޝަން ފޯރަމްގެ އެންމެ ޝަރަފްވެރި އެވޯޑް ރައީސް އަބްދުﷲ ޔާމީނަށް މިއަދު އަރުވާފައިވާއިރު މި އެވޯޑް މީގެ ކުރިން އަރުވާފައިވަނީ ދެ ބޭފުޅަކަށެވެ.\nއެއީ މޮރަޓޭނިއާގެ މިހާރުގެ ރައީސް މުހައްމަދު ބިން އަބްދުލް އަޒީޒް އަދި ސައުދީ އަރަބިއްޔާގެ ކުރީގެ ރަސްގެފާނު އަބްދުﷲ ބިން އަބްދުލް އަޒީޒު އާލް ސައުދެވެ.\nއޭޕްރީލް 15, 2018 15:58\nދީން ކުރިއެރުވުމުގެ އެވޯޑެއް ރައީސް ޔާމީނަށް ލިބިއްޖެނަމަ މިކަމަކީ އެއީ މަމެން އުފާ ކުރާ ކަމެކޭ ޔަގީނުން ވެސް ރަންރީނދޫ ބޮޑޭ އަށް ނުލިބޭނެ ދީން ކުރިއެރުވުމުގެ އެވޯރޑް އެއް ދޯ. އޭނާ ޖެހޭނީ އެކޮޅު ކޮޅުން ހިނގަން ދޯ އެ ފެންވަރުގެ އެވޯރޑް އެއް ހޯދަން ވެއްޖެނަމަ. މީއޭ މަމެން ޕިންކީން ނަކީ އެއީ ބިއުޓިފުލް އެން އޯސަމް އެން ފްލޯލެސް ވެރިކަމެއް ކުރާ ބަޔެކޭ މުޅި ދުނިޔެ ވެސް ގަބޫލުކުރަން ޖެހޭ ހަގީގަތަކީ.\nއޭޕްރީލް 16, 2018 08:04\nގައުމެއް ހިންގަން ލިބި، ވީ ވައުދުތަކަށް ހަރާމްކޯރުވެ އެކަންކަމުން ހަނދާން ނައްތާލައި ބަޔަކުޖަހާ އުންޑައަކަށް ދިފާޢު ނުދީ އަމިއްލަ އަށް ތިމާ ވެރިކަމުގައި ހުރެއްޖެ ނަމަ ވެދާނެ ގެއްލުން އިސްތިހާރުކޮށް އަމިއްލައަށް ވެރިކަން ދޫކުރުމަށްވުރެ ބޮޑު ޖަރީމާއެއްގެ ނެތް - ޔާމީނުގެ ލީޑަރޝިޕް އުގެނިގެން ތާޒާ ޒުވާނުން ގައުމުގެ ނަވަށް އަރާ މާލިމީންނަށް އެހީތެރިވުމަށް އަމާޒު ހިފާ


Dhekunu Korea ge forward Son askaree thamreen furihamakohfi | Mihaaru\nދެކުނު ކޮރެއާގެ ފޯވާޑް ސޮން އަސްކަރީ ތަމްރީން ފުރިހަމަކޮށްފި\n08 މެއި 2020 - 13:335comments\nސިއްހީ ގޮތުން ކުޅަދާނަ ދެކުނު ކޮރެއާގެ ކޮންމެ ފިރިހެނަކު ވެސް ދެ އަހަރެއްހާ ދުވަހު އަސްކަރިއްޔާ އަށް ހިދުމަތްކުރަން އެ ގައުމުގެ ގާނޫނުން މަޖުބޫރުކުރެ އެވެ. އެކަމަކު 2018 ވަނަ އަހަރުގެ އޭޝިއަން ގޭމްސްގެ ފުޓްބޯޅައިން ރަން މެޑަލް ހޯދި ޓީމަށް އެކަމުން ދިން ލުއިގެ ދަށުން ސޮން އަށް އެހާ ދުވަހު ހިދުމަތްކުރަން ނުޖެހޭނެ އެވެ.\nބަދަލުގައި ޖެހުނީ ތިން ހަފުތާގެ އަސާސީ ތަމްރީންތައް ހަދައި 500 ގަޑިއިރުގެ އިޖްތިމާއި ހިދުމަތްކުރާށެވެ. ޕްރިމިއާ ލީގުގެ ޓޮޓެންހަމް ހޮޓްސްޕާސް އަށް ކުޅޭ ސޮން އަށް މިވަގުތު ތަމްރީން ފުރިހަމަކުރަން ފުރުސަތު ކޮވިޑް-19 ގެ ސަބަބުން ޕްރިމިއާ ލީގު މެދުކަނޑާލާފައި އޮތުމުންނެވެ.\nއޭޕްރިލް މަހުން ފެށިގެން ތިން ހަފުތާގެ މުއްދަތަށް އޭނާ ދެކުނު ކޮރެއާގެ އަސްކަރިއްޔާގެ މެރިންސް ކޭމްޕެއްގައި ހެދި ތަމްރީންތަކުގެ ތެރޭގައި ކަރުނަ ގޭސް ތަމްރީނާއި ރައިފަލް ތަމްރީން ހިމެނެ އެވެ. އޭނާ ގަދަ ފަހެއްގައި ހިމެނުނީ ތަމްރީނުގައި ބައިވެރިވި 157 ބައިވެރިންނާ ވާދަކޮށެވެ.\nއުމުރުން 27 އަހަރުގެ ސޮން އެންމެ ފުރަތަމަ ވިދާލީ ޖަރުމަން ލީގުގެ ހެމްބާގާއި ބެޔާ ލެވަކޫސަންގަ އެވެ. އަދި 2015 ގައި ޓޮޓެންހަމަށް ބަދަލުވެ އެ ޓީމަށް 220 މެޗުން 83 ގޯލް ޖަހައިދީފައިވެ އެވެ. އެ ޓީމުން މިދިޔަ ސީޒަނުގެ ޗެމްޕިއަންސް ލީގުގެ ފައިނަލަށް ދަތުރުކުރިއިރު އަދި 2017 ވަނަ އަހަރު ޕްރިމިއާ ލީގުގެ ދެ ވަނަ ހޯދިއިރު ސޮންގެ ދައުރު ބޮޑެވެ.


ދިމާވި އާދަޔާ ޚިލާފް ޒުވާނާ (ނަވާރަ ވަނަ ބައި) – Esfiya\nބިރުވެރި ލޯބި4mins ago\nދިމާވި އާދަޔާ ޚިލާފް ޒުވާނާ (ނަވާރަ ވަނަ ބައި)\nސައިފް ސަނާ ކައިރި ސިއްރުން ވާހަކަތަކެއް ދެއްކި ދުވަހުން ފެށިގެން ސަނާ ނައިޝާ އާއި ދުރުވިއެވެ. އެކުގައި ވަގުތު ހޭދަކުރުން މުޅިންހެން ހުއްޓުނެވެ.ނައިޝާ ސަނާގެ ކޮޓަރިއަށް ވަނަސް ކޮންމެވެސް ބަހަނާ އެއް ދެއްކުމަށް ފަހު ނައިޝާ އެކޮޓަރިން ނެރެއެވެ.މިކަމާ ނައިޝާ ވަރަށް ދެރަވެ ވިސްނެން ފެށިއެވެ.\nނައިޝާއަށް ސައިފްގެ ވާހަކަތަކާ ދުރަކަށް ނުދެވުނެވެ. ސައިފްގެ އެވާހަކަތައް އަބަދުމެ ނައިޝާގެ ބޮލުތެރޭގައި އެނބުރެއެވެ.\nބަދިގެ ތެރޭގައި ކައްކަން، ޚިޔާލަކަށް ގެއްލިފައި ހުރި ނައިޝާ ފޯނު ރިންގުވި އަޑަށް ސިއްސައިގެން ދިޔައެވެ. ” ހަލޯ” ފޯނު ނަގައި ކަންފަތުގައި ޖައްސާލަމުން ނައިޝާ މޮޅިވެރިކަން މަތީ ބުންޏެވެ.\n” ހަލޯ ނައި… މަންމަ މި ގުޅާލީ ސަނާކޮއްކޮ ރަށަށް އަންނަން ވެގެން އުޅެނީ މާދަންރޭ…. ކޮއްކޮ ބުނީ ފިނީގަ ނިދާ ނިދާ ފިންޏަށް އާދަވެއްޖެއޯ ހިހިހި…. ކޮއްކޮއަށް ވަރަށް އުދަނގޫ ވާނެ މިހާރު އޭސީ އާ ނުލާ ނިދަން…އެހެންވެ ކޮއްކޮ ކޮޓަރި އޭސީ ކޮށްދޭށޭ ބުނަންވެގެން….ދެން ސައިފްގެ ކޮޓަރިވެސް އޭސީ ކުރީމަ ދޯ ނައިމެން ޗުއްޓީއަކަށް ރަށަށް އައިއްސަ ވެސް ތިބެވޭނީ…. ކޮއްކޮ އާ ސައިފްގެ ކޮޓަރި އޭސީ ކުރީމަ ދެން ހުންނާނީ މަންމަމެންގެ ކޮޓަރި އެކަނި…އެހެންވީމަ މަންމަމެންގެ ކޮޓަރިވެސް އޭސީ ކޮށްލަންޖެހޭނެދޯ” ހިނިގަނޑެއް ޖަހާލަމުން ނައިޝާގެ މައިދައިތަ ބުންޏެވެ.\nއާނ…އެހެންވީމަ ތިން އޭސީ ގަނެފަ ފޮނުވާނަން….އޭސީ ހަރުކުރެވޭނެ ދޯ؟” ނައިޝާ އަހާލިއެވެ. “އާނ…ރަށު ކުއްޖަކު ލައްވާ ހަރުކޮށްލާނީ…އަދި ކޮއްކޮ ކީ ކޮންމެވެސް ކަވަރެއްގެ ވާހަކަވެސް ގައިމަތީގަ އަޅާ އެއްޗެކޯ ވަރަށް ބޯވާނެޔޯ” ނައިޝާގެ މައިދައިތަ ބުންޏެވެ. “ހިހިހި…އެއީ ޑުވެޓް ކަވަރު…އެވެސް ލާނަން ބޯޓަށް” ނައިޝާ ބުންޏެވެ.\nމައިދައިތަ އާއި ވާހަކަ ދައްކާލުމަށް ފަހު ނައިޝާ ފޯނު ބޭއްވި އެވެ.ކައްކާ ނިމި ނައިޝާ ސަނާގެ ކޮޓަރީގައި ޓަކި ޖެހިއެވެ. “ކޮއްކޯ ދޮރުހުޅުވާލަބަ” ސަނާ ނިދާ ކޮޓަރީގައި ޓަކި ޖަހާލަމުން ނައިޝާ ބުންޏެވެ.އިރުގަނޑަކަށްފަހު ސަނާ ދޮރުހުޅުވިއެވެ. “މަންމަ ގުޅި ދައްތައަށް ރަށު ގޭގެ ހުރިހާ ކޮޓަރިއެއް އޭސީ ކޮށްދިނުމަށް…ހިނގާ ދައްތާ އާއި އެކު މިރޭ ޝޮޕިންނަަށް…ކޮއްކޮ ބޭނުންވާ ކަހަލަ ޑުވެޓް ކަވަރަކާ ބެޑްޝީޓެއްވެސް ގަންނަން” ނައިޝާ އެހެން ބުނުމުން ސަނާ ވަރަށް އުފާވިއެވެ.\nސައިފް ގާތު އެހުމަށްފަހު ނައިޝާ އާއި ސަނާ ފިހާރައަށް ދިޔައެވެ. “ސަނާ ބޭނުންވަނީ ޕިންކް ކުލަ…. މަންމަމެންގެ ކޮޓަރިއަށް ރަނގަޅުވާނެ ދަނބުކުލަ…ދޮންބެ ކޮޓަރިއަށް ރަތްކުލަ” ކަވަރަށް ލާފައި ހުރި ބެޑްޝީޓް ތަކުގައި އަތްހާކާލަމުން ސަނާ ބުންޏެވެ.\n“އެކަމް ރަތް ކުލައެއް ނޫނެއްނު ދޮންބެ ފޭވްރިޓަކީ…ދައްތަ ކައިރި ދޮންބެ ބުނީ ނޫ ކުލައޭ ދޮންބެގެ ފޭވްރިޓަކީ…. ދައްތައަށް ވެސް ރަތްކުލަ ރީއްޗެއްނޫން…ދައްތައަށްވެސް ރީތީ ފިޔާތޮށިކުލަ” ނައިޝާ ސަނާ ކައިރި އަހާލިއެވެ.\n“އާނ…ދޮންބެ އަށް ރީތިވާނީ ނޫކުލަ…ރަތްކުލަ އަކީ ސުހާ…….ސޮރީ…ދޮންބެ ބުނީ ރަތްކުލަ ގަންނަން” ސަނާ ވާހަކަ އޮޅުވާލަމުން ބުންޏެވެ. ނައިޝާގެ ބޮލަށް ސުވާލެއް އިތުރު ވެލިއެވެ. “ސުހާ އެއީ ކާކު؟ ތިގޭގަ ހުންނަނީ ސަނާ އާއި ދޮންބެއެއްނު” ނައިޝާ އަހާލިއެވެ.\n“ސު ސުހާއޭ؟…ނޭނގެ…ކޮން ސުހާއެއް؟” އޮޅުވާލަމުން ސަނާ ބުންޏެވެ. “ދެންމެ ކޮއްކޮ ސުހާ އޭ ކިޔާފަ ކޮންމެވެސް އެއްޗެއް ކިޔަން އުޅުނީ…އެހެންވެ މިހެން މި އަހާލީ” ނައިޝާ ސަނާއަށް ބުންޏެވެ.\n“ހާނ…އެ ވެދާނެ ސަނާ ކިޔަން އުޅެނިކޮށް ކަމަށް…އާނ ގޭގަ ނުހުންނާނެ އިތުރު މީހެއް ސަނާ އާ ދޮންބެ އާ މަންމަމެން ފިޔަވައި…ހިނގާ ދާން ދޯ މިހާރު ބެޑްޝީޓް ވެސް ނެގިއްޖެއެއްނު” ސަނާ ހާސްވެ ހުރެ ބުނެލި އެވެ.\nސަނާވެސް ނައިޝާ އަށް ކަމެއް ސިއްރު ކުރާކަން ނައިޝާއަށް ފާހަގަވިއެވެ.ފިހާރައިން ނިކުމެ ގެއާ ދިމާއަށް ދެމީހުން މިސްރާބުޖެހިއެވެ.\n“މާދަންރޭ ފުރަންވީ” ގެއަށް ވަންނަމުން ސަނާ ނައިޝާ އަށް ބުންޏެވެ. “އަދި މަޑުކޮށްލަން ވީނު” ނައިޝާ ސަނާ ކައިރި އެދުނެވެ. “މަޑު ކުރަން ބޭނުންވޭ އެކަމް ދޮންބެ ބުނީ ދާށޯ…މާ ގިނަދުވަސްވެއްޖެއޯ…ސަނާއަށް ވެސް އިނގޭ ވަރަށް ދުވަސްވެއްޖެ ކަން…އެހެންވެ ރަށަށް ދާނީ” މަޑުކުރުވަން ނައިޝާ އުޅެފާނެތީ ސަނާ ބުންޏެވެ.\nސަނާ ފުރުވުމަށްފަހު ނައިޝާ އާއި ސައިފް ގެއަށް ދާން ސައިކަލަށް އެރިއެވެ. “ހިނގާ ދުއްވާލަން…ހާދަ ދުވަހެއް ކޮށްފައޭ މިސައިކަލަށް މިއެރުނީ” ނައިޝާ ސައިފް ގާތުގައި އެދުނެވެ. “ނޫން…ވަރަށް ވަރުބަލިވެއްޖެ” ސައިފް ބުންޏެވެ.\nގެއަށް ވަދެ ކެއުމަށް ފަހު ނައިޝާ ކޮޓަރިއަށް ވަނެވެ.އިރުގަނޑަކަށްފަހު ސައިފް ކޮބާތޯ ބަލާލަން ނައިޝާ ކޮޓަރިން ނިކުތެވެ.އޭރު ސައިފް ފެންނަން ނެތުމުން ސަނާ ނިދި ކޮޓަރި ދޮރުގައި ނައިޝާ ހިފާލިއެވެ.ދޮރު ތަޅުލައިފައި ހުރުމުން ސައިފް ނިދަނީ ކުރިންވެސް އޭނާ ނިދި ކޮޓަރީގައި ކަން ނައިޝާ އަށް އެނގުނެވެ.\nހެނދުނު ތެދުވެ ސައި ހެދުމަށްފަހު ސައިފްގެ އަންނައުނާއި ރީތިވާ އެއްޗެހީގެ އިތުރުން ސައިފްގެ ހުރިހާ އެެއްޗެއްވެސް ކުރިއާ އެއްގޮތަށް، ހިތާ ދެކޮޅަށް ވިޔަސް ސަނާ ނިދި ކޮޓަރިއަށް ނައިޝާ ލިއެވެ.\nސަނާ އުޅެފައި ދިއުމުން އޭނާގެ ފަޅުކަން ނައިޝާ އަށް އިހުސާސް ކުރެވެން ފެށިއެވެ.ގޭތެރޭގައި މިހާރު ގިނައިން ނައިޝާ އުޅެނީ އެކަންޏެވެ.ސައިފް ގިނަވަގުތު ހޭދަކުރަނީ ބޭރުގައެވެ.ސައިފް ގޭތެރޭގައި ހުއްޓަސް އެއީ ނެތް މީހެއްފަދައެވެ. ނައިޝާއަށް ބަހެއް ބުނެނުލައެވެ.\nރަށަށް ދިޔުމުން ސަނާ، ނައިޝާ އާއި ކުރިން އޮންނަ ގާތް ގުޅުން ބާއްވާނެ ކަމަށް އޭނައަށް ހީކުރެވުމުން ކޮންމެ ދުވަހަކު ކަހަލަ ގޮތަކަށް ނައިޝާ ސަނާ އަށް ގުޅައެވެ.ނަމަވެސް ސަނާ ފޯނު ބިޒީ ކުރުމާއި ފޯނަށް ޖަވާބު ނުދޭން ފެށުމުން ނައިޝާ ވެސް ފަހަކުން ސަނާއަށް ނުގުޅައެވެ.\nހިތާމަ އެހެނިހެން ލޯބި May 9, 2021


ޔާމީންގެ ޝަރީއަތް މާދަމާ މެންދުރު 1:00 ގައި – Haftha\nSun, 23 February, 2020, 3:43 am\nޔާމީންގެ ޝަރީއަތް މާދަމާ މެންދުރު 1:00 ގައި\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ޝަރީއަތުގެ އަޑުއެހުން މާދަމާ މެންދުރު 1:00 ގައި އޮންނާނެއެވެ.\nރައީސް ޔާމީންގެ މައްޗަށް ދައުލަތުން ކުރާ މަނީ ލޯންޑަރިންގެ ދައުވާގެ އެންމެ ފަހުން އަޑުއެހުމެއް ބޭއްވީ މިދިޔަ މަހުގެ 25 ވަނަ ދުވަހުއެވެ. އެދުވަހު ޝަރީއަތުގެ މަޖިލީހުގައި ވަނީ ދެ ފަރާތުން ހެކިން ހުށަހެޅުމާއި ހެކިބަޔާބެހޭ ގޮތުން ވާހަކަ ދައްކަވައިފައެވެ.\nއެ ދުވަހުގެ އަޑުއެހުން ނިންމަވާލައްވަމުން އިސްގާޒީ އަހުމަދު ހައިލަމް ވަނީ އެ މައްސަލާގެ ޚުލާސާ ބަޔާން ހުށަހެޅުމުގެ އަޑުއެހުން މި މަހުގެ 10 ވަނަ ދުވަހު ބާއްވާނެ ކަމަށް އިއުލާން ކުރައްވައިފައެވެ.\nނަމަވެސް އެ އަޑުއެހުން ފަހުން މާދަމާ ބާއްވަން ހަމަޖެއްސިއެވެ. ހުލާސާ ބަޔާން ހުށަހެޅުމުން މައްސަލައިގެ އަޑުއެހުންތައް އެއްކޮށް ނިންމާލައި، 30 ދުވަސް ތެރޭގައި ހުކުމް ކުރަން ޖެހޭނެއެވެ.


BREAKING NEWS: 105 Million Euro Ah Ronaldo Juventus Ah - Vaguthu\n105 މިލިއަން ޔޫރޯ އަށް ރޮނާލްޑޯ ޔުވެންޓަސް އަށް\n105 މިލިއަން ޔޫރޯ އަށް ރެއާލް މެޑްރިޑަށް ކުޅެމުން އައި ޕޯޗުގަލްގެ އިތުބާރު ފޯވާޑް ކްރިސްޓިއާނޯ ރޮނާލްޑޯ އިޓަލީގެ ޔުވެންޓަސް އަށް ބަދަލުވެއްޖެއެވެ.\nރޮނާލްޑޯ ވިއްކާލަން ނިންމިކަން ރެއާލް މެޑްރިޑުން މިރޭ ނެރުނު ބަޔާނެއްގައި ވަނީ ކަށަވަރުކޮށްދީފައެވެ. ރެއާލް އިން ބުނީ ރޮނާލްޑޯ ޔުވެންޓަސް އަށް ވިއްކާލަން ނިންމީ އޭނާގެ އެދުމުގެ މަތިން ކަމަށެވެ.\nއަދި ރެއާލްގައި ހޭދަކުރި މުއްދަތުގައި ކޮށްދިން ކަންތައްތަކަށް އެ ކްލަބުން ވަނީ ރޮނާލްޑޯ އަށް ޝުކުރު އަދާކޮށްފައެވެ.\nރޮނާލްޑޯ ވިއްކާލަން ރެއާލް އިން ނިންމިއިރު ޔުވެންޓަސް އަށް ބަދަލުވުމުގެ ކުރިން ހަދަންޖެހޭ މެޑިކަލް ފުރިހަމަކުރުމަށް އަންނަ ހަފްތާގައި އޭނާ އިޓަލީއަށް އަންނާނެ ކަމަށް ރިޕޯޓުތައް ބުނެއެވެ. ރޮނާލްޑޯ މިވަގުތު ހުރީ އާއިލާއާއެކު ޗުއްޓީ ހޭދަކުރުމަށް ގްރީސްގައެވެ.\nރޮނާލްޑޯ ގްރީސްގައި ހުރިއިރު މިއަދުގެ ވަގުތެއްގައި އޭނާއާ ބައްދަލުކުރުމަށް ޔުވެންޓަސްގެ ރައީސް އަންދްރޭ އެގްނެލީ ވެސް ވަނީ ގްރީސް އަށް ގޮސްފައިކަން ފާހަގަކޮށްލެވެއެވެ.\nއުމުރުން 33 އަހަރުގެ ރޮނާލްޑޯ ވިއްކާލަން ރެއާލް އިން ނިންމިއިރު، އޭނާ ނެތްތަން ފޫބައްދަން މިފަހަރުގެ ޓްރާންސްފާ މާކެޓުގައި ޕީއެސްޖީ އަށް ކުޅެމުން އަންނަ ބްރެޒިލްގެ ތަރި ނޭމާ ނޫނީ ޗެލްސީ އަށް ކުޅެމުން އަންނަ އެޑެން ހަޒާޑް ގެނައުމަށް ރެއާލް އިން މަސައްކަތް ކުރާނެ ކަމަށް ރިޕޯޓުތައް ބުނެއެވެ.\nޖުލައި 10, 2018 22:08\nޖުލައި 10, 2018 22:25\nމެސީ އާ ވާދަ ނުކުރެވޭނެތީ އަވަހަށް ބެޗީ!! ގޯހެއް ނޫން.


Kudhi sihhee mahsalathakah mi teknolojeethakun luyeh hoadhidhaane\nދުނިޔެ ކުރިއަރައިގެން މިދާ ހަލުވިމިނުގައި އަލަށް އީޖާދު ކުރަމުން އަންނަ ޓެކްނޮލޮޖީތަކަކީ އެންމެން ވެސް ހައިރާން ކުރުވާ އީޖާދުތަކެކެވެ. އަހަރުމެންގެ ދިރިއުޅުން ޓެކްނޮލޮޖީގެ ސަބަބުން ފަސޭހަވެފައިވާއިރު އަމިއްލައަށް ބޭނުންކޮށްގެން ސިއްހީ މައްސަލަތައް ދެނެގަނެވޭނެ ފަދަ ޓެކްނޮލޮޖީ އަހަރެމެން ތެރޭގައި ބައިވަރެވެ.\nއެގޮތުން 2017 ވަނަ އަަހަރު ސިއްހީ ހިދުމަތްތަަކަށް އިތުރު ކުރިއެރުން ތަކެއްގެނެސްދިނުމުގައި މި ޑިވައިސްތައް އިސްދައުރެއް އަދާކުރެއެވެ.\nގުރުރިދެމުން ހުއްޓުުވުމަށް ނިދާގަޑީގައި ބޭނުންކުރާ މި ގަނޑިއަކީ ހަމައެކަނި ތިމާގެ ކައިރީގައި ނިދަން އޮންނަ މީހާއަށް އެކަނި ފަސޭހަކޮށްދޭނެ އެއްޗެއްނޫނެވެ. މީއީ ތިމާގެ ސިއްހަތަށް ވެސް ފައިދާ ކުރާނެ އެއްޗެކެޗެ. ސްލީފް އެފްނިއާ އަކީ ނިދާ އިރު ނޭވާލުމަށް އަންނަ ބަދަލަކުން ނުވަތަ ނެވާލުމަށް އުނދަގުވުމުން ދިމާވާ ކަމެކެވެ. އެގޮތުން ހިތުގެ ބަލިތަކާއި، ސިކުނޑީގެ މައްސަލަތައް ދިމާވެދާނެ ސިއްހީގޮތުން ނުަރައްކާތެރި ކަމެކެވެ.\nހަށިގަނޑުގެ ޓެމްޕަރޭޗާ ބެލުމަށް މިހާރުވެސް ގިނަ ވަސީލަތައް ހުރެއެެވެ. އެހެން ނަަމެވެސް މިއޮތީ އެކަމަށް ވަރަށް ފަސޭހަގޮތެކެވެ. ހާއްސަކޮށް ކުޑަ ކުއްޖެއްގެ ގައިން ޓެމްޕަރޭޗާ ބަލާލުމަށް ޓެމްޕްޓްރެކް އިން ވަރަށް ފަސޭހަވާނެއެވެ. އެގޮތުން ޓެމްޕް ޓްރެކް ހަށިގަނޑުގައި ތަތް ކޮށްލުމުން ހަށިގަނޑުގެ ހޫނުމިން، ވިންދު ހުރި ވަރު ފޯނަަށް ޑައުންލޯޑް ކުރާ ޓެމްޕްޓްރެކް އެޕަށް ލިބެމުންދާނެ އެވެ.\nމިއޯ ސްލައިސް އަކީ ކަސްރަތުކުރުމަށް ހިނގާ މީހުންނަށް ނުވަަތަ ދުވާމީހުންނަށް ވަރަށް ފައިދާ ހުރި އެއްޗެކެވެ. ފިޔަވަޅު އެޅޭ މިންވަރު ބެލުމަށް ހާއްސަ މި ޓްރެކަކީ އަތުގައި އެޅޭގޮތަށް ފަރުމާކޮށްފައިވާ ޑިވައިސް އެކެވެ. މިއީ މިފަދަ ޑިވައިސް އެއް އުފެއްދި ފުރަތަމަ ފަހަރެއްނޫނެވެ. ފޯނުންވެސް ސްޓެޕް ކައުންޓަރ ގެ ނަމުގައި މީގެ އެޕްލިކޭޝަންތައް އެޅޭނެވެ. ނަމަވެސް ފޯނު ހިފައިގެން އުޅުމަށްވުރެ މި ޑިވައިސް ގެންގުޅެން މާ ފަސޭހަވާނެއެވެ.


Plastic huhtaalaigen tourism ishthihaaru kuramaa!\nޕްލާސްޓިކް ހުއްޓާލައިގެން ޓޫރިޒަމް އިޝްތިހާރު ކުރަމާ!\nކެޔޮދޫ ކުނި ގޮނޑު ސާފު ކުރުމުގައި އެ ރަށުގެ ގެސްޓްހައުސްތަކުގައި ތިބި ޓޫރިސްޓުން ބައިވެރިވަނީ.- ފޮޓޯ: އަހުމަދު ޝުރާއު | އަވަސް\nގަސްފިނޮޅު ރިސޯޓް އިރުގެ ހަކަތަ އިން ހިންގަން ފެށުންވީ ދުނިޔޭގެ ސަމާލުކަން ރާއްޖެ އަށް އަމާޒުވި ކަމަށެވެ. އަދި ރާއްޖޭގެ ސޮނޭވާ ފުށީގެ ތިމާވެއްޓާއި ރަހުމަތްތެރި ސިފަތައް ވެގެން ދަނީ ދުނިޔޭގެ "ޓްރޭޑް މާކް" އަކަށެވެ. މިއަށް އެންމެ ފަހުން އިތުރުވީ ރާއްޖޭގެ ކަނޑުތަކުން ހޮވި ކުނިން މަޝްހޫރު އެޑިޑާސް ކުންފުނިން ފުޓުބޯޅަ ބޫޓެއް އުފައްދައި މިއާއެކު ދުނިޔޭގެ ގިނަ ގައުމުތަކުން މި ފަދަ ކަމެއް ކުރެވޭތޯ ބަލައި "ކޮޕީ" ކުރަން ފެށުމެވެ. ސަބަބަކީ ދުނިޔޭގެ ސަމާލުކަން މިކަމަށް ލިބިގެން ލިޔަލެއް ބޮޑުވުމެވެ. މީގެން އެނގެނީ ކޮން ކަމެއް ހެއްޔެވެ ؟ ސުވާލަކީ މި ފަދަ ކަމެއްކޮށް ރާއްޖޭގެ ޓޫރިޒަމަށް އާ ސަލޯގަން އެއް ހެދުމަކީ ކުރެވިދާނެ ކަމެއް ހެއްޔެވެ؟ އަދި ޕްލާސްޓިކް ހުއްޓާލުން ފަދަ ކަމެއް ކޮށްގެން ރާއްޖެ އިޝްތިހާރު ކުރުމަށް އޮތް ފުރުސަތު ތަކަކީ ކޮބައި ހެއްޔެވެ؟\n"މިހާރު ދުނިޔޭގައި އެއް ގައުމުން އަނެއް ގައުމަށް ދަތުރު ކުރާ ގިނަ މީހުން ބަލާ ތިމާވެށީގެ ކަންކަމަށް. ވަރަށް ބޮޑަށް. ހާއްސަކޮށް ޒުވާން ޓްރެވަލާސް. އަނެއްކާ ރާއްޖެއަކީ ޑައިވް އަށް އެންމެ މަގުބޫލު އެއް މަންޒިލް. އެހެން ވެ ސިންގަލް ޔޫސް ޕްލާސްޓިކް ހުއްޓާލައިގެން ރާއްޖެ އަށް ދުނިޔޭގެ ސަމާލުކަން ހޯދި ދާނެ. މިއީ ވަރަށް ރަނގަޅު ޕީއާރު ޓޫލެއްގެ ގޮތުގައި ކުރެވިދާނެ ކަމެއް،" ދެހާސް ސާދަ ވަނަ އަހަރުން ފެށިގެން ސިންގަލް ޔޫސް ޕްލާސްޓިކް ބޭން ކެމްޕޭން ރާއްޖޭގައި ކުރަމުން ގެންދާ، މޯލްޑިވްސް އެސޯސިއޭޝަން އޮފް ޓޫރިޒަމް ޕްރޮފެޝަނަލްސް (އޭޓީޕީ) ގެ ރައީސް ޑރ. ހުސެއިން ސަނީ ވިދާޅުވި އެވެ.\nޕްލާސްޓިކް ހުއްޓާލަން ރާއްޖެ އަށް ވުރެ މުހިންމު ގައުމެއް ދުނިޔޭގައި ނެތޭ ބުނެވިދާނެ އެވެ. ސަބަބަކީ ޕްލާސްޓިކާ ދިވެހިންނާ ގުޅިލާމެހުން ބޮޑުވުމެވެ. ދިވެހިންގެ ޒަމާންވީ މަސްވެރިކަންވެސް އޮތީ މި ޕްލާސްޓިކުގެ ނުރައްކަލުގަ އެވެ. އަދި 1972 އިން ފެށިގެން ރާއްޖޭގެ ބްރޭންޑަކަށްވީ ޓޫރިޒަމް ސިނާއަތުވެސް އޮތީ މި ޕްލާސްޓިކުގެ ބިރުވެރިކަމުގެ ތެރޭގަ އެވެ.\nޕްލާސްޓިކުގެ ނުރައްކާ އިގްތިސާދަށް!\nރާއްޖޭގެ އިގްތިސާދުގެ 80 ޕަސެންޓް ބަރޯސާ ވަނީ ޓޫރިޒަމަށެވެ. އަދި ޓޫރިޒަމް އިޝްތިހާރު ކުރުމުގައި މައިގަނޑު ގޮތެއްގައި ބޭނުން ކުރާ ސްލޯގަން ތަން ކަމަށްވާ "ސަން" "ސޭންޑް" އަދި "ސީ" އެވެ. ނުވަތަ މޫދާއި ދޮންވެލި ގޮނޑުދޮށްތަކަށް ރީތިކޮށް ސާފުކޮށް ފެންނަން އޮތުމަކީ ޓޫރިސްޓުން ރާއްޖެ އެންމެ ގިނަ އިން އަންނަ ސަބަބު ތަކެވެ. އެހެންވެ ރާއްޖޭގެ ތިން ސްލޯގަންގެ މޫނުމަތި ރީތި ކުރުމުގައިވެސް އޮތް އެންމެ ބޮޑު އެއް ނުރައްކަލަކީ ޕްލާސްޓިކް ނުވަތަ ޕްލާސްޓިކް ކޮތަޅެވެ. ކުޑަ މިސާލެކެވެ؛ ރާއްޖޭގެ ޓޫރިޒަމް 45 އަހަރުވީ ތާރީހުގައި ކޮޓަރި ހަދަމުން ދިޔައީ ބީޗުގަ އެވެ. ނަމަވެސް ކޮޓަރި ހެދުމަށް އައި ބަދަލާއެކު މޫދު ކޮޓަރިތައް މިވަނީ މޫދު އަޑީގެ ކޮޓަރި ތަކަށް ބަދަލުވެފަ އެވެ. ނަމަވެސް މޫދު އަޑީގެ ކޮޓަރީގައި ތިބޭއިރު އޮޔާދާ ޕްލާސްޓިކް ފުޅި އާއި ކޮތަޅު ފެނުމާއި ބިއްލޫރި ކޮޓަރީގެ މަތީގައި ޕްލާސްޓިކް ކޮތަޅު ތަވްވާ މަންޒަރު ފެނުމަކީ ރާއްޖޭގެ ރީތި ކަމަށް އޮތް ހުތުރަކަށް ނޫނީ ނުވާނެ އެވެ. މިގޮތަށް ބަލާއިރު ވެސް ޕްލާސްޓިކުގެ ނުރައްކާ ރާއްޖެ އަށް ބޮޑު ކަމަށް ބެލެވިދާނެ އެވެ.\nމާލެ،2ޑިސެމްބަރު 2018: އެއްފަހަރު ބޭނުންކޮށްފައި އުކާލާ ޕްލާސްޓިކް ބޭނުން ކުރުން ރައީސް އޮފީހުގައި ފެށުމަށް ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު- ފޮޓޯ: ރައީސް އޮފީސް\nދެން އޮތީ މި ނުރައްކާ ދުނިޔޭގައި އޮތް ހިސާބެވެ. ތަފާސް ހިސާބުތަކުން ދައްކާ ގޮތުގައި ކޮންމެ އަހަރު ދުނިޔޭގެ ކަނޑުތަކަށް އަށް މިލިއަން މެޓްރިކް ޓަނުގެ ޕްލާސްޓިކް އަޅާކަމަށްވެ އެވެ. މި ފަތުރާލުމުން ޔޫރަޕުގެ ތިން ބައިކުޅަ އެއްކޮށް ފޮރުވޭނެ އެވެ. އަދި އެއް ފަހަރު ބޭނުންކޮށްފައި އުކާލާ ނުވަތަ އެއްލާލާ ޕްލާސްޓިކް ކޮތަޅާއި ޕްލާސްޓިކު ހިމެނޭ ފުޅި އަދި ޖޫސްބޯ ހޮޅި ފަދަ އެއްޗިއްސަކީ ކަނޑުގެ ތިމާވެއްޓަށް އެންމެ ގެއްލުން ދޭ ވިހަ އެވެ.\nމޯލްޑިވްސް ކަސްޓަމްސްގެ ތަފާސް ހިސާބުތައް ދައްކާ ގޮތުގައި 2015 ވަނަ އަހަރު ރާއްޖެ އަށް 66 މިލިއަން ޕްލާސްޓިކް ކޮތަޅު ވަނީ އެތެރެކޮށްފަ އެވެ. މިއީ ފައިސާގެ ގޮތުން ބަލާނަމަ 17 މިލިއަން ރުފިޔާގެ ކޮތަޅެވެ. އަދި މި އަދަދު މިހާރު އުޅެނީ 80 މިލިއަން އަށް ވުރެ މަތީގަ އެވެ. އަދި މި ކޮތަޅުތަކުގެ ބޮޑު ޕަސެންޓެއް އަޅާލެވެނީ ރާއްޖޭގެ ކަނޑަށެވެ. ރާއްޖެ އަށް ޖަމާވާ ބޮޑު ޕަސެންޓެއް އުކާލާ ކ. ތިލަފުއްޓަށް ބަލާއިރު މިތަނަށް އުލާލާ ކުނީގެ ބޮޑު ބަޔަކީ ޕްލާސްޓިކް ފުޅި އާއި ޕްލާސްޓިކް ކޮތަޅެވެ. އަދި މިކޮތަޅުގެ ބޮޑު ބައެއް ކަނޑަށް އެޅި ފަރުތައް ހަލާކު ވެގެންދާ މަންޒަރު ފެނެ އެވެ.\nޑައިވަރުންގެ ބަހުން ނަމަ ރާއްޖޭގެ ފަރުތައް މަރާ އެންމެ ބޮޑު އެއް "ހަތިޔާރަކީ" ޕްލާސްޓިކް ކޮތަޅެވެ. އަދި ފަރުގައި ދިރިއުޅޭ މަސް މި ތަކެތި ކެއުމުށް ފަހު އެ މަސް އިންސާނުން ކެއުން ވެގެން ދަނީ އިންސާނީ ސިއްހަތަށް އޮތް ބޮޑު ނުރައްކަލެއްގެ ގޮތުގަ އެވެ. މިކަން މިގޮތަށް ވާކަމަށް ސިއްހީ މާހިރުން ދަނީ އިންޒާރު ދެމުންނެވެ.\nމޯލްޑިވްސް ގެޓަވޭސްގެ ސީއޯއޯ ޑރ. ހުސެއިން ސަނީ. ފޮޓޯ: އަހުމަދު ޝުރާއު އަވަސް\nޕްލާސްޓިކު ރާއްޖެ އަށް ހުއްޓާލެވިދާނެ ތަ؟\nމި ނުރައްކާ ބޮޑުވުމުގެ ސަބަބުން ދުނިޔޭގެ ގިނަ ގައުމުތަކުގައި ދަނީ "ސިންގަލް ޔޫސް" ޕްލާސްޓިކް ބޭނުން ކުރުން ދަނީ ހުއްޓާލަމުންނެވެ. އެތަށް މިލިއަން މީހުން ދިރިއުޅޭ ބޮޑެތި ގައުމުތަކުގެ ބިޔަ ސިޓީތަކުގައި މި ފިޔަވަޅު ވަނީ އަޅާފަ އެވެ. މިގޮތުން އެއްފަހަރު ބޭނުންކޮށްފައި އުކާލާ ޕްލާސްޓިކް މިހާތަނަށް ދުނިޔޭގެ 16 އަށް ވުރެ ގިނަ ސިޓީގައި ހުއްޓާލާފައިވެ އެވެ. މީގެތެރޭގައި ދުނިޔޭގެ އެންމެ އާބާދީ ބޮޑު އެއް ގައުމު ކަމަށްވާ އިންޑިއާގެ ނިއުދިއްލީ އާއި ފްރާންސް އަދި އެމެރިކާގެ ނިއުޔޯކް އަދި ކެނެޑާގެ ފަދަ ބޮޑެތި ގައުމުތައް ވެސް ހިމެނެ އެވެ. އެހެންވީއިރު މިކަމަކީ ރާއްޖެ އަށް ނުކުރެވެންވީ ސަބަބެއް ނެތެވެ. އެއްގޮތުން ބަލާއިރު މިއީ ރާއްޖެ ފަދަ އާބާދީ ކުޑަ ޖަޒީރާ ވަންތަ ގައުމުތަކުގައި ފަސޭހައިން ކުރެވިދާނެ ކަމެކެވެ.\nކުރިން ވާހަކަ ދެއްކެވި ސަނީ ވިދާޅުވީ ދިރާގާއި ޕާލޭ މޯލްޑިވްސް ގުޅިގެން ފުރަތަމަ ހިންގި "ސިންގަލް ޔޫސް ޕްލާޓިކް ކޮތަޅު ބޭން" ކެމްޕޭން ފެށުމުން ބައެއް ރަށްރަށުގައި ކޮތަޅު ބޭނުން ކުރުން ހުއްޓާލާފައިވާ ކަމަށެވެ. އެހެންވެ މިކަމަކީ ރާއްޖޭގައި ކުރެވިދާނެ ކަމެއް ކަމަށް ދެކެވަޑައިގަންނަވަ އެވެ.\n"އެންމެ ފުރަތަމަ ކެމްޕޭން ފެށުމާއެކު ފުރަތަމަ ހުއްޓާލީ ބޮޑުފުޅަދޫ އިން. އޭގެ ފަހުން ކެޔޮދޫ އާއި އުކުޅަސް ފަދަ ރަށްރަށުގައި ވެސް ސިންގަލް ޔޫސް ޕްލާސްޓިކް ކޮތަޅު ހުއްޓާލި. ފުރަތަމަ ކެޔޮދޫ އަށް ދިޔައިރު ގެސްޓުން އެންމެ ގިނައިން ދާ ބީޗް ސަރަހައްދުގައި އޮތީ ކުނިކޮނޑު ހަދާފަ. އެކަމަކު އެ ރަށުގެ ރައްޔިތުންގެ ވަރަށް ބޮޑު މަސައްކަތުން އެތަން ސާފުކޮށް ވަނީ މިކަން ކާމިޔާބުކޮށްފަ،" ސަނީ ވިދާޅުވި އެވެ.\nޓޫރިޒަމަށް ސްލޯގަންއެއް ހެދިދާނެ\nޕްލާސްޓިކް ހުއްޓާލައިފިނަމަ ޔަގީނުން ވެސް އެކަން ވެގެން ދާނީ ރާއްޖޭގެ ޓޫރިޒަމްގައި ބޭނުން ކުރެވޭނެ ސްލޯގަން އަކަށެވެ. އެކަމަކު މިކަމަށް އާއްމުންނާއި ވިޔަފާރިތައް ހޭލުންތެރި ކުރުވަން ގިނަ މަސައްކަތް ތަކެއް ކުރަން ޖެހޭނެ އެވެ. ރާއްޖޭގައި މިހާރު 140 ރިސޯޓު ހިންގާއިރު މީގެ ތެރޭގައި ހިމެނޭ ބައެއް ރިސޯޓުތަކުގައި މިހާރު ވެސް ޕްލާސްޓިކް ފުޅި ބޭނުމެއް ނުކުރެ އެވެ. ޓޫރިސްޓުންނާއި މުވައްޒަފުން ފެން ބޮނީ ބިއްލޫރި ފުޅީގައި ބަން ދުކޮށްގެންނެވެ. އެހެންވެ، ރިސޯޓުތަކުގެ ބޮޑު ބައެއްގެ އެއްބާރުލުން ލިބިއްޖެނަމަ މިކަން ކާމިޔާބު ކުރެވިދާނެ އެވެ.\nއެޑިޑާސްގެ ބޫޓު ރައީސް އަބްދުﷲ ޔާމީންއަށް ހަދިޔާ ކުރަނީ\nސަނީ ވިދާޅުވީ ޓޫރިޒަމްގައި ހިދުމަތް ދޭ ގިނަ ތަންތަނުގައި ސިންގަލް ޔޫސް ޕްލާސްޓިކް ބޭނުން ކުރުން ހުއްޓުވިދާނެ ކަމަށެވެ\n"ބައެއް ރިސޯޓުތައް އެބަހުރި ސިންގަލް ޔޫސް ޕްލާސްޓިކް އެއްގޮތަކަށް ވެސް ބޭނުން ނުކުރާ ތަންތަން. ބައެއް ތަންތަން ރަސްމީކޮށް އިއުލާނު ނުކުރިނަމަވެސް އެކަން ކުރޭ. އެހެންވެ، މި ބަލަނީ މިހާރު ކުރިއަށް ގެންދާ މި މަސައްކަތްތަކުން 2020 ގެ ނިޔަލަށް ގިނަ ރިސޯޓުތަކެއްގައި ޕްލާސްޓިކް ހުއްޓާލާނެ ކަމަށް،" ސަނީ ވިދާޅުވި އެވެ.\nހުއްޓުވަން ގާނޫނީ ބާރު ބޭނުން ވޭ!\nއެއް ފަހަރު ބޭނުންކޮށްފައި އެއްލާލާ ޕްލާސްޓިކް ފުޅި އާއި ކޮތަޅު ހުއްޓާލުމަށް ރައީސް އޮފީހާއި ފޮރިން މިނިސްޓްރީ އަދި ޓޫރިޒަމް މިނިސްޓްރީ އިން އިސްނެގުމަކީ ހެޔޮ ފާލެކެވެ. ހާއްސަކޮށް ޓޫރިޒަމް މިނިސްޓަރު އަލީ ވަހީދު އާއި ރައީސް އިބްރާހިމް މުހައްމަދު ސޯލިހު މިކަމުގައި އެންމެ ކުރީ ސަފުން ފެނުން ވެގެން ދާނީ މި ކަމަށް ލިބޭނެ ހިތް ވަރަކަށެވެ. ނަމަވެސް މިކަމުގައި އަދި ކުރަން ޖެހޭ މަސައްކަތް ވަރަށް ގިނަ އެވެ. އެހެންވެ، އޭޓީޕީ އިން މިހާރު ވަނީ މިކަމަކަށް ހާއްސަ މަސައްކަތް ތަކެއް ފަށާފަ އެވެ.\nސަނީ ވިދާޅުވި ގޮތުގައި އެ ޖަމިއްޔާގެ އަމާޒަކީ 2020 ވަނަ އަހަރު އަންނަން ވާއިރަށް ސިންގަލް ޔޫސް ޕްލާސްޓިކް ހުއްޓާލަން ގާނޫނެއް ހަދައި އެކަން ހުއްޓުވާލުމެވެ.\nކެޔޮދޫ ސާފު ކުރުމުގައި ކުޑަކުދިން ބައިވެރިވަނީ-- ފޮޓޯ: އަހުމަދު ޝުރާއު| އަވަސް\n"ރާއްޖެ އަށް މިއީ ދަތި ކަމެއް ނޫން. މިހާރު އެބަ ހުރި ބައިވަރު އެއްޗިހި ޕްލާސްޓިކާ ދުރު ވާން ބޭނުންކުރެ ވޭނެ. އެހެންވެ އޮފީސްތަކުގައި ވެސް އެ ބޭނުންކުރެވި ދާނެ. އަޅުގަނޑުމެން މަސައްކަތް ކުރަމުން އެބަދަން ބައެއް މެންބަރުންނާއި ގުޅިގެން ގާނޫނީ ގޮތުން މިކަމަށް ބާރު ހޯދަން،" ސަނީ ވިދާޅުވި އެވެ.\nރާއްޖޭގެ އިގްތިސާދު މިއޮތީ ތިމާވެށީގެ މައްޗަށް ބަރޯސާވެފަ އެވެ. މިއީ ޖަޒީރާ ގައުމެކެވެ. އެހެންވެ ރާއްޖެއަކީ ޕްލާސްޓިކް ކޮތަޅު ހުއްޓާލައިގެން ދުނިޔޭގެ ސަމާލު ކަމަށް ގެނެވިދާނެ ގައުމެކެވެ.\nޓޫރިޒަމް ޓޫރިސްޓް އެރައިވަލް އިގްތިސޯދު\nއިބޫގެ ރައީސް ކަމުގައި ޓޫރިޒަމް ދާއިރާ އާ އުންމީދެއްގައި


ފާފަ ފުއްސެވޭ ކަންތައްތައް -3— Ihavandhoo.com\n30 ޖޫން 20130ޢަބުދުލްޤާދިރު މުޙައްމަދު\nتوبة ވުމުގެ ޝަރުތުތައް\nއިމާމް ނަވަވީ ރަޙިމަހުﷲ ވިދާޅުވެފައިވެ އެވެ. ކޮންމެ ފާފައަކުން ވެސް ތައުބާ ވުމަކީ ވާޖިބު ވެގެންވާކަމެކެވެ. އަދި ކުރެވިފައިވާ ފާފައަކީ، މީސްތަކުންގެ ޙައްޤާއި ގުޅިފައިނުވާ، ހަމައެކަނި ﷲ ތަޢާލާއާއި އެ އަޅަކާއި ދެމެދު ކުރެވިފައިވާ ކަމެއްނަމަ ތައުބާވުމަށްޓަކައި3ޝަރުތެއްފުރިހަމަވާން ޖެހެ އެވެ. އެއީ\n1- ފާފަކުރުން ހުއްޓާލައި އެކަމުން އެއްކިބާވުން\n2- ފާފައަށް އަރައިގަނެވުނު ކަމުގެ މައްޗަށް ދެރަވެ ހިތާމަކުރުން\n3- އަލުން އަނބުރައި އެފަދަ ފާފައަކަށް ދުވަހަކުވެސް އަރައިނުގަތުމަށް ޢަޒުމުކަނޑައެޅުން\nމިތަނުން އެއްވެސް ޝަރުތެއްފުރިހަމަ ނުވާކަމުގައިވާނަމަ، އޭނާގެ ތައުބާ ފުރިހަމައެއްނުވާނެ އެވެ. އަދި، ކުރެވިފައިވާ ފާފައަކީ މީހެއްގެ ހައްޤަކާއި ގުޅިފައިވާ ކަމެއްކަމުގައިވާނަމަ، އިތުރު ޝަރުތެއްވާކަމުގައި އިމާމު ނަވަވީ ރަޙިމަހުﷲ ބަޔާންކުރައްވާފައިވެ އެވެ. އެއީ،\n4- މީހެއްގެ ހައްޤެއްވާނަމަ އެހައްޤެއް އަދާކޮށް އެކަމަކުން އޭނާގެ ހިތް ޚަލާޞް ހޯދުން. އެބަހީ އޭނާގެ މުދަލެއް އަތުލައިފައިވާނަމަ އެ އަނބުރާ ރައްދު ކޮށްދިނުމެވެ. ނުވަތަ ގަޛުފު ކުރުން އަދި ޣީބަބުނުން ކަހަލަ ކަމެއް ކުރެވިފައިވާނަމަ އޭނާގެ ކިބައިން މާފަށްއެދުމެވެ. މިކަމުގެ ސަބަބުން އެއަށްވުރެ ބޮޑު ފަސާދައަކަށް ދޮރުހުޅުވިގެންދާފަދަ ކަމަކަށް ނުވާނަމަ އެވެ.\nހުރިހާފާފަ އަކުން ތައުބާނުވެ ބައެއްފާފަތަކުން ތައުބާވި ކަމުގައިވާނަމަވެސް އެތައުބާއެއް ޞައްޙަވެދާހުއްޓެވެ. އެހެން ނަމަވެސް ހުރިހާ ފާފައަކުންވެސް ތައުބާ ވުމަކީ ވާޖިބުވެގެންވާ ކަމެކެވެ.


SunOnline: Column: Bahthithah nivi mulhithanah andhirikan fethurenee\nއަޙުމަދު މާޖިދު 25 Oct 2020, 09:12\nދެ ހަފުތާހާ ދުވަސް ކުރީން ރާއްޖޭގެ އޮންލޭނު ނޫހަކުން ފެނުނު ޚަބަރެއްގައި އޮތީ، ގއ. މާމެންދުއަށް ނިސްބަތް ވާ މުސްކުޅި ފިރިހެނަކު އެކަނިވެރި ހާލުގައި، އަޅައިލާނެ އެއްވެސް މީހަކު ނެތި އުޅޭން ޖެހިފައި ވާ ވާހަކައެވެ. ޚަބަރުގައި އޮތް ގޮތުން، އޭނާގެ ވާރިސުންގެ ތެރެއިން ދުނިޔޭގައި ތިބި މީހުން އޭނާއަށް އެއްވެސް އެހީތެރިކަމެއް ފޯރު ކޮށްދޭކަށް ބޭނުމެއް ނުވެއެވެ. މައްސަލަ ކޯޓަށް ގެންދެވި، ރަށުގެ މެޖިސްޓްރޭޓް ކޯޓުން ވާރިސުންގެ މައްޗަށް އޭނާޔާ ޙަވާލު ވުމަށް އަމުރު ކުރުމުން، އެ އަމުރަށް ވެސް ވާރިސުން ތަބައެއް ނުވިއެވެ.\nމިއީ ހުސްކަމެއްގެ ތެރޭގައި ހިނގި އިސްތިސްނާ ހާދިސާއެއް ނޫނެވެ. ދިވެހިރާއްޖޭގެ ކަންކޮޅުތަކަށް ބަލައިލުމުން، މި ކަހަލަ ގޮތަކަށް މުސްކުޅީންނާ މެދުގައި މުޢާމަލާތު ކުރުމަކީ ދިވެހި މުޖުތަމަޢުގައި ޢާއްމު ވެފައި ވާ ކަމެއްކަން އެނގެއެވެ. އެއީ މުޖުތަމަޢުގައި ޢާއްމު ވެފައި ވާ ބައްޔެއްގެ ޢަލާމާތެއް ކަން ވެސް ކަށަވަރު ވެއެވެ. އެއަށްވުރެ ވެސް ބިރުހުރި ކަމަކީ، ފާއިތު ވެގެން މި ދާ އަހަރުތަކުގައި، އެކަން އިތުރު ވަމުން ދާ ކަމަށް ފެންނަކަމެވެ.\nމާމެންދޫގައި ހިނގި މި ހާދިސާޔަކީ ހަގީގަތުގައި ވެސް ހަމަ އަލާމާތެކެވެ. ދިވެހި މުޖުތަމަޢަށް ޖެހިފައި ވާ ވަރަށް ބޮޑު ބައްޔެއްގެ ޢަލާމާތެކެވެ. އެ ބަލީގެ އެތައް ޢަލާމާތެއް މުޅި ޤައުމުގެ ހުރިހައި ދިމާޔަކުން އެބަ ފެނެއެވެ. ރެއިގަނޑާއި ދުވާލު ވެސް އެ ބަލީގެ ޢަލާމާތްތައް ދަނީ އެކި ސިފަސިފައިގައި އަދި އެކި ގޮތްގޮތަށް ފައުޅު ވަމުންނެވެ. އިންސާނާގެ ހަށިގަނޑަށް ޖެހޭ ބަލިބަލީގެ ވެސް، ތަފާތު އެތައް ޢަލާމާތްތަކެއް އެކި ގޮތްގޮތަށް ފެނޭ ނޫންތޯއެވެ! މިސާލަކަށް، މީހަކަށް ޑެންގޫ ޖެހުމުން ފެންނަ ޢަލާމާތްތަކުގެ ތެރޭގައި ބޮލުގައި ރިއްސުމާއި، ލޮލުގައި ރިއްސުމާއި، ގައިގެ ހަންގަނޑުން ތަންތަން ރަތް ވެ އުނދަގޫ ވުމާއި، ގައިގައި ރިއްސުމާއި، ހޮޑު ލެވުމާއި، ހުޅުތަކުގައި ރިއްސުން ހިމެނެއެވެ. ހަމަ އެފަދައިން، އަޅުގަނޑުމެންގެ މުޖުތަމަޢަށް ޖެހިފައި ވާ މި ދަންނަވާ ބޮޑުބަލީގެ އެތައް ޢަލާމާތްތަކެއް ވެސް އަޅުގަނޑުމެން އެންމެންނަށް އެބަ ފެނެއެވެ.\nވ. ރަކީދޫގައި ޢުމުރުން ތިން އަހަރުގެ ކުޑަކުއްޖެއް ކަމަށް ވާ މުޙައްމަދު އިބްތިހާލަށް، އޭނާގެ މަންމަ ކުރި އަނިޔާތަކުގެ ސަބަބުން އާޚިރުގައި ހިތްތައް ފަޅިފަޅި ކޮށްލަނިވި ގޮތެއްގައި އެ މަޢުޞޫމް ކުއްޖާ މަރު ވީއެވެ. ގއ. ކަނޑުހުޅުދޫގައި، ދެ ކާފައިން ބައްޕަގެ ބައިވެރިވުމާ އެކު ޢުމުރުން އެންމެ ދެ އަހަރުގެ ތުއްތު އަންހެން ކުއްޖަކު ރޭޕް ކުރީއެވެ. މިއީވެސް މި ދަންނަވާ ބަލީގެ ޢަލާމާތްތަކެވެ. އަޅުގަނޑުމެންގެ މުޖުތަމަޢަށް ޖެހިފައި ވާ ނުބައި ކެންސަރެއް ފަދަ ބަލީގެ ޢަލާމާތްތަކެވެ.\nދެން ތަންކޮޅެއް ތަފާތު ޢަލާމާތްތަކަކަށް ބަލައިލަމާ ހިންގަވާށެވެ!\nސިޔާސީ މައިދާނަށް ބަލައިލާ އިރު، ޤައުމުގެ ވެރިކަމަށް ކޮންމެ ބަޔަކު އަޔަސް، އެ ބަޔަކު ދައުލަތުގެ ޚަޒާނާއިން ވައްކަން ކުރަނީއެވެ. ޚިޔާނާތާއި ފަސާދައިގެ މަގުން ދައުލަތުގެ މުއްސަނދިކަން އިސްތިޢުމާލު ކޮށް، އެއިން މުއްސަނދި ވަނީއެވެ. ރައްޔިތުންނަށް ދޮގު ހަދަނީއެވެ. ރައްޔިތުންނަށް ކަންކަން އޮޅުވައިލައި ފޮރުވަނީއެވެ. އިންތިޚާބެއް އަތުވެއްޖެ ނަމަ، އެވަނި މިވަނި ކަންކަން ކޮށްދޭނަމޭ ކިޔައިގެން ބޮޑެތި ދޮގުތައް ހަދަނީއެވެ. އެ ބައެއްގެ ޕާޓީގެ އެކްޓިވިސްޓުންނަށް ރައްޔިތުންގެ ޚަޒާނާއިން ނުޙައްޤުން ބައި އެޅުމަށް ޓަކައި ދައުލަތުގެ ނިޒާމަށާއި މަސައްކަތްތަކަށް ބޭނުން ނުވާ ވަޒީފާތައް އުފައްދައިގެން، އެއުރެންނަށް މުސާރަ ދިނުމުގެ ނަމުގައި ވެސް އެތައް ވައްކަމެއް ކުރަނީއެވެ. އެތެރެއިންނާއި ބޭރުން، އެމީހުންނަށް އެހީތެރި ވާ މީހުން ރުއްސުމަށް ޓަކައި ޤައުމުގެ މަޞްލަޙަތުތަކާއި ރައްޔިތުންގެ ޙައްޤުތަކާއި، އެންމެ ފަހުން ގޮސް ޤައުމުގެ މިނިވަންކަމާއި އިސްތިޤުލާލުން ވެސް ޖުވާ ކުޅެނީއެވެ. އިޞްލާޙުގެ ނަމުގައި، ދައުލަތުގެ މުއައްސަސާތަކުގެ ބާރު ކަނޑުވައި، އެތަންތަނަށް ޕާޓީއަށް ވަފާތެރި މީހުން ލައި، އިސްލާމް ދީނުގެ ބާރު އެތަންތަނުން ކަނޑުވައިލުމުގެ ބިރުވެރި ރޭވުންތައް ރާވައި ތަންފީޛު ކުރަނީއެވެ.\nރައްޔިތުންގެ ތެރޭގައި ކަން އޮތް ގޮތަށް ބަލައިލުމުން، ވަކި ސަހަލު ކަމަކަށެއް ނުފެނެއެވެ. ގިނަ މީހުން ތިބީ ކޮންމެވެސް ޕާޓީއެއްގެ "ކަލްޓު"ގެ އަޅުންނަށް ވެފައެވެ. އެ ބައެއްގެ ލީޑަރު ﷲ އާއި ރަސޫލާޔަށް ގޮން ޖެހިޔަސް، އެ ލީޑަރުގެ ވާހަކަޔަށް ތާއީދު ކޮށް އަތްތިލަބަޑި ޖަހަނީއެވެ. ޕާޓީގެ ލީޑަރުން މީހަކު ދެކެ ނުރުހިއްޖެ ނަމަ، ޙައްޤެއް ތެދެއް އިންޞާފެއް ނުބަލައި، އެމެރިކާގައި ކަޅު މީހުން "ލިންޗް" ކުރާން ނުކުތް "މޮބް" ޖަމާޢަތްތައް ޢަމަލު ކުރި ފަދައިން، އެ މީހަކުގެ ފަހަތުން ގޮސް އެ މީހަކު ނޮޅައިލަނީއެވެ. އިންތިޚާބެއް އަތުވެއްޖެ ނަމަ، ފައިސާޔަށް ވޯޓު ވިއްކަނީއެވެ. ނުވަތަ "ބުޅާގަނޑެއް" ނަމަވެސް ތިމާގެ ޕާޓީ ތަމްސީލު ކުރާ ނަމަ އެއަށް ވެސް ވޯޓު ދެނީއެވެ. ޕާޓީގެ ލީޑަރުން ރޯމާ ދުވާލު، އިސްލާމް ދީނުގެ ދުޝްމަނުންނަށް ދިވެހި އުއްމަތް ވިއްކުމަށް ޓަކައި "ވިއްކާ" ބޯޑު ޖަހައިގެން ހިނގަމުން ދާ އިރުވެސް، ޙަޤީޤަތުގެ ކުރިމަތީގައި ލޯ މަރައިލަނީއެވެ.\nޒުވާން ޖީލުތަކަށް ބަލައިލާ އިރު، ފެންނަނީ އަދި މާ ހިތްދަތި މަންޒަރެކެވެ. އަޅުގަނޑުމެންގެ ޒުވާނުންގެ ކަންކަން ފެނުމުން، ހިތަށް އަރާ އެއްޗަކީ، ސުބުޙާނަﷲ އޭ، ދިވެހި އުއްމަތެއް ނެތޭ، ދިވެހި ޤައުމެއް ނެތޭ، ހުރި ހިތާމައެއްގެ ބޮޑުކަމާއޭ، މި ބާވަތުގެ އެއްޗެއްސެވެ. ދުނިޔޭގެ ދިރިއުޅުމުގެ ޙަޤީޤަތްތަކާއި، ޙަޔާތުގެ މަޤްޞަދުތަކާއި، އިންސާނެއްގެ ޙައިޘިއްޔަތުންނާއި މުސްލިމެއްގެ ޙައިޘިއްޔަތުންނާއި ދިވެހި މުވާޠިނެއްގެ ޙައިޘިއްޔަތުން ތިމާގެ ވާޖިބުތަކާއި މަސްއޫލިއްޔަތުތަކަކީ ކޮބައިކަމާއި، ތިމާޔާ ޙަވާލު ވެވިފައި ވާ އަމާނާތްތަކަކީ ކޮބައިކަމާއި، އެ މަސްއޫލިއްޔަތުތަކާއި އަމާނާތްތަކަށް ޚިޔާނާތްތެރި ވުމުގެ ނަތީޖާޔަކަށް ވާނީ ކޮންކޮން ކަންތައްތަކެއްތޯ، މި ސުވާލުތަކާ މެދު ވިސްނާ ޒުވާނަކު މަދުން ނޫނީ ނުފެނެއެވެ. ޒިނޭ ކުރުން ޢާއްމު ވެއްޖެއެވެ. ބަނގުރާ ބުއިން ޢާއްމު ވެއްޖެއެވެ. އެއް ބަޔަކު ހަށިގަނޑުގެ ފޮޓޯތަކާއި ވީޑިޔޯތަކުން އިންސްޓަގްރާމާއި ފޭސްބުކުގައި ފަޙްޝަތުގެ ވިޔަފާރި ކުރަނީއެވެ. އަނެއް ބަޔަކު އެ އެއްޗެތި އިސްތިޢުމާލު ކުރުމުގައި ދުވަސްތަކާއި ރޭތައް އިސްރާފު ކުރަނީއެވެ. ގިނަ ޒުވާނުންގެ ބަހުރުވަ ހުތުރު ވެ، އަވަގުރާނަޔަކީ ޢާއްމު ވާހަކަ ދެއްކުން ކަމުގައި ވެ، ޅަވިޔަނީގައި އާބާފިލި ޖަހައިގެން ނޫނީ އެއްވެސް މީހެއްގެ ނަން ނުގަނެވޭ ހިސާބަށް ޢާއްމު ބަހުރުވަ "ރީތި" ވެއްޖެއެވެ. އަނބީންނާއި ފިރީން އެއް ބަޔަކު އަނެއް ބަޔަކަށް އަނިޔާވެރި ވުމާއި، ބޭވަފާތެރި ވުމާއި، ޚިޔާނާތްތެރި ވުމާއި، އެއް ބަޔަކު އަނެއް ބަޔެއްގެ ޙައްޤުތަކަށް އަރައިގަތުން ޢާއްމު ވެއްޖެއެވެ. މައިންބަފައިން ދަރީންނަށް އިހުމާލު ވަނީއެވެ. ދަރީން މައިންބަފައިންނަށް އަނިޔާވެރި ވަނީއެވެ. ޒުވާނުންގެ ގިނަ ވަގުތު ފޯނާ އެކު ނުވަތަ ކޮފީގައެވެ. ކުޑަކުދީންނަށް ޖިންސީ ގޯނާ ކުރުމާއި، އިހުމާލުން އަނިޔާވެރި ވުން މުޅި މުޖުތަމަޢަށް އެޅިފައި އޮންނަ ކަޅު ހިޔަންޏަކަށް ވެއްޖެއެވެ. ކޮންމެ އަހަރަކު ސާޅީސް ފަންސާސް ހާސް ރުފިޔާ އެންމެ ފަހުގެ އެޕަލް އައި ފޯނާއި އެޕަލް ގަޑިޔަށް ހޭދަ ކުރުމީ ކަނޑައެޅިގެން ޙަރާމް ގޮތުގައި ކުރެވޭ އިސްރާފެއް ކަމުގައި ދުށުމުގެ ބަދަލުގައި، އެއީ ކޮންމެހެން ކުރާން ޖެހޭ ކަމެއް ކަމަށް މުޅި މުޖުތަމަޢު ހެން ޤަބޫލު ކޮށްފިއެވެ.\nމި ލިސްޓު އަދި މިއަށްވުރެ ވެސް ދިގު ކުރެވިދާނެއެވެ. ނަމަވެސް މި ހިސާބަށް ކުރު ކޮށްލައިފައި، މި ދެންނެވި ޢަލާމާތްތަކުގެ ފަހަތުގައި ފޮރުވިފައި ވާ ނުބައި ބައްޔަކީ ކޮބައިތޯ، މި ސުވާލާ ދިމާޔަށް އެނބުރިލަމާތޯއެވެ؟ އާދެ، އެ ބައްޔަކީ ރޫޙާނިއްޔަތާއި އަޚްލާޤިއްޔަތާއި ބުއްދީގެ އަލިކަން ނެތިދިޔުމުގެ ބިރުވެރި ބައްޔެވެ. އަޅުގަނޑުމެންގެ ތެރޭގައި ތަކުރާރުކޮށް ކަންތައްތައް ކުރެވުނު ގޮތުގެ ސަބަބުން، ދިވެހި ޤައުމަށް މި ނުބައި ބަލި ޖެހުނީއެވެ.\nޙައިރާން ވާން ޖެހޭ ކަހަލަ ކަމެކެވެ. އަޅުގަނޑުމެންނަކީ އަށްސަތޭކަ ވަރަކަށް އަހަރު ކުރީއްސުރެ، މާތް ވެގެންވާ އިސްލާމް ދީނުގެ މަތީގައި ތިބި، ސައްތައިން ސައްތަ އިސްލާމީ ޤައުމެކެވެ. އިސްލާމް ދީނަކީ އިންސާނިއްޔަތަށް ލިބިފައި އޮތް އެންމެ ޝާމިލު އަޚްލާޤިއްޔާތުގެ ނިޒާމު އޮތް ދީނެވެ. އެންމެ ހަރުދަނާ އަސާސެއްގެ މައްޗަށް ބިނާ ކުރެވިފައި ވާ އަޚްލާޤިއްޔާތުގެ ނިޒާމު އޮތް ދީނެވެ. އެ އުއްމަތަކުން، މަތިވެރި އަޚްލާޤުގެ އެންމެ ރިވެތި ނަމޫނާތަކުގެ މަތިވެރި އަލިކަން ފެންނަ އުއްމަތަކީ އިސްލާމީ އުއްމަތެވެ. ރޫޙާނިއްޔަތާއި ބުއްދީގެ ޙަޤީޤީ މަޤާމު ބަޔާން ކޮށްދެއްވި، އަދި އިންސާނާޔަށް ރޫޙާނީ ގޮތުންނާއި ޢިލްމީ ގޮތުން އެންމެ މަތީ ދަރަޖަޔަށް ވާޞިލު ވާނެ މަގު ދެއްކެވި ދީނަކީ އިސްލާމް ދީނެވެ. އެހެންކަމުން، މުސްލިމުން ކަމުގައި ވެތިބެ، ދިވެހިރާއްޖެ އަޚްލާޤިއްޔާތުގައި ބަނގުރޫޓު ވެފައި ވާ ޤައުމަކަށް ވީ ކީއްވެގެންތޯއެވެ؟ ރޫޙާނިއްޔަތު މަރު ވެފައި ވާ ޤައުމަކަށް ވީ ކީއްވެގެންތޯއެވެ؟ ބުއްދީގެ ބޭނުން ނުކުރާ ޤައުމަކަށް ވީ ކީއްވެގެންތޯއެވެ؟\nއެއްވެސް މީހެއްގެ ބޮލުގައި ބަދުނާމެއް އެޅުވުމުގެ ނިޔަތެއް އަޅުގަނޑުގެ ނެތެވެ. ނަމަވެސް ތާރީޚުގައި ކަން ހިނގައިފައި ވާ ގޮތާއި، މުޖުތަމަޢުގައި މައްސަލަތައް އުފެދިގެން އަންނަ ގޮތުގެ މައްޗަށް ކޮންމެވެސް ވަރަކަށް ބަލައިލައިގެން މެނުވީ، އެ މައްސަލަތައް ޙައްލު ކުރުމަށް ޓަކައި ހިނގާން ވީ މަގު އެންމެ ފުރިހަމަޔަށް ނޭނގޭނެތީ، ދިވެހި ޤައުމު އަޚްލާޤީ ގޮތުންނާއި ރޫޙާނީ ގޮތުން ބަނގުރޫޓު ވެ، ބުއްދި ބޭނުން ނުކުރާ ޤައުމަކަށް ވީ ކީއްވެގެންކަން، މި ސުވާލުގެ ޖަވާބާ ދިމާޔަށް ވެސް ބަލައިލުން މުހިއްމެވެ. ހުރާގޭ ދަރިކޮޅުގެ ފުރަތަމަ ރަސްގެފާނު އައްސުލްޠާން މުޙައްމަދު ޝަމްސުއްދީން އިސްކަންދަރު ދިވެހިރާއްޖޭގެ ތަޚްތުގައި އިށީނދެވަޑައިގެންފައި، އެންމެ ފުރަތަމަޔަށް ދިޔަމިގިލީ ޢާއިލާގެ އެއްވެސް މީހަކު، އަދި ފަހުން ހުރާގޭ ޢާއިލާގެ ބެއިފުޅުންނާއި އެ ބެއިފުޅުން ރުއްސެވި މީހަކު ނޫނިއްޔާ ޢިލްމު ހޯދުން މަނާ ކުރެއްވިއެވެ. ކިޔެވުން މަނާ ކުރެއްވެވިއެވެ. އެއިގެ ކުރީން ވެސް ދިވެހިރާއްޖެޔަކީ ދީނީ ވިޔަސް، ދުނިޔަވީ ވިޔަސް ޢިލްމުތަކެއް ފެތުރި ޢާއްމު ވެފައި އޮތް ތަނެއް ނޫނެވެ. އެހެންކަމުން، މިފަދަ ނިންމުމެއް ރަސްކަމުގެ ފަރާތުން އައުމުން، މި ޤައުމުގައި ޢިލްމުގެ ދަންމަރުގެ އަލިކަން ގާތްގަނޑަކަށް މުޅީންހެން ނިވިދިޔައީއެވެ. ހުރާގޭ ދަރިކޮޅުގެ ރަސްކަން ނިމިދިޔުމާ ހަމަޔަށް ވެސް، ޙާލަތު އޮތީ އެގޮތަށޭ ބުނާތީ އަޑު އިވެއެވެ. ދެން އައި ދައުރުތަކުގައި ވެސް، ޢިލްމީ ގޮތުން ތަޞައްރަފު ފުދޭ މުޖުތަމަޢެއް ޤާއިމު ކުރުމަށް ޓަކައި އަޅުގަނޑުމެންގެ "ވެރިން" އެކަށީގެންވާ ފަދަ މަސައްކަތެއް، އެކަށީގެންވާ ފަދަ ގޮތެއްގައި ނުކުރައްވައެވެ. އިބްރާހީމް ނާޞިރު ދެކެވަޑައިގަތް ގޮތުގައި، ދިވެހީންނަށް ކިޔަވައިދޭން އެންމެ ރަނގަޅީ ސިލޯނުން ގެނެވޭ ބުދުދީނުގެ ނުވަތަ ނަޞާރާ ދީނުގެ ބިދޭސީންނެވެ. ރައީސް މައުމޫނުގެ ޒަމާނުގައި ރާއްޖޭގެ ހުރިހައި ރަށްރަށަށް "ތަޢުލީމު ޢާއްމު" ކުރެއްވެވި އިރު، އެ މަދަރުސާތަކުގެ ގިނަ ދަރިވަރުންނަށް އަސާސީ ތަޢުލީމުގެ ގޮތުގައި ކިޔަވައިދެއްވެވީ ވިޔަފާރި އާއި އެކައުންޓިންގ އާއި ޓްރެވަލް އެންޑް ޓުއަރިޒަމް ސްޓަޑީޒެވެ.\nއަޅުގަނޑު މި މަސައްކަތް ކުރަނީ، މިއިން އެއްވެސް ބެއިފުޅަކު ކުރެއްވި ކަމެއް، ކުރެއްވި ޚިދުމަތެއް ނުކުރައްވާ ކަމަށް ހަދާކަށް ނޫނެވެ. ނަމަވެސް، ރަނޭ ރިއްސޭ ކިޔައިފައި ވެސް، ޙަޤީޤަތަށް އިޢުތިރާފު ވާ ނަމަ، އަޅުގަނޑުމެން އެއްބަސް ވާން ޖެހޭ ޙަޤީޤަތަކީ، މިއިން އެއްވެސް ސަރުކާރަކުން، ޢިލްމީ ދަންމަރު އޭގެ ޙަޤީޤީ ގޮތުގައި ދިއްލައި، އެއިގެ އަލީން އަޅުގަނޑުމެންގެ ޤައުމުގައި ބުއްދިއާއި އަޚްލާޤާއި ރޫޙާނިއްޔަތުގެ އަލިކަން ފަތުރުއްވަވާން އެކަށީގެންވާ ފަދަ މަސައްކަތްތަކެއް ނުކުރެވޭކަމެވެ. މިފަދަ ޙާލަތެއްގައި، އަޅުގަނޑުމެންގެ ތެރޭގައި ބުއްދީގެ ބޭނުން ހެޔޮގޮތުގައި ކުރުމާއި، ރޫޙާނިއްޔަތާއި، އަޚްލާޤިއްޔާތު ނުހަނު ބަލިކަށި ވެފައި އޮއްވައި، ދިވެހި ޤައުމުގެ ރިހޭ ފައިމައްޗަށް ފޮއި ވެއްޓުނީ، ބުއްދި ބޭނުން ކުރުމާ ކަނޑައެޅިގެން ދެކޮޅު ހަދާ، ދީނަކީ ހަމައެކަނި ބޭރުފުށުގެ ސިފަތަކަކާއި، ސުވާލެއް ކަލާމެއް ނެތި އަޅުކަމުގެ ނަމުގައި ކޮށްލާ ޢަމަލުތަކެއް ކަމަށާއި، ވަކި ހެދުމެއް އަޅައި، ވަކި ގޮތަކަށް ސިފަގަނޑު ބެހެއްޓުމަކީ ކީރިތި ނަބިއްޔާގެ ސުންނަތް ކަމަށް ދެކޭ ފަނާކުރަނިވި ވިސްނުމެއްގެ އަހުލުވެރީން ދީނީ "ޝައިޚުން"ގެ ފަގުޑި އަޅައިގެން އައިސް ދީނީ ދަޢުވަތާއި ދީނީ ތަޢުލީމުގެ މުޅި ނިޒާމު އެމީހުންގެ އަތްދަށަށް ގެންދިޔަ ހިސާބުންނެވެ.\nމިހާރު އަޅުގަނޑުމެންގެ ޅަދަރީންގެ ހިތްތަކަށާއި ސިކުނޑިތަކަށް ވަންނަނީ ވޯލްޓް ޑިޒްނީ ފަދަ ހުޅަނގުގެ ކުންފުނިތަކުން ހަދައިގެން ނެރޭ ފިލްމުތަކުގައި ހުންނަ، އެމީހުންގެ ފަލްސަފާތަކާއި ފިކުރުތަކެވެ. ކުދީން ކިޔަނީ ހުޅަނގުގެ އަދަބިއްޔާތެވެ. މުޅި މުޖުތަމަޢު ބައްޓަން ވަމުން ދަނީ ހުޅަނގުގެ "ލެއިޒޭ ފެއަރ" ރައުސްމާލިއްޔަތުގެ ނިޒާމުގެ މަތީގައެވެ. އެހެންކަމުން، އިސްލާމީ ރޫޙާނިއްޔަތާއި، އިސްލާމީ އަޚްލާޤިއްޔަތުގެ ދަންމަރު ދިވެހިރާއްޖޭގައި މުޅީން ނިވިދިޔުމުގެ ކޮޅުމަތި ދަނީ ފެންނަމުންނެވެ. ހެޔޮބުއްދި ބޭނުން ކުރުމުގެ ބަދަލުގައި، އަޅުގަނޑުމެންގެ ޅަޒުވާން ޖީލުތަކުގެ ބުއްދިތައް ބައްޓަން ވަމުން ދަނީ ހުޅަނގުގެ ބާޠިލު ފަލްސަފާތަކުގެ އުޑީންނެވެ. އެހެންކަމުން، އަޅުގަނޑުމެންގެ ދަރީންނަކީ މިއަދު "ލިބަރަލްސް" އެވެ. ނުވަތަ "ފެމިނިސްޓްސް" އެވެ. ނުވަތަ "އެލްޖީބީޓީ" ޙައްޤުތަކުގެ މުޙައްރިކުންނެވެ. ނުވަތަ އެހެން ވެސް އެފަދަ ކޮންމެވެސް ފިކުރެއްގެ ދިދަ އުފުލާ މީހުންނެވެ. ދިވެހިއްޔަތާއި، މާތް ވެގެންވާ އިސްލާމް ދީނުގެ ހިދާޔަތުގެ ދަންމަރު އުފުލާ މީހުން ހުސް ވެ، ދީނޭ ކިޔައިގެން ވާހަކަ ދައްކާން ތިބި ގާތްގަނޑަކަށް އެންމެންނަކީ ރޫޙާނީ ގޮތުންނާއި އަޚްލާޤީ ގޮތުންނާއި ބުއްދީގެ ގޮތުން ބަނގުރޫޓު ވެފައި ތިބި، "ޝައިޚުން"ގެ ލަޤަބު ނޫން އެއްޗެއް ނެތް ބަޔަކަށް ވެ ނިމެނީއެވެ.\nއާދޭހެވެ! އެތައް އަހަރެއްގެ، އެތައް ޖީލެއްގެ، އެތައް ވެރިކަމެއްގެ އިހުމާލާއި ޚިޔާނާތަށް ފަހު، އާޚިރުގައި ދިވެހި ޤައުމުން ބުއްދިޔާއި، ހެޔޮ ޟަމީރާއި، ރޫޙާނިއްޔަތުގެ ބައްތިތައް ނިވިގެން ދަނީއެވެ. އަނދިރިކަން އައިސް، އެއިގެ ބިރުވެރި ބަނޑުތެރެޔަށް މުޅި ޤައުމު ދިރުވައިލަނީއެވެ.\nމިއަދު ދިވެހި ޤައުމުގެ ޙާލުގެ ދުލުން އިއްވާ ޝިކާޔަތަކީ، ކުރާ ފަރިޔާދަކީ، އަލުން ބައްތިތައް ދިއްލައިދޭނެ ދަރީންތަކަކަށް އެދި ކުރާ އާދޭހެވެ.\nމާދަރީ ބަސް ހިމާޔަތް ކޮށް ތަރައްގީ ކުރުމުގެ މަގުޗާޓެއް\nދިވެހި ބަހުގެ ހާލަތާ މެދު ބައެއް ވާހަކަތަކާއި ސުވާލެއް\nމިއީ ފަޚުރުވެރި ދައުލަތެއް...ބިދޭސީންގެ ކްރައިމްޔާޑެއް ނޫން


Huvadhu Atoll Uthuruburi Atoll Council – 2012 – April\nހުވަދުއަތޮޅުއުތުރުބުރީ އަތޮޅުކައުންސިލްގެ 56 ވަނަ ޖަލްސާ ބާއްވައިފި\n18އޭޕްރީލް 2012 ވަނަ ދުވަހު ގެ ހެނދުނު 10:00 ގައި އަތޮޅުކައުންސިލްގެ 56 ވަނަ ޖަލްސާ ބާއްވައިފި އެވެ. މި ޖަލްސާ ބޭއްވިފައިވަނީ އަތޮޅުކައުންސިލްގެ 56 ވަނަ ޖަލްސާގެ އެޖެންޑާ ފާސްކުރުމާއި، 55 ވަނަ ޖަލްސާގެ ޔައުމިއްޔާ ފާސްކުރުމާއި، 56 ވަނަ ޖަލްސާގެ އެޖެންޑާގައި ހިމެނޭ ކަންތައްތަކާބެހޭ ގޮތުން މަޝްވަރާކޮށް ގޮތެއް ނިންމުމަށެވެ. މި ޖަލްސާގެ އެޖެންޑާގައިވާ ކަންތައްތަކާމެދު މަޝްވަރާކޮށް، އެ ކަންތައްތަކުގެ ތެރެއިން 10 ކަމެއް މި ޖަލްސާއިން ނިންމާފައިވެ އެވެ. މި ގޮތުން ނިންމި [...]\nހުވަދުއަތޮޅުއުތުރުބުރީ އަތޮޅުކައުންސިލްގެ 55 ވަނަ ޖަލްސާ ބާއްވައިފި\n10އޭޕްރީލް 2012 ވަނަ ދުވަހު ގެ ހެނދުނު 10:00 ގައި އަތޮޅުކައުންސިލްގެ 55 ވަނަ ޖަލްސާ ބާއްވައިފި އެވެ. މި ޖަލްސާ ބޭއްވިފައިވަނީ އަތޮޅުކައުންސިލްގެ 55 ވަނަ ޖަލްސާގެ އެޖެންޑާ ފާސްކުރުމާއި، 53 އަދި 54 ވަނަ ޖަލްސާގެ ޔައުމިއްޔާ ފާސްކުރުމާއި، 55 ވަނަ ޖަލްސާގެ އެޖެންޑާގައި ހިމެނޭ ކަންތައްތަކާބެހޭ ގޮތުން މަޝްވަރާކޮށް ގޮތެއް ނިންމުމަށެވެ. މި ޖަލްސާގެ އެޖެންޑާގައިވާ ކަންތައްތަކާމެދު މަޝްވަރާކޮށް އެ ކަންތައްތަކުގެ ތެރެއިން 07 ކަމެއް މި ޖަލްސާއިން ނިންމާފައިވެ އެވެ. މި [...]\nރަސްމީ އިދާރާތަކުން މަޢުލޫމާތު ހޯދުމާއި، ލިބިގަތުމުގެ ޙައްޤުގެ ޤަވާޢިދަށް އަހުލުވެރިކުރުވުމަށް ހިންގާ ޓްރޭނިން ޕްރޮގްރާމުގެ ދަށުން ގއ.އަތޮޅުގެ ރަށްރަށުގައި މަޢުލޫމާތު ދިނުމުގެ ބައްދަލުވުންތަކެއް ފަށައިފި\nރަސްމީ އިދާރާތަކުން މަޢުލޫމާތު ހޯދުމާއި، ލިބިގަތުމުގެ ޙައްޤުގެ ޤަވާޢިދަށް އަހުލުވެރިކުރުވައި، ކަމާބެހޭ މަޢުލޫމާތު ދިނުމަށް ހިންގާ ޓްރޭނިން ޕްރޮގްރާމުގެ ދަށުން މިނިސްޓްރީ އޮފް ހޯމްއެފެއަރޒުގެ ފަރާތުން އޭޕްރީލް މަހުގެ 05 އިން 14 އަށް ގއ.އަތޮޅުގައި ހިންގާ މަޢުލޫމާތު ދިނުމުގެ ބައްދަލުވުންތައް ފަށައިފި އެވެ. މި މަޢުލޫމާތު ދިނުމުގެ ފުރަތަމަ ބައްދަލުވުން ފެށިފައިވަނީ އޭޕްރީލް މަހުގެ 05 ވަނަ ދުވަހު ގއ. ވިލިނގިލީގައެވެ. މި ޕްރޮގްރާމަކީ ގއ. އަތޮޅުގައި ތިބި ސަރުކާރުގެ އެކިއެކި މުއައްޞަޞާ ތަކުގެ ބޭފުޅުންނާއި [...]\nމިނިސްޓްރީ އޮފް ހައުސިންގ އެންޑް އެންވަޔަރަންމަންޓްގެ ޓީމެއް ގއ. އަތޮޅަށް ވަޑައިގެންފި\nސުނާމީ ރިކަވަރިން ޕްރޮޖެކްޓްގެ ދަށުން ގއ. އަތޮޅުގެ ވިލިނގިލި، މާމެންދޫ، ނިލަންދޫ، ދާންދޫގައި އަޅަމުންގެންދާ ގެތައް އެޅުމުގެ މަސައްކަތްތަކާއި، ވަގުތީ ހިޔާ ބައްލަވާ ލެއްވުމާއި، މި އަތޮޅު ދިޔަދޫ މީހުން ދިޔަދޫއިން ބަދަލުވުމާއި ގުޅިގެން، އެ މީހުންނަށް މި އަތޮޅު ގެމަނަފުށި، ކޮނޑޭގައި އަޅަމުންގެންދާ ގެތަކުގެ މަސައްކަތް ކުރިއަށް ދާ ގޮތް ބައްލަވާލެއްވުމަށްޓަކައި މިނިސްޓްރީ އޮފް ހައުސިންގ އެންޑް އެންވަޔަރަންމަންޓްގެ ޓީމެއް 03 އޭޕްރީލް 2012 ވަނަ މިއަތޮޅަށް ވަޑައިގެންނެވި އެވެ. މި ޓީމުގެ ބޭފުޅުން މިއަތޮޅުން [...]


Un'goofaaru Regional Hospital\nRegistered Nurse/Senior Registered Nurse/clinical Nurse\nރެޖިސްޓާރޑް ނާރސް/ ސީނިއަރ ރެޖިސްޓާރޑް ނާރސް/ ކްލިނިކަލް ނާރސް\nJ-312944, J-312943, J-312942\nރ.އުނގޫފާރު ރީޖަނަލް ހޮސްޕިޓަލް\nނަރސިންގް ރޮނގަކުން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް5ނުވަތަ6ގެ ސަނަދެއް ހާސިލްކޮށްފައިވުން\nރެޖިސްޓާރޑް ނާރސް ސީ އެސް 8-1 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާރކްސް ހޯދާފައިވުން.\nމޯލްޑިވްސް ނާރސިންގ އެންޑް މިޑްވައިފަރީ ކައުންސިލް ގަބޫލުކުރާ ނާރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nމޯލްޑިވްސް ނާރސިންގ އެންޑް މިޑްވައިފަރީ ކައުންސިލް ގަބޫލުކުރާ ނާރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، ނާރސިންގ ދާއިރާއިން ޖުމްލަ2އަހަރު ދުވަހުގެ މަސައްކަތު ތަޖްރިބާ ލިބިފައިވުން.\nސީނިއަރ ރެޖިސްޓާރޑް ނާރސް\nސީނިއަރ ރެޖިސްޓާރޑް ނާރސް ސީ އެސް 10-2 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާރކްސް ހޯދާފައިވުން.\nމޯލްޑިވްސް ނާރސިންގ އެންޑް މިޑްވައިފަރީ ކައުންސިލް ގަބޫލުކުރާ ނާރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް9ގެ ސަނަދެއް ހާސިލްކޮށްފައިވުމާއިއެކު، ނާރސިންގ ދާއިރާއިން ޖުމްލަ2އަހަރު ދުވަހުގެ މަސައްކަތު ތަޖްރިބާ ލިބިފައިވުން.\nކްލިނިކަލް ނާރސް ސީ އެސް 12-1 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާރކްސް ހޯދާފައިވުން.\nކްލިނިކަލް ނާރސް ސީ އެސް 12-2 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތިން މާރކްސް ހޯދާފައިވުން.\n-/ނުކުންނަ ދުވަހަކަށް -/188 (އެއްސަތޭކަ އަށްޑިހަ އަށް ރުފިޔާ ރުފިޔާ)\nބަލިމީހުންނަށް ނާރސިންގ ކެއަރ ދިނުމާއި އަދި ބަލި މީހުންނަށް ކެއަރ ދެވޭނެ ގޮތް އަދި މިކަމުގައި އިޚްލާސްތެރިކަމާއިއެކު އެމީހުންގެ ޖިސްމާނީ، ނަފްސާނީ އަދި އިޖްތިމާއީ ބޭނުންތަކަށް ރައްކާތެރިވުން.\nބަލިމީހުންނަށް ދިމާވާ އާދަޔާ ޚިލާފް ކަންތައްތައް ޑޮކްޓަރުންނަށް ރިޕޯރޓް ކުރުމާއި، އަދި ރިފަރކޮށްފައިތިބޭ މީހުން އެޑޮކްޓަރަކަށް ދެއްކުން.\nޑޮކްޓަރުގެ ލަފާގެ މަތިން ބަލިމީހުންނަށް ދެވޭ ފަރުވާ ރިހިބިލި ޓޭޝަންއާއި ބެހޭ ގޮތުން އެމީހުންނަށް މަޢުލޫމާތު ދިނުން.\nއާދަޔާ ކިލާފު ނުރައްކަލަކާއި ނުލާ ވިހާ މީހުން ވިއްސުމާއި، ޙަވާލުވެހުރުން، މިކަމުގައި ނުރައްކާ ވެދާނެ ކަންތައްތައް ކުރިއަށް ލަފާކޮށް މިކަން ޑޮކްޓަރަކަށް ވަގުތުން އެންގުން.\nދިމާވާ އެމާރޖެންސީތައް ވަގުތުން ކަމާއިބެހޭ ޑޮކްޓަރުންނަށް އެންގުމާއި، ޑޮކްޓަރ އަންނަންދެން އެފަދަ އެމާރޖެންސީތައް މެނޭޖުކުރުން.\nރަސްމީ ގަޑިނޫން އެހެން ގަޑިތަކުގައި އެމަރޖެންސީ ގޮތުން ކުރަންޖެހޭ އޮޕަރޭޝަންތައް ކުރެވޭނެ އިންތިޒާމުތައް ހަމަޖެއްސުން.\nބަލިމީހުންނަށް ދެވޭ ނާރސިން ކެއަރ ރޭވުމުގައި ނަރުހުންނާއި، އޮގްޒިލިއަރީ ނާރސް މިޑްވައިފުންނަށް އިރުޝާދު ދިނުން.\nއޮގްޒިލިއަރީ ނާރސް މިޑްވައިފުންނާއި، ނަރުހުންނާއި، އެޓެންޑެންޓުން ސުޕަވައިޒް ކުރުން.\nބަލިމީހުންނާއިބެހޭ ކަންތައް ތަކުގައި ޑޮކްޓަރުންނާއި، އަދި ހޮސްޕިޓަލްގެ ލެބޯޓްރީ، އެކްސްރޭ ފަދަ އެހެނިހެން ޑިޕާރޓް މަންޓް ތަކާއި، މުވާޞަލާތު ހިންގުން.\nރަސްމީގަޑި ނޫން ވަގުތު ތަކުގައި ހޮސްޕިޓަލްގައި ދިމާވާ ކަންތައް ތަކުގެ ތެރެއިން ނާރސިންގއާއިބެހޭ ކަންތައްތައް ޙައްލުކުރުމާއި، އެހެން ކަންތައްތައް ކޯޑިނޭޓަރަށް އެންގުން.\nހޮސްޕިޓަލްގައި ބަލިމީހުންނާއިބެހޭ ގޮތުން ހިންގާ އާދަޔާ ޚިލާފު ހާދިސާތައް ޑިރެކްޓަރ އޮފް ނާރސިންއަށް ދެންނެވުން.\nނާރސިންގއާއިބެހޭ ކަންތައްތައް ހިނގާ ނުހިނގާ ގޮތްބަލާ ސްޕަވައިޒަރުންނާއި، ސީނިއަރ ސްޓާފު ނަރުހުންނަށް އެހީތެރިވުން.\nބަލިމީހުންނަށް ބޭނުންކލުރާ (ކަށި، ތިލަ އަދި މިނޫންވެސް ތުނުތަކެތިން) ލިބިދާނެ ގެއްލުމެއް.\nބަލިމީހުންގެ ހަށިގަނޑުން ބޭރުވާ ދިޔަ (ލޭ، ދޮސް، ހޮޑު، ކުޑަކަމުދާ އެއްޗެތި، ބޮޑުކަމުދާ އެއްޗެތި) ފަދަ ތަކެއްޗަށް އެކްޕޯޒުވުން.\nރޭޑިއޭޝަން (އެކްސްރޭ، ސީ ޓީ ސްކޭން، އެމް އާރު އައި ސްކޭން) ފަދަ ތަކެއްޗަށް އެކްޕޯޒުވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމްސިވިލް ސަރވިސް ކޮމިޝަނުގެ ވެބްސައިޓުން އަދި ކައުންޓަރުން ލިބެންހުންނާނެއެވެ.)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތުހަމަނުވާ، ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައްކިޔަން އެނގޭ ފަދަ ކޮޕީއެއް.\nސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތްމުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާއޮފީހުން ދޫކޮށްފައިވާ ލިޔުން.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސްފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\n(ށ) މަތީތައުލީމުދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެއޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެމްބަރ 12 ވާ އަންގާރަ ދުވަހުގެ 14:00 ގެ ކުރިން، އުނގޫފާރު ރީޖަނަލް ހޮސްޕިޓަލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް: [email protected] މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ނޮވެމްބަރ 19 އާއި\n2019 ނޮވެމްބަރ 18 އާ ދެމެދު، އުނގޫފާރު ރީޖަނަލް ހޮސްޕިޓަލްގައެވެ.\nމިވަޒީފާއަށްއެދިހުށަހަޅާ،ޝަރުޠުހަމަވާފަރާތްތަކުގެއަދަދު 10 އަށްވުރެގިނަނަމަ،ތަޢުލީމީފެންވަރާއިތަޖުރިބާއަށްބަލައި،ވަޒީފާއަށްކުރިމަތިލާފައިވާފަރާތްތަކުގެތެރެއިންއެންމެމަތިންމާކްސްލިބޭ 10 ފަރާތްޝޯޓްލިސްޓްކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ ރަސްމީގަޑީގައި 6580029، އަށެވެ. އީ-މެއިލް ކުރާނީއަށެވެ. [email protected]\n28 އޮކްޓޫބަރ 2019\nPublished Time: 1444\nDeadline: 12 November 2019 1400


Binhelumuge Asaru Raaje ah Kuraane Kamah Nubelevey: Met Office ބިންހެލުމުގެ އަސަރު ރާއްޖެއަށް ކުރާނެ ކަމަކަށް ނުބެލެވޭ: މެޓް އޮފީސް – Huvadhoo News Binhelumuge Asaru Raaje ah Kuraane Kamah Nubelevey: Met Office Huvadhoo News\nބިންހެލުމުގެ އަސަރު ރާއްޖެއަށް ކުރާނެ ކަމަކަށް ނުބެލެވޭ: މެޓް އޮފީސް\nމިއަދު ހެދުނު އިންޑޮނޭޝިޔާއަށް އައި ބާރުގަދަ ބިންހެލުމުގެ އަސަރު ރާއްޖެއަށް ނުކުރާނެ ކަމަށް ރާއްޖޭގެ މޫސުމާއިބެހޭ ޤައުމީ އިދާރާ (މެޓް އޮފީސް) އިން އަންގައިފިއެވެ.\nއިންޑޮނޭޝިޔާގެ ކަނޑުގެ އަޑިން 18.5 ކިލޯމީޓަރުގެ އަޑިން އުފެދުނު މިބިންހެލުމުގެ ސަބަބުން އިންޑޮނޭޝިޔާގައި ސުނާމީ އެލާރޓް ނެރުނު ކަމުގައިވިޔަސް އޭގެ އަސަރު ރާއްޖެއަށް ކުރާނެ ކަމަށް ލަފާނުކުރެވޭ ކަމަށް މެޓް އޮފީހުން ވަނީ ބުނެފައެވެ.\n— Maldives Meteorology (@MetMaldives) December 14, 2021\nޕެސިފިކް ސުނާމީ ވޯނިން ސެންޓަރުން ނެރުނު އިންޒާރުގައި ބުނެފައިވަނީ މި ބިންހެލުމާއި ގުޅިގެން ބިން ހެލުން އައި ހިސާބާއި 1000 ކިލޯމީޓަރު ކައިރީގައިވާ ސަރަހައްދުތަކަށް ސުނާމީ ނުރައްކާތެރި ރާޅުގެ އަސަރު ކުރުން އެކަށީގެންވާކަމަށެވެ.\nރާއްޖޭގެ މޫސުމާއި ބެހޭ ޤައުމީ އިދާރާއިން ވިދާޅުވީ ބިންހެލުން އައިސްފައިވަނީ ރާއްޖެއާއި 5564 ކިލޯ މީޓަރު ދުރަށްކަމަށެވެ. އެހެންކަމުން ބިންހެލުމުގެ ސަބަބުން ރާއްޖެއަށް އެއްވެސް ނުރައްކަލެއް ނެތެވެ.\nބިންހެލުން އިންޑޮނޭޝިޔާ މެޓް އޮފީސް


ސްކައިޕް ބޭނުންކޮށްގެން ކޯލްކުރާއިރު އެކޯލްތައް ރެކޯޑް ކުރަން ބޭނުންތޯ؟ | Landhooinfo\nސްކައިޕް ބޭނުންކޮށްގެން ކޯލްކުރާއިރު އެކޯލްތައް ރެކޯޑް ކުރަން ބޭނުންތޯ؟\nސްކައިޕްބޭނުންކޮށްގެން އެކަކު އަނެއްކަކާ ވާހަކަދައްކާ ޗެޓްކޮށް ފައިލްތައް ޝެއަރކޮށް ހެދުމަކީ މިހާރު އިންޓަނެޓްބޭނުންކުރާ ފަރާތްތަކުގެ މެދުގައި ވަރަށް ޢާއްމުކަމެއް ދެއްތޯއެވެ. އެހެންނަމަވެސް ސްކައިޕް ޒަރިއާއިން ކުރާފޯންކޯލްތައް ޕީސީއަށް ރެކޯޑްކުރުމަކީ ބައެއް ބޭފުޅުންނަށް އަދި އެހާ ޢާއްމުކަމަކަށް ނުވެހިގައިދާނެއެވެ.\nއެހެންކަމުން މިލިޔުމުގައި މިބަލާލަނީ ސްކައިޕް އޮޓޯ ރެކޯޑަރ ބޭނުންކުރާނެގޮތުގެ މައްޗަށެވެ. މިގޮތަށް އޮޓޯއިން ރެކޯޑްވާގޮތަށް ހެދިޔަސް ތިބާއަށް މިކަމުގެ ފުރިހަމަ ކޮންޓްރޯލް ލިބިގެންވެއެވެ. ބޭނުން އިރަކު ރެކޯޑް ކުރުމާއި، ބޭނުން މީހެއްގެ ކޯލް ރެކޯޑްކުރުމާއި، ބޭނުންނޫންނަމަ އެއްވެސް ކޯލެއް ރެކޯޑް ނުވާގޮތަށްވެސް ހެދިދާނެއެވެ. އަޅެ ޓްރައިކޮށްލަމާތޯއެވެ.\nއެކްސްޓެންޝަން ފައިލް ޑައުންލޯޑް ކޮށްލުމަށްފަހު ތިބާގެ ޕީސީއަށް އިންސްޓޯލް ކޮށްލާށެވެ.\nސްކައިޕް އޯޕަންކުރާށެވެ. ދެން “Allow access” އަށް ކްލިކްކޮށްލައްވާށެވެ. އޭރުން ސިސްޓަމް ޓްރޭއަށް އެކްޓެންޝަން ސެންޑްވާނެއެވެ.\nދެން ސިސްޓަމް ޓްރޭއަށް ދާށެވެ. އަދި ކޮންޓެކްސްޓް މެނޫއިން ސްކައިޕް އައިކަން އަށް ކްލިކް ކޮށްލާށެވެ. ދެން ޑައިލޮގް ބޮކްސްގެ ސެޓިން ހައްދަވާށެވެ.\nމިހިސާބުން ސްކައިޕް ކޮންޓެކްޓްސް ފިލްޓަރ ކުރަން ލިބޭނެއެވެ. އަދި މިތަނުން ރެކޯޑްކުރަންވީ ކޮން ކޮންޓެކްޓެއްގެ ކޯލްތޯ ނުވަތަ ނުކުރަންވީ ކޮންކޯލެއްތޯ ސެލެކްޓް ކުރުމަށް ނުވަތަ އެނޭބަލް އާއި، ޑިސޭބްލް ގެ އޮޕްޝަން ލިބޭނެއެވެ.\nއަންފިލްޓަރޑް ކޮންޓެކްޓްސް ގެ ކޯލްތައް ރެކޯޑް ކުރެއްވުމަށް އެހެންފޯލްޑަރއެއް ހައްދަވާށެވެ. އެއީ ޑެސްކްޓޮޕްގައި ވިޔަސް އަދި އެހެން ތަނެއްގައިވިޔަސް އޯކޭވާނެއެވެ.\nދެން ސެޓިން ސޭވް ކޮށްލުމަށް އޯކޭ އަށް ކްލިކްކޮށްލައްވާށެވެ.\nމިހާރު ތިބާގެ ކޯލްތައް ތިބާގެ ސިސްޓަމަސް އޮޓޯއިން ރެކޯޑްވާނެއެވެ. ކޯލް އެކްސެޕްޓްކޮށްލުމާއެކު ކޯލްތައް ރެކޯޑްވަމުންދާކަން ސިސްޓަމް ޓްރޭއިން ކުޑަކުޑަ އައިކަންއަކުން އަންގައިދޭނެއެވެ.


Heyhan Recreation Club ge Inthihaabu maadhamaa baahvanee | ungoofaaru.com\nބަނޑޭރިގަނޑު/ޚަބަރު/ހޭހަން ރެކްރިއޭޝަން ކުލަބުގެ އިންތިހާބު މާދަމާ ބާއްވަނީ\nމުނާޒު މުޙައްމަދު 29 އޯގަސްޓް 2020\nހޭހަން ރެކްރިއޭޝަން ކުލަބްގެ ލޯގޯ\nއުނގޫފާރު ރީޖަނަލް ހޮސްޕިޓަލްގެ ހޭހަން ރެކްރިއޭޝަން ކްލަބުގެ އިންތިހާބު މާދަމާ އޮންނާނެއެވެ. މި އިންތިހާބުގައި އެކުލަބުގެ ހިންގާ ކޮމެޓީގެ6މަޤާމަށް މެމްބަރުން އިންތިހާބު ކުރުމަށް ވޯޓުލާނެއެވެ.\nމާދަމާ ވޯޓްލުމަށް ހަމަޖެހިފައިވާއިރު މިހާރުވެސް ބައެއްމަޤާމުތަކަށް މެމްބަރުން ވަނީ ވޯޓަކައި ނުލާ އިންތިހާބުވެފައެވެ. އެއީ އެމަގާމުތަކަށް ކުރިމަތިލި މެމްބަރުންގެ އަދަދަކީ އިންތިހާބު ކުރަންޖެހޭ އަދަދަށް ވާތީކަމަށް އިންތިހާބުގެ ކަންކަން ބެލެހެއްޓުމަށް އެކުލަވާލާފައިވާ ކޮމެޓީން ބުނެފައިވެއެވެ.\nމާދަމާގެ އިންތިހާބުގައި ރައީސްގެ މަގާމަށް ދެމެމްބަރަކު ވާދަކުރާއިރު މި މަގާމަށްވުރެވެސް އިންތިހާބީ ފޯރި ގަދަކޮށް ފެންނަނީ ހާއްސަ މެމްބަރުންގެ ގޮތުގައި އިންތިހާބު ކުރާ3މެމްބަރުގެ މަގާމެވެ. މި މަގާމަށް 8 މެމްބަރުން ވާދަކުރެއެވެ. އޭގެތެރޭގައި ޑޮކްޓަރުންނާއި ހޮސްޕިޓަލްގެ ސީނިއަރ މުވައްޒަފުންގެ އިތުރުން އެންމެ ފަހުން ހޮސްޕިޓަލަށް ޖޮައިން ކުރި ޒުވާން ކުދިންވެސް ހިމެނެއެވެ.\nރައީސް އާއި ހާއްސަ3މެންބަރުންގެ އިތުރުން ދެން މެމްބަރުން އިންތިހާބު ކުރާނީ ރެކްރިއޭޝަން އޮފިސަރާއި ފައިނެންސް އޮފިސަރުގެ މަގާމަށެވެ.\nއިންތިހާބުގެ ކެމްޕެއިން ވަރަށް ފޯރީގައި ކުރިއަށްދާއިރު ކެމްޕެއިންކުރުމުގެ އެންމެ ފަހު ވަގުތަކީ މާދަމާ ހަވީރު 18:00 އެވެ. ވޯޓު ލުން ފެށުމަށް ހަމަޖެހިފައިވަނީ މާދަމާ އިރުއޮށްސި 19:00 އެވެ. ވޯޓު ލުން ކުރިއަށް ދާނީ ރޭގަނޑު 22:00 އަށް ކަމަށް އިންތިހާބާއި ބެހޭ ކޮމެޓީން ބުނެފައިވެއެވެ.\nމި އިންތިހާބުގައި އުނގޫފާރު ރީޖަނަލް ހޮސްޕިޓަލްގެ 209 މުވައްޒަފުންނަށް ވޯޓު ދިނުމުގެ ހައްޤު ލިބިފައިވެއެވެ.\nމާދަމާގެ އިންތިހާބުގެ ކަންކަން ކުރިއަށްގެންގޮސް ބަލަހައްޓައި ދޭނީ އުނގޫފާރު ފޯސްޓަރިންގ އެވެއަނަސް އެސޯސިއޭޝަން (އުފާ) އާއި އުނގޫފާރު ޑޮޓް ކޮމް އިންނެވެ. މިއީ އުނގޫފާރު ގައި އެއް އެންޖީއޯ އެއްގެ އިންތިހާބުގެ ކަންކަން އެހެން އެންޖީއޯއަކުން ބަލަހައްޓާ ފުރަތަމަ ފަހަރެވެ.\nމި އިންތިހާބުގެ ހާއްސަ ލައިވް ކަވަރޭޖް މާދަމާ އުނގޫފާރު ޑޮޓްކޮމް އިން ގެނެސް ދިނުމަށް ވަނީ ހަމަޖެހިފައެވެ.\nހޭހަން ރިކްރިއޭޝަން ކްލަބް އިލެކްޝަން ކޮމިޝަން އުނގޫފާރު ރީޖަނަލް ހޮސްޕިޓަލް


SunOnline: Raajje ge Aadheys: 500 million dollar ge ehee hoadhaidhee\nރާއްޖޭގެ އާދޭސް: 500 މިލިއަން ޑޮލަރުގެ އެހީ ހޯދައިދީ\nއަހުމަދު ޖައިޝަން 11 Dec 2019, 12:25\nކޮޕް 25 ގައި އެންވަޔަރަންމެންޓް މިނިސްޓަރު ޑރ. ހުސައިން ރަޝީދު ވާހަކަފުޅުދައްކަވަނީ --- ފޮޓޯ : އެންވަޔަރަންމެންޓް މިނިސްޓްރީ\nކުރިއަށް އޮތް ފަސް އަހަރުގެ ތެރޭގައި އިޔާދަކުރަނިވި ހަކަތަ، ރާއްޖޭގެ ރައްޔިތުންނަށް ފޯރުކޮށްދިނުމަށް މަދުވެގެން 500 މިލިއަން ޑޮލަރު ބޭނުންވާނެ ކަމަށް އެންވަޔަރަންމެންޓް މިނިސްޓަރު ޑރ. ހުސައިން ރަޝީދު ވިދާޅުވެއްޖެ އެވެ.\nޔުނައިޓެޑް ނޭޝަންސް ފްރޭމްވޯކް ކޮންވެންޝަން އޮން ކްލައިމެޓް ޗޭންޖު، ކޮޕް 25ގައި ތަގުރީރު ކުރައްވަމުން މިނިސްޓަރު ވިދާޅުވީ، ރާއްޖެއިން އެއްބަސްވެފައިވާ ޕެރިސް އެގްރީމެންޓަށް އެންމެ މާނަހުރި ގޮތަކަށް އަމަލުކުރުމަށްޓަކައި ތަރައްގީ ވަމުން އަންނަ ގައުމުތަކަށް މާލީ އެހީ ބޭނުންވާނެ ކަމަށެވެ.\nއެގޮތުން އިޔާދަކުރަނިވި ހަކަތައަށް ކުރާ ހަރަދުތައް އިތުރުކުރުން މުހިއްމު ކަމަށް މިނިސްޓަރު ފާހަގަ ކުރެއްވި އެވެ.\nމިނިސްޓަރު ވިދާޅުވީ އިޔާދަކުރަނިވި ހަކަތައަށް ކުރާ އިންވެސްޓުމެންޓް އިތުރުކުރުމަށް ފެއިލްވެއްޖެ ނަމަ ތިމާވެށީގެ ސަބަބުން އެންމެ ނާޒުކު ހާލަތެއްގައި އޮތް ސަރަހައްދުތަކަށް އޭގެ ނޭދެވޭ އަސަރުކުރާނެ ކަމަށެވެ.\nމިނިސްޓަރު ވިދާޅުވީ ފާއިތުވި ހަތަރު އަހަރުގެ ތެރޭގައި ރާއްޖެއަށް ތިމާވެށްޓާ ގުޅޭގޮތުން އެހީތެރިކަން ލިބިފައިވަނީ ލޯނުގެ ގޮތުގައި ކަމަށެވެ. އެހެން، ނަމަވެސް އޭގެ ބަދަލު ޑޯނަރުންގެ އެހީ ބޭނުންވާނެ ކަމަށް މިނިސްޓަރު ވަނީ ފާހަގަކުރައްވާފަ އެވެ.\nއޭނާ ވިދާޅުވީ 2020 ވަނަ އަހަރުން ފެށިގެން، ދުނިޔެ ހޫނުވުމާ ގުޅިގެން ލިބޭ ގެއްލުމުން އަރައިގަތުމަށް ބޭނުންވާ ފަންޑަށް ދޭން ވައުދުވެފައިވާ 100 ބިލިއަން ޑޮލަރުގެ ޓާގެޓަށް އަވަހަށް ވާސިލުވުން މުހިއްމު ކަމަށެވެ. އަަދި އެ ލަނޑުދަނޑިއަށް ވާސިލުވުމަށް ކުރަން ޖެހޭ ކަންތައް ދެނެގަންނަން ޖެހޭ ކަމަށް މިނިސްޓަރު ވިދާޅުވި އެވެ.


2 Miyaraai velaeh salaamai kuriyas "hero eh noon" | Mihaaru\nފުލިދޫ ޑައިވްގެ ވީޑިއޯ އިން ނަގާފައިވާ ސްކްރީންޝޮޓެއްގައި މިއުރާޖު އޭނާ ސަލާމަތްކުރި ވެލަ އާއި މިޔަރުގައި ދެ އަތުން ހިފަހައްޓައިގެން.\nދެ މިޔަރާއި ވެލައެއް ސަލާމަތްކުރިޔަސް "ހީރޯއެއް ނޫން"\n13 ޖެނުއަރީ 2018 - 05:40 15 comments\nރާއްޖޭގައި ވެލާ ކަހަނބު ފަދަ ކަނޑުގެ ދިރުންތައް ސަލާމަތްކުރާ މަންޒަރު ސޯޝަލް މީޑިއާ އިން ދޭތެރެ ދޭތެރެ އިން ފެނުނަސް އާ ކޮންމެ ވީޑިއޯއަކަށް ވެސް އެތައް ބައެއްގެ ސަމާލުކަން ހުއްޓެ އެވެ. އާއްމުކޮށް ޑައިވަރުން ކުރާ އެފަދަ ކަންކަމަށް ދިވެހިންނާއި އަދި ވަކިން ޚާއްސަކޮށް ރާއްޖެ އިން ބޭރުގެ ގިނަ އަދަދެއްގެ މީހުންގެ ތައުރީފް ލިބެ އެވެ.\nފޭސްބުކްގައި އެންމެ ފަހުން ވައިރަލްވެގެން ދިޔަ ވީޑީއޯއާ އެކު ވެސް މީހުންގެ ޝުއޫރުތައް ހުރީ އެ ގޮތަށެވެ. އެކަމަކު، ދަލެއްގައި ޖެހިފައި އޮތް ދެ މިޔަރާއި ވެލައެއް ސަލާމަތްކުރި އަލީ މިއުރާޖު ބުނަނީ، އޭނާއަކީ "ހީރޯ"އެއް ނޫން ކަމަށެވެ.\nއަންހެނުންނާ އެކު ވ. ފުލިދޫގައި ޑައިވް ސެންޓަރެއް ހިންގާ ޑައިވަރު ގަބޫލުކުރާ ގޮތުގައި އޭނާ އަދާކުރީ ޒިންމާއެކެވެ.\n"ޑައިވަރުންނަކީ މޫދާއި ކަނޑުގެ އެމްބެސެޑަރުން. އެހެންވީމާ މި ދިރުންތަކަށް ހިމާޔަތްދިނުމަކީ ކޮންމެ ޑައިވަރެއްގެ ވެސް ޒިންމާއެއް،" ޑައިވްކުރާތާ 13 އަހަރުވެފައިވާ ޅ. ނައިފަރު ޒުވާނާ ބުނެލި އެވެ.\nވ. އަލިމަތާ ރިސޯޓުގެ އުތުރުގައި، "މިޔަރު ކަނޑު"ގެ ގޮތުގައި މަޝްހޫރުވެފައި އޮންނަ ކަނޑުއޮޅި އަށް މިދިޔަ އަންގާރަދުވަހު ޓޫރިސްޓުންގެ ބަޔަކު ގެންގޮސް ޑައިވެއް ނިންމާލައި ދޯންޏަށް އެރި ތަނުން، އޮޔާދާ އެއްޗެއްގެ ވަށައިގެން ކޯމަސްތަކެއް ފުމޭ މަންޒަރު މިއުރާޖުމެންގެ ލޮލުގައި އަޅައިގަތެވެ. ކައިރި އަށް ގޮސް ބަލާލި އިރު އެނގުނީ އެއީ މަސް ހިފާ ދަލެއް ކަމެވެ. ވެގެން އުޅެނީ ކިހިނެއްތޯ ބަލައިލަން ކެމެރާ ހިފައިގެން މިއުރާޖު ،29، ފުންމާލި އެވެ.\nވެލައަކާއި ދެ ވައްބޯ މިޔަރު ދަލުގައި ޖެހި ތާށިވެފައި ތިބި ތަން ފެނުމާ އެކު މިއުރާޖު ފުރަތަމަ ހީކުރީ މިޔަރުތައް ތިބީ މަރުވެފައި ކަމަށެވެ. އެހެންވެ، ފްރީ ޑައިވްކޮށްފައި އޭތި ފެނުން މައްޗަށް ނަގަން އޭނާ މަސައްކަތް ފެށީ ވެލާ ސަލާމަތްކުރުމުގެ އަމާޒުގަ އެވެ. އެކަމަކު އޮއި ބާރުކަމުންނާއި ދަލުގައި ޖެހިފައި އޮތް ވާވޮށި ވެލާ (އޮލިވް ރިޑްލީ) ބިރުން ތެޅެން ފެށުމުން އެކަން ކުރެވޭ ގޮތެއް ނުވި އެވެ. މިއުރާޖަށް އަނެއްކާވެސް ފުރުސަތެއް ލިބުނީ ދާގަނޑު ދަމަމުން ވެލާ ނޭވާލާން މައްޗަށް އެރުމުންނެވެ. އަދި ހަމަ އެ ވަގުތު، މިޔަރުތައް މަރު ނުވާކަން ވެސް އެނގުނެވެ.\nކަނޑުއަޑިން މިއުރާޖު ނެގި ވީޑިއޯގައި، ދެ މިޔަރާއި ވެލާ ދަލުގައި ޖެހި ތާށިވެފައި\nއެންމެ ފުރަތަމަ މިޔަރުތައް ސަލާމަތްކުރުމަށްޓަކައި މިއުރާޖު ހެދި ގޮތަކީ ވެލާ ދޯންޏަށް ނަގައި އޭއްޗަށް ހަރަކާތް ނުކުރެވޭނެހެން ހިފެހެއްޓީ އެވެ. ގާތްގަނޑަކަށް 1.5 މީޓަރު ހުރި ދެ މިޔަރުގެ ތެރެއިން ފުރަތަމަ އެތި ވަރަށް ފަސޭހަ އިން ދަލާ ވަކިކޮށްލެވުނެވެ. ދެވަނަ މިޔަރު ތާށިވެފައި އޮތް ތަން ވަޅިން ކަނޑާލަން އުޅެނިކޮށް ވެލާ ތެޅިގަތުމާ އެކު އަތުން ދޫވީ އެވެ. އެކަމަކު އަނެއްކާވެސް މަސައްކަތްކޮށް އެ މިޔަރު ވެސް މިނިވަންކުރި އެވެ. އެންމެ ފަހުން ސަލާމަތްކުރީ ވެލަ އެވެ. އެއާއެކު މިއުރާޖާއި ދޯނީގައި ތިބި ޓޫރިސްޓުން އުފާފާޅުކުރާ ތަން ވީޑިއޯ އިން ފެނެ އެވެ.\nވެލަ އާއި މިޔަރުތައް ސަލާމަތްކުރުމަށް ފަހު، މިއުރާޖު، އޯކޭ ސިގްނަލް ދައްކާލަނީ\nމިއުރާޖު ބުނިގޮތުގައި އޭނާގެ އަންހެނުން އަޑެލް އެޑިޓްކޮށްފައިވާ ވީޑިއޯ "ފުލިދޫ ޑައިވް އެންޑް ވޯޓަ ސްޕޯޓްސް"ގެ ފޭސްބުކް ޕޭޖަށް ލުމުގެ އެންމެ ބޮޑު ބޭނުމަކީ މީހުން ހޭލުންތެރިކުރުމެވެ. ބޭރު ގައުމުތަކުގެ މަސްވެރިން މަސް ހިފަން ގެންގުޅެނިކޮށް އަތުން ދޫވެގެންދާ މިފަދަ ދާތައް ކޮންމެ އަހަރެއްގެ ވެސް މި ދުވަސްވަރު ރާއްޖެ އިން ފެންނަކަން ފާހަގަކޮށް އޭނާ ބުނީ އެފަދަ ދާތަކުގެ ނުރައްކާތެރިކަން މީހުންނަށް އެނގެން ޖެހޭ ކަމަށެވެ.\nޚާއްސަކޮށް ބޭރު މީހުންނަށް މިއުރާޖުމެންގެ އިލްތިމާސަކީ ދާ ޖަހައިގެން ހިފާ މަސް ގަތުމުގެ ބަދަލުގައި ދިވެހި މަސްވެރިން ކޮށް އުޅޭ ދޮށީގެ މަސްވެރިކަން ފަދަ، ތިމާވެއްޓާ ރައްޓެހި ގޮތުގައި ބާނާ ބާވަތްތައް ބޭނުންކޮށް ދެމެހެއްޓެނިވި މަސްވެރިކަމަށް އެހީތެރިވެދިނުމެވެ. ދޯނީގައި އެ ވަގުތު ތިބި ޓޫރިސްޓުންގެ ތެރޭގައި ދެ ޓްރެވަލް ބްލޮގަރަކު ހިމެނުމަކީ އެ މީހުންގެ ވަރަށް ބޮޑު ހިތްހަމަޖެހުމެކެވެ. އެ ދެ ލިޔުންތެރިންގެ ފަރާތުން އެ މެސެޖު ބޭރު ދުނިޔެ އަށް ލިބިގެންދާނެ ކަމަށް މިއުރާޖުމެން ދެކެ އެވެ.\n"މިފަދަ ދާތަކުގައި ޖެހި ކޮންމެ އަހަރަކު ވެސް އެތަކެއް ހާސް ޖަނަވާރު މަރުވޭ،" މިހާރު ވެސް ބައި ލައްކަ އަށް ވުރެ ގިނަ ވިއުސް ލިބިފައިވާ ވީޑިއޯގައި ބުނެފައިވެ އެވެ.\nމިއުރާޖުމެން ގަބޫލުކުރާ ގޮތުގައި އެ މީހުންނަށް އެންމެ ފުރަތަމަ އެ ފެނުނީ ކޯމަސްތައް އަނެއް ތިން ޖަނަވާރު އެ ދަލުން ސަލާމަތްކުރެވޭތޯ މަސައްކަތްކުރަމުން ދިޔަ މަންޒަރެވެ. އަދި އޭނާ ލަފާކުރަނީ ވެލާ ދަލުގައި ޖެހިފައި އޮއްވާ ފެނިގެން އޭތި ކާން އުޅުމުގެ ތެރޭގައި ދެ މިޔަރު ވެސް އޭގައި ޖެހުނީ ކަމަށެވެ.\n"ވެލަ އަށް ގެއްލުން ލިބި ވަރަށް ބޮޑަށް ލޭ ވެސް އައިސްފައި ހުރީ. ބޮޑަށް ހީވަނީ މިޔަރު ދަތް އަޅާފައި ހުރީ ހެން،" އޭނާ ކިޔައިދިނެވެ.\nސަލާމަތްކުރުމުގެ ތެރޭގައި މިޔަރުތައް އޭނާ އަށް ވެސް ގެއްލުމެއް ދީފާނެކަން މިއުރާޖަށް އެނގެ އެވެ. އަދި އޮއި ބާރުކަމުން ބޮޑު ގޮންޖެހުމަކަށް ވެސް ވި އެވެ. އެކަމަކު އޭނާގެ ޒިންމާއެއް ކަމަށް ދުށް އެ ކަންތައް ނުކޮށް ދޫކޮށްލާކަށް ބޭނުމެއް ނުވި އެވެ.\n"ހަގީގަތުގައި މިޔަރު ދަތް އަޅާފާނެތީ ވަރަށް ބިރު ގަތް. ފުރަތަމަ ވަރަށް ބޮޑަށް އެ ސަރަހައްދު ޗެކްކޮށްފައި އެކަމާ އުޅުނީ ވެސް. އެއީ، އާއްމުކޮށް އެކަހަލަ ހާލަތްތަކުގައި ވަރަށް ބޮޑެތި މިޔަރު ވެސް ކައިރީގައި އުޅޭނެ. އަނެއްކޮޅުން އޮއި ވެސް ވަރަށް ބާރު. ކަނޑުއޮޅި ތެރޭގައި ވައި ހުރި ގޮތުން ފަރުމައްޗަށް ދޯނި ލައްވަނީ،" މިއުރާޖު ބުންޏެވެ.\n"އެކަމަކު ވެސް އަހަންނަށް އެ ހުރިހާ ކަމެއް ކޮންޓްރޯލް ކުރެވުނު. ވަލެއްގައި ދާ ހަރުކޮށްފައި ހުރި އިރު ދޯނީގެ ކައްޕި ހުރީ ވަލުގައި ހިފަހައްޓައިގެން. އިތުރު މީހެއްގެ އެހީތެރިކަމަށް ބޭނުންވި ނަމަ އެހެން މީހުން ވެސް އެހީތެރިވެދޭނެ. އެކަމަކު އެކަހަލަ ހާލަތެއްގައި މިޔަރުތަކަކާ ކައިރިވާން މީހުން ޖެހިލުން ވެސް ވާނެ."\nމިއުރާޖު ގަބޫލުކުރާ ގޮތުގައި ކަނޑުގެ ދިރުންތައް ހިމާޔަތްކުރުމުގެ މުހިއްމުކަން އާއްމުންނަށް ވަރަށް ބޮޑަށް ވިސްނެން އެބަ ޖެހެ އެވެ. އެއީ އެ އެއްޗެއްސާއި އިންސާނުންގެ ދެމެދުގައި އޮތީ ދެ ފަރާތަށް ވެސް ފައިދާހުރި ގުޅުމަކަށް ވާތީ އެވެ.\n"މިސާލަކަށް މިޔަރު ހުސްވެއްޖެއްޔާ ފިޝް ލައިފް އެއްކޮށް ހަލާކުވެގެން ދިޔައީ. އޭގެ ސަބަބުން މަސްވެރިކަން ވެސް އަދި ޑައިވިން ވެސް ނެތި ޓޫރިޒަމަށް ވެސް އަސަރުކުރާނެ،" މިއުރާޖު ބުންޏެވެ.\n"ދިވެހިރާއްޖޭގައި ވަރަށް ގަދަ އަށް ވެލާ ނަގައިފި. ނެގީމާ މި ވީ ގޮތަކީ ވަރަށް ގިނަ ފަޅުތަކުގައި ފެހި ޖަހައި މޫދުވިނަ ކޮންޓްރޯލް ނުކުރެވޭ ވަރަށް ފެތުރިގެން ދިޔައީ. މި އޮތްހާ ދުވަހު ވެލާ އެ އެއްޗެހި ކައިގެން ފެތުރުނަ ނުދީ މި ބެލެހެއްޓީ. މިހާރު ރިސޯޓުތަކުން ވެސް މި ޖެހެނީ އެތަކެއް ހާސް ޑޮލަރު ދީގެން ހައި މާކުތައް ބޭނުންކޮށްގެން އެ އެއްޗެހި ނަގަން."\nމިއުރާޖު ގަބޫލުކުރާ ގޮތުގައި މޫދާއި ކަނޑުގައި އުޅޭ އެއްވެސް އެއްޗަކަށް ގެއްލުމެއް ލިބުނަ ނުދޭން ޑައިވަރުން އަބަދުވެސް ބޭނުން ވަނީ މި ކަންކަން ވިސްނޭތީ އެވެ. އޭނާ ފަދަ މީހުންނަށް އެންމެ މުހިއްމު ކަމަކީ ކަނޑުއަޑީގެ ދިރުންތަކުގެ މިނިވަންކަމެވެ. އެ މިނިވަންކަން ނެތި ނުރައްކަލެއްގައި އުޅޭ ތަން ފެންނަ ކޮންމެ އެއްޗެއް ވެސް ސަލާމަތްކޮށްދޭނީ ޖެހިލުމެއް ފިކުރެއް ނެތި އެވެ.\n"އެއްޗެއް މި ގޮތަށް ދަލެއްގައި ޖެހިފައި އޮންނަ ތަން ފެނުނީމާ ކުރެވެނީ އަމިއްލަ ދަރިއަކު އެ ގޮތަށް ޓްރެޕްވެފައި އޮތް ކަމުގެ އިހުސާސް،" މިއުރާޖު ބުނެލި އެވެ.\nޖެހިގެން އައި ދުވަހު ހެނދުނު ހޭލި އިރު ވެސް މިއުރާޖުގެ ސިކުނޑި އަށް އެންމެ ފުރަތަމަ އައީ މިޔަރުތައް ދަލުގައި ޖެހިފައި ތިބި ގޮތެވެ. އޭނާގެ އުއްމީދަކީ އެފަދަ މަންޒަރެއް ދެން ދުވަހަކު ވެސް ނުފެނުމެވެ.\nމިއުރާޖު ދެ މިޔަރާއި ވެލާ ސަލާމަތްކުރި ގޮތުގެ ވީޑިއޯ\nއިތުރު ލިޔުންތައް ތިމާވެށި މިޔަރު ވެލާ ފީނުން ފީނާމީހުން\nވެލާ ކަހަނބަށް ފަރުވާ ދޭން ހާއްސަ ސެންޓަރެއް\n80 ފޫޓަށް ވުރެ ބޮޑު މަހެއްގެ ވަށައިގެން ފެމުނު!


ސިއްހީ ޚިދުމަތުގެ ރަންޔޫބީލް ޖަލްސާ މިރޭ، ޝަރަފުވެރިކޮށްދެއްވާނީ ރައީސް\nރަންޔޫބީލް ރަސްމިއްޔާތަށް އަތޮޅު ހޮސްޕިޓަލް ޒީނަތްތެރިކޮށްފައި\nބ. އަތޮޅުގެ ސިއްހީ ޚިދުމަތަށް މިދިޔަ އަހަރު 50 އަހަރު ފުރިފައިވާތީ، އެ މުނާސަބަތު ފާހަގަކުމުގެ ގޮތުން ބާއްވާ ރަސްމީ ޖަލްސާ މިރޭ އޭދަފުށީގައި އޮންނާނެ އެވެ.\nބ. އަތޮޅު ތައުލީމީ މަރުކަޒުގެ ހޯލުގައި މިރޭ ބާއްވާ މި ޖަލްސާ ޝަރަފުވެރިކޮށްދެއްވާނީ ރައީސް އިބްރާހީމް މުހައްމަދު ސޯލިހު އެވެ. މި ޖަލްސާގައި ހެލްތު މިނިސްޓްރީން އަބްދުﷲ އަމީން ވެސް ބައިވެރިވެވަޑައިގަންނަވާނެ އެވެ.\nމި ޖަލްސާގައި ފާއިތުވި 50 އަހަރު ތެރޭގައި ބ. އަތޮޅު ސިއްހީ ހިދުމަތަށް ފާހަގަކޮށްލެވޭ އެހީތެރިކަން ފޯރުކޮށްދެއްވާފައިވާ ފަރާތްތަކަށް ހަނދާނީފިލާ ދިނުން އޮންނާނެވެ.\nބ. އަތޮޅުގެ ސިއްހީ ހިދުމަތަށް މިދިޔަ އަހަރު ބައި ގަރުނުވެފައި ވާއިރު، ހެލްތު ސެންޓަރުގެ ނަމުގައި ސަރުކާރުން މިއަތޮޅުގައި އެންމެ ފުރަތަމަ ސިއްހީ ޚިދުމަތްދޭން ފެށީ 1968 ވަނަ އަހަރު އެވެ. ހެލްތު ސެންޓަރު ސިއްހީ މަރުކަޒަށް ބަދަލުކުރެވުނީ 1982 ގަ އެވެ. އަދި ހެލުތު ސެންޓަރުން މިހާރުގެ ބ. އަތޮޅުގެ ހޮސްޕިޓަލަށް ބަދަލުވެ މި ޚިދުމަތް ފުޅާކުރެވުނީ 2001 ވަނަ އަހަރު އެވެ.\nމިވަގުތު ބ. އަތޮޅު ހޮސްޕިޓަލުގައި ސްޕެސަލިސްޓުންގެ ގޮތުގައި އޮޕަރޭޝަން ޑޮކްޓަރަކާއި އަންހެނުންގެ ޚާއްސަ ޑޮކްޓަރަކާއި ކުޑަކުދިންގެ ހާއްސަ ޑޮކްޓަރަކާއި ހޭނައްތާ ޑޮކްޓަރެއްގެ އިތުރުން ދަތުގެ ހާއްސަ ޑޮކްޓަރެއްގެ ވެސް ދަނީ މަސައްކަތް ކުރައްވަމުންނެވެ.


Palestine ge minivan dhaulatheh dheken uhmeedhukuran: Modi\nފަލަސްތީނުގެ މިނިވަން ދައުލަތެއް ދެކެން އުއްމީދު ކުރަން: މޯދީ\nއިންޑިއާގެ ބޮޑުވަޒީރު ނަރެންދުރާ މޯދީ ރާމަﷲއަށް ވަޑައިގެންނެވުމުން ފަލަސްތީނުގެ ރައީސް މަހުމޫދު އައްބާސް އޭނާއަށް މަރުހަބާ ވިދާޅުވަނީ. ފޮޓޯ: އަލްޖަޒީރާ.\nފަލަސްތީނުގެ މިނިވަން ދައުލަަތެއް އޮންނަތަން ދެކެން އިންޑިއާއިން އުއްމީދު ކުރާ ކަމަށް އިންޑިއާގެ ބޮޑުވަޒީރު ނަރެންދުރާ މޯދީ ވިދާޅުވެއްޖެ އެވެ. މޯދީ މިމޭރުމުން ވާހަކަފުޅު ދެއްކެވީ ހުޅަނގު އައްސޭރީގައި ފަލަސްތީނު މީހުންގެ ވެރިކަމެއް އޮންނަ ރާމަﷲ އަށް ވަޑައިގެން ޕެލަސްޓީނިއަން އޮތޯރިޓީ (ޕީއޭ) ރައީސް މަހުމޫދު އައްބާހާ ވާހަކަފުކު ދެއްކެވުމަށް ފަހުގަ އެވެ.\nމޯދީ ރާމަﷲ އަށް ވަޑައިގެންނެވީ އިއްޔެގެ ވަގުތެއްގަ އެވެ. އެރަށަށް ވަޑައިގެން އައްބާހާ ބައްދަލު ކުރެއްވުމުގެ ކުރިން ޕީއޭގެ ބޮޑުވަޒީރު ރާމީ ހަމްދުﷲ އާ ބައްދަލު ކުރެއްވި އެވެ. އަދި ފަލަސްތީނުގެ ކުރީގެ ލީޑަރު ޔާސިރު އަރަފާތުގެ މަގުބަރާގައި މާބޮނޑިއެއް ބޭއްވެވިއެވެ. ދަތުރުފުޅާ ގުޅިގެން މޯދީ ވެވަޑައިގެންފައި ވަނީ ރާމަﷲ އަށް މިހައިތަނަށް ޒިޔާރަތް ކުރެއްވި އިންޑިއާގެ ފުރަތަމަ ބޮޑުވަޒީރަށެވެ.\nހުކުރު ދުވަހު ކުރެއްވި ޓްވީޓެއްގައި މޯދީ ވިދާޅުވެފައި ވަނީ ފަލަސްތީނު މީހުންނަށާއި ފަލަސްތީނުގެ ތަރައްގިއަށް އިންޑިއާއިން ކުރާ ތާއީދު އަލުން ތަކުރާރު ކުރައްވާނެ ކަމަށެވެ.\nޕީއޭގެ ރަސްމީ ނޫސް އެޖެންސީ "ވަފާ" އިން ބުނީ ފަލަސްތީނު މީހުންނާއި އިންޑިއާ އާ ދެމެދު އޮންނަަ ޑިޕްލޮމެޓިކް ގުޅުން އިތުރަށް ބަދަހު ކުރުމާ މެދު މޯދީއާއި އައްބާސް މަޝްވަރާ ކުރައްވާނެ ކަމަށެވެ.\nޑިޕްލޮމެޓިކް ގުޅުންތައް ދިރާސާ ކުރައްވާ މުހައްލިލުން ވިދާޅުވަނީ މޯދީގެ ދަތުރުފުޅުގެ ބޭނުމަކީ މެދު އިރުމަތީގައި އިންޑިއާއިން ގެންގުޅޭ ސިޔާސަތުގެ ތިލަފަތް ހަމަ ކުރުން ކަމަށެވެ. އެހެނީ ފަލަސްތީނު މީހުންގެ ބާރު އޮންނަ ސަރަހައްދަށް މޯދީ ވަޑައިގެންފައި މިވަނީ އިޒްރޭލުގެ ބޮޑުވަޒީރު ބެންޖަމިން ނަތަންޔާހޫ އިންޑިއާއަށް ހަދުވަހުގެ ރަސްމީ ދަތުރުފުޅެއް ކުރެއްވިތާ ކުޑަ ދުވަސްކޮޅެއް ފަހުންނެވެ.\nއިންޑިއާއަކީ ވަރަށް ކުރިން ފެށިގެން ފަލަސްތީނުމީހުންނަށް ތާއީދު ކުރަމުން އަންނަ ގައުމެކެވެ. އެގޮތުން އެގައުމަކީ ފަލަސްތީނު ދެބައިކޮށް އިޒްރޭލު އުފައްދަން އދ. ގައި ނެގި ވޯޓުގައި އެކަމާ ދެކޮޅަށް ވޯޓު ދިން ގައުމެވެ.\nފަލަސްތީން އިންޑިޔާގެ ބޮޑުވަޒީރު މޯދީ އިންޑިއާ\nދަރިން ގިނަ މީހުނަށް ވަޒީފާ ނުލިބޭ ގާނޫނެއް\nމަލިކު ހިމެނޭ ލަކްޝަދީބު ރަށްތަކަށް އެރުން މަނާކުރަނީ


لا إله إلاّ الله އަކީ ކޮބައިކަން އެނގިލައްވާތޯއެވެ؟ – DhiSalafiyyah\nلا إله إلاّ الله އަކީ ކޮބައިކަން އެނގިލައްވާތޯއެވެ؟\n07/11/2011 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚް މުޙައްމަދު ސިނާން\n“لا إله إلاّ الله” އަކީ އެކަލިމައެއްގެ ސަބަބުން އެމީހަކަށް ދުނިޔެއާއި އާޚިރަތުގެ ފަލާޙާއި ކާމިޔާބު ލިއްބައިދޭނެ ކަލިމައެކެވެ. އަދި ﷲ ސުބުޙާނަހޫ ވަތަޢާލާގެ ޢަޛާބުގެ ގޯތިކަމުގައިވާ ނަރަކައިން މިންޖުވެ، އެއިލާހުގެ ރަޙްމަތާއި ނިޢުމަތުގެ ގޯތި ސުވަރުގެއަށް ވާޞިލުކޮށްދޭނެ ކަލިމައެކެވެ. މިފަދަ މާތް ކަލިމައަކަށް މިކަލިމަ ވީހިނދު، މިކަލިމައިގެ ސަބަބުން ބުނެވި ދިޔަ ކާމިޔާބީތައް ހޯދޭނީ، މިކަލިމައާމެދު ކޮންގޮތަކަށް ތެދުކޮށް، އަދި ޢަމަލުކޮށްގެންކަން ދެނެގަތުމަކީ އިންސާނާގެ އެންމެ މުހިއްމު ވާޖިބެވެ.\nމީހަކު ނަމާދަށް ފަށައިގަތީ ނަމާދު ޞައްޙަވުމުގެ ޝަރުޠުތަކުގެ ތެރެއިން ކަމެއް ދޫކޮށްލައިފައި ކަމުގައިވާނަމަ، އެމީހާގެ އެނަމާދު ޞައްޙަވާނެތޯއެވެ؟ ޖަވާބަކަށް ވާނީ ނޫނެކެވެ. ޞައްޙައެއް ނުވާނެއެވެ. ސަބަބަކީ ނަމާދު ޞައްޙަވުމުގެ ޝަރުޠުތަކުގެ ތެރެއިން ޝަރުޠެއް ފުރިހަމައެއް ނުވެއެވެ. ހަމައެފަދައިން، ނަމާދުގެ ރުކުންތަކުގެ ތެރެއިން ރުކުނެއް (މިސާލަކަށް ރުކޫޢުކުރުން، ސަޖިދަކުރުން) ދޫކުރެވިއްޖެ މީހެއްގެ ނަމާދު ޞައްޙަވާނެތޯއެވެ؟ މިސުވާލުގެ ޖަވާބަކަށް ބުނާނީ ހަމަ ނޫނެކެވެ. ސަބަބަކީ ނަމާދުގެ ރުކުނެއް ދޫކޮށްލުމެވެ. މިއީ އަޅުގަނޑުމެން އެންމެވެސް ޤަބޫލުކުރާ ކަންކަމެވެ.\nމިގޮތުން ނަމާދެކޭ އެއްފަދައިން ތަވްޙީދުގެ މާތްކަލިމަ “لا إله إلاّ الله” ގައިވެސް ރުކުންތަކަކާއި ޝަރުޠުތަކެއް ވެއެވެ. އެކަލިމައިގެ ރުކުންތަކުގެ ތެރެއިން ރުކުނެއް އަޅުގަނޑުމެން ދޫކޮށްލައިފިކަމުގައިވާނަމަ، އެމީހަކީ މިކަލިމައަށް އީމާންވާ މީހަކަށް ނުވާނެއެވެ. އެމީހާ ހަމައެކަނި ކިޔާލާ ކިޔާލުމަކުން މަންފާ ނުކުރާނެއެވެ. ރުކުނެއް ދޫކޮށްލުމުން ނަމާދު ޞައްޙަ ނުވާފަދައިންނެވެ. ހަމައެފަދައިން، އެކަލިމައިގެ ޝަރުޠެއް ދޫކޮށްލިނަމަވެސް މިފަދައެވެ.\nކަންމިހެންހުރުމާއެކު، މިކަލިމަގެ މާނައިގެ ކުރުތަޢާރަފަކާއި، މިކަލިމައިގެ ރުކުންތަކާއި، މިކަލިމައިގެ ޝަރުޠުތައް ކުރުގޮތަށް ބަޔާންކޮށްލުމަށް ޤަޞްދުކުރީމެވެ.\n“لا إله إلاّ الله“ގެ މާނަ\nމިކަލިމައިގެ ޙަޤީޤީ މާނަކަމުގައި ޢިލްމުވެރިން ވިދާޅުވެލައްވަނީ “لاَ مَعْبُودَ بِحَقٍّ إلاَّ اللهُ” އެވެ. އެބަހީ، ﷲ ފިޔަވައި ޙައްޤުވެގެން އަޅުކަމެއް ވެވޭ ފަރާތެއް ނުވެއެވެ.\nއަޅުގަނޑުމެން މިކަލިމައިގެ މާނައިގައި “ޙައްޤުވެގެން” މިފަދައިން ނުގެންނަކަމުގައިވާނަމަ ދެގޮތަކުން މާނައަށް ބަދަލު އަންނާނެއެވެ. ފުރަތަމައީ: އަޅުގަނޑުމެން “ﷲ ފިޔަވައި އަޅުކަމެއް ވެވޭ ފަރާތެއް ނުވެއެވެ.” މިފަދައިން މާނަކޮށްފިނަމަ އެކަލިމައިގެ މާނަ އެއަންނަނީ އަޅުކަމެއް ކޮށްފިނަމަ އެއަޅުކަން ކުރެވެނީ ﷲ އަށެވެ. މިފަދައިންނެވެ. މިކަލިމަ މިފަދައިން މާނަކޮށްގެން މިކަލިމައާ ފުށުއަރައެވެ. ﷲ ފިޔަވައި އެހެން އިލާހުންތައް ޤަބޫލުކުރާމީހުންވެސް ސަޖިދަކުރުން، ދުޢާކުރުން، ނަދުރުބުނުން ފަދަ އަޅުކަންތައް ކޮށްއުޅެއެވެ. ނަމަވެސް އެއީ ﷲއަށް ކުރެވޭ އަޅުކަންތަކެއް ނޫނެވެ. އެއިލާހަށް ކުރެވޭ އަޅުކަމަކީ އެއިލާހަށް އިޚްލާޞްތެރިކަމާއެކު، އަދި އެއިލާހުގެ ފޮތުގައި ނުވަތަ މާތް ރަސޫލާ ޞައްލަﷲ ޢަލައިހިވަސައްލަމަ ބަޔާންކޮށްދެއްވާފައިވާގޮތަށް ކުރެވޭ އަޅުކަންތަކެވެ.\nދެވަނައީ: އަޅުގަނޑުމެން އެފަދައިން މާނަކޮށްފިނަމަ އެކަލިމައިގެ މާނަ އެއަންނަނީ އިލާހަކީ ހަމައެކަނި ﷲ ކަމެވެ. މިފަދައިންނެވެ. ޢަރަބިބަހުގައި އިލާހަކީ ޙައްޤުގޮތުގައި އަދި ބާޠިލުގޮތުގައި އަޅުކަންވެވޭ ފަރާތެވެ. މިއީވެސް ފުށުއެރުމެކެވެ. އެހެނީ، ކާފަރުން އަޅުކަންކުރާ ބާޠިލު ފަރާތްތަކަކީވެސް އިލާހުން ކަމުގައި ﷲ ބަޔާންކުރައްވާފައިވެއެވެ. މިގޮތުން ﷲ ވަޙީ ކުރައްވާފައިވާ އެއްއާޔަތަކީ ((وَمَا ظَلَمْنَاهُمْ وَلَكِنْ ظَلَمُوا أَنفُسَهُمْ فَمَا أَغْنَتْ عَنْهُمْ آلِهَتُهُمْ الَّتِي يَدْعُونَ مِنْ دُونِ اللَّهِ مِنْ شَيْءٍ لَمَّا جَاءَ أَمْرُ رَبِّكَ وَمَا زَادُوهُمْ غَيْرَ تَتْبِيبٍ)) هود:101 މާނައީ: “އަދި ތިމަންއިލާހު އެބައިމީހުންނަކަށް އަނިޔާއެއް ނުކުރައްވަމެވެ. އެހެނެއްކަމަކު، އެބައިމީހުންގެ އަމިއްލަ ނަފްސުތަކަށް، އެބައިމީހުން އަނިޔާވެރިވިއެވެ. ފަހެ، ކަލޭގެފާނުގެ ވެރިއިލާހުގެ އަމުރުފުޅު އައިހިނދު، ﷲ ފިޔަވައި، އެބައިމީހުން އަޅުކަންކޮށްއުޅުނު އެބައިމީހުންގެ އިލާހުންތައް، އެއްވެސްކަމެއް އެބައިމީހުންނަކަށް ފުއްދައެއް ނުދިނެވެ. އަދި އެ އިލާހުން، އެބައިމީހުންނަށް ގެއްލުންދިނުން މެނުވީ އިތުރެއް ނުކުރެތެވެ.” މިއާޔަތުގައި ﷲ ފިޔަވައި އަޅުކަން ވެވޭ ފަރާތްތަކަކީވެސް އިލާހުންކަމުގައި ﷲ އަންގަވާފައި އެވަނީއެވެ.\nވުމާއެކު، މިކަލިމައިގެ ޞައްޙަ މާނާއެއް ގެންނަކަމުގައި ވަނީނަމަ ﷲ ސުބުޙާނަހޫ ވަތަޢާލާއާއި އެއިލާހު ފިޔަވައި އަޅުކަންވެވޭ އިލާހުންނާ ފަރަޤުކުރަން އެބަޖެހެއެވެ. ﷲ ސުބުޙާނަހޫ ވަތަޢާލާއީ ޙައްޤުގޮތުގައި އަޅުކަން ވެވޭ އިލާހެވެ. އެއިލާހު ފިޔަވައި ދެން އަޅުކަންވެވޭ އިލާހުންތަކަކީ ބާޠިލު އިލާހުންތަކެކެވެ.\n“لا إله إلاّ الله“ ގެ ރުކުންތައް:\nނަފީކުރުން ނެގިފައިވަނީ “لا إله” މިޢިބާރާތުންނެވެ. ނަފީކުރުމުގެ މާނައަކީ ﷲ ފިޔަވައި އަޅުކަންވެވޭ އެންމެހާ ފަރާތްތައް ނަފީކުރުމެވެ. އެހެން ޢިބާރަތަކުން ބުނަނީނަމަ އެއިލާހު ފިޔަވައި އަޅުކަންވެވޭ އެންމެހާ ފަރާތްތަކަށް ކާފަރުވުމެވެ.\nއިޘްބާތުކުރުން ނެގިފައިވަނީ “إلاّ الله” މިޢިބާރާތުންނެވެ. އިޘްބާތުކުރުމުގެ މާނައަކީ މުދަލުންނާއި ހަށިގަނޑުން ނުވަތަ މިދެބައި ހިމެނޭގޮތަށް ކުރެވޭ އެންމެހާ އަޅުކަންތައް ހަމައެކަނި އެއްކައުވަންތަ ﷲ އަށް ނިސްބަތްކުރުމެވެ.\nމިދެރުކުނުގެ ދަލީލަކީ ﷲ ސުބުޙާނަހޫ ވަތަޢާލާގެ ވަޙީ ބަސްފުޅެވެ. ((فَمَنْ يَكْفُرْ بِالطَّاغُوتِ وَيُؤْمِنْ بِاللَّهِ فَقَدْ اسْتَمْسَكَ بِالْعُرْوَةِ الْوُثْقَى)) البقرة: 256 މާނައީ: “ފަހެ، ޠާޣޫތުންނަށް (އެބަހީ ﷲ ފިޔަވައި އަޅުކަންވެވޭ އެންމެހާ ފަރާތްތަކަށް) ކާފަރުވެ، ﷲ އަށް އީމާންވާމީހާ ދަންނާށެވެ. ފަހެ، އެމީހަކު ވަރުގަދަވެގެންވާ ދީނުގައި ހިފަހައްޓައިފިއެވެ.” މިއާޔަތުގައިވާ ((فَمَنْ يَكْفُرْ بِالطَّاغُوتِ)) މިބަސްފުޅުން ދޭހަވަނީ ނަފީކުރުމެވެ. އަދި ((وَيُؤْمِنْ بِاللَّهِ)) މިބަސްފުޅުން ދޭހަވަނީ އިޘްބާތުކުރުމެވެ.\n“لا إله إلاّ الله“ ގެ ޝަރުޠުތައް:\n5. އިންޤިޔާދުކުރުން: އިންޤިޔާދުކުރުމުގެ މާނައަކީ މިކަލިމައިން ދޭހަކޮށްދޭ މާނައަށް ބޯލަނބައި ކިޔަމަންގަތުމެވެ. އިންޤިޔާދުކުރުމުގެ ސަބަބުން ނުކޮށް ދޫކޮށްލުން ދުރުކޮށްދޭނެއެވެ. ﷲ ވަޙީ ކުރައްވާފައިވެއެވެ. ((وَمَنْ يُسْلِمْ وَجْهَهُ إِلَى اللَّهِ وَهُوَ مُحْسِنٌ فَقَدِ اسْتَمْسَكَ بِالْعُرْوَةِ الْوُثْقَى)) لقمان: 22 މާނައީ: “އިޙްސާންތެރިއެއްކަމުގައިވާ ޙާލު، ﷲއަށް (އިޚްލާޞްތެރިކަމާއެކު) ކިޔަމަންވެ ކުރިމަތިލާ މީހާ (ދަންނާށެވެ!) ފަހެ، އެމީހާ އެންމެ ވަރުގަދަ ވާފަށުގައި (އެބަހީ ސަލާމަތުގެ ވާފަށުގައި) ހިފަހައްޓައިފިކަން ކަށަވަރެވެ.”\n7. ލޯބިވުން: ލޯބިވުމުގެ މާނައަކީ މިކަލިމަދެކެ ލޯބިވުމާއި، އެކަލިމައިގެ އަހުލުވެރިންދެކެ ލޯބިވުމާއި، އެކަލިމައިގެ މަގަށް ގޮވައިލާ މީހުންދެކެ ލޯބިވުމެވެ. އަދި ހަމައެފަދައިން އެކަލިމަ ފޯރުކޮށް ބަޔާންކޮށްދޭ މީހުންނާއި، އެކަލިމަ އިޢްލާން ކުރުމަށް ޖިހާދުކުރާ މީހުންދެކެ ލޯބިވުމެވެ. މިގޮތުން ރަސޫލާ ޞައްލަﷲ ޢަލައިހިވަސައްލަމަ އާއި އެކަލޭގެފާނުގެ މަތިވެރި ޞަޙާބީންނާއި، އެބޭކަލުން ދައްކަވައި ދެއްވި ސާފުސީދާ މަގުގައި އެތެރެފުށުންނާއި ބޭރުފުށުން ބަހުންނާއި، ޢަމަލުން ތަބާވިމީހުންދެކެ ލޯބިވުމެވެ. ﷲ ވަޙީ ކުރައްވާފައިވެއެވެ. ((وَمِنْ النَّاسِ مَنْ يَتَّخِذُ مِنْ دُونِ اللَّهِ أَندَاداً يُحِبُّونَهُمْ كَحُبِّ اللَّهِ وَالَّذِينَ آمَنُوا أَشَدُّ حُبّاً لِلَّهِ)) البقرة: 165 މާނައީ: “އަދި ﷲ ފިޔަވައި އެކަލާނގެއާ އެއްފަދަ ޝަރީކުން ތަކެއް ބަލައިގަންނަ ބަޔަކު، މީސްތަކުންގެ ތެރެއިންވެއެވެ. ﷲ ދެކެ ލޯބިވާ ފަދައިން، އެބައިމީހުން އެޝަރީކުން ދެކެ ލޯބިވެއެވެ. އަދި އީމާންވި މީހުން ﷲދެކެ ލޯބިވުން މާބޮޑެވެ.”\n8. ﷲ ފިޔަވައި އަޅުކަންވެވޭ އެންމެހާ ފަރާތްތަކަށް ކާފަރުވުން: އެހެނީ ﷲ ފިޔަވައި އެހެން ފަރާތަކަށް އަޅުކަންކުރާ މީހަކީ މިކަލިމައިން ބޭރުގައިވާ މީހެކެވެ. ފަހެ، މިކަލިމައާއި މިކަލިމައިން ދޭހަކޮށްދޭ މާނައާ ގުޅެން ބޭނުންވާ މީހެއްގެ މައްޗަށް، މިކަލިމަ ފުށުއަރާ އެންމެހާ ކަމަކުން ދުރުވެގަތުން ވާޖިބުވާނެއެވެ.\nބަޔާންވެ މިދިޔައީ އެއްކައުވަންތަކަމުގެ ކަލިމަ “لا إله إلاّ الله” ގެ މާނައިގެ ކުރުތަޢާރަފަކާއި، މިކަލިމައިގެ ރުކުންތަކާއި، މިކަލިމައިގެ ޝަރުޠުތައް ކުރުގޮތަށް ބަޔާންވެގެންނެވެ. ދުޢާއަކީ މިބަސްކޮޅުގެ ފައިދާ އަޅުގަނޑުމެންނަށާއި، އަޅުގަނޑުމެންގެ ކިޔުންތެރިންނަށް ދެއްވުމެވެ. އާމީން.


BREAKING: Covid-19: Iran In Ithuru 139 Meehaku Maru Vejje - Vaguthu\nކޮވިޑް-19: އިރާނުން އިތުރު 139 މީހަކު މަރުވެއްޖެ\nއިރާންގައި ބަޔަކު މާސްކް އަޅައިގެން.\nއިރާންގައި ހަލުވިކަމާ އެކު ފެތުރެމުން އަންނަ ކޮވިޑް-19 ޖެހިގެން 139 މީހަކު މަރުވެއްޖެއެވެ.\nމި އަދަދާ އެކު، އިރާންގައި މަރުވި މީހުންގެ އަދަދު ވަނީ 2,517 އަށް އަރައިފައެވެ. އަދި އިތުރު 3,076 މީހެއްގެ ގައިން ބަލި ފެނިފައިވާ އިރު، މިހާތަނަށް އެ ގައުމުން ބަލި ޖެހުނު މީހުންގެ އަދަދު ވަނީ 35,408 އަށް އަރައިފައެވެ.\nމިހާތަނަށް މި ބަލިން ސަލާމަތްވެފައި ވަނީ 11,679 މީހުންނެވެ. މި ބަލި ޖެހިގެން ސީރިއަސް ހާލަތުގައި ތިބީ 3,206 މީހުންނެވެ.\nއީރާނަކީ ކޮވިޑް-19 ފެތުރިގެން ހަތަރު ވަނަ އަށް އެންމެ ގިނަ މީހުން މަރުވެފައިވާ ގައުމެވެ. މިހާތަނަށް އެންމެ ގިނަ މީހުން މަރުވެފައިވަނީ އިޓަލީންނެވެ. އެގައުމުން މިހާތަނަށް 9,134 މީހަކު ވަނީ މަރުވެފައެވެ.\nމީގެ ކުރިން އީރާން ބެލެވިފައި އޮތީ ކޮވިޑް-19 ފެތުރިއްޖެ ނަމަ ބަލީގެ ނުރައްކާ އެންމެ ބޮޑުވެގެން ހިނގައިދާނެ ގައުމުގެ ގޮތުގައެވެ. ނަމަވެސް މިވަގުތު އީރާނަށް ވުރެ އެމެރިކާގެ ހާލު ދެރައެވެ. އެގައުމުން މިއަދާއި ހަމައަށް ރިކޯޑް އަދަދަކަށް މީހުން ވަނީ ފައްސި ވެފައެވެ.\nކޮވިޑް-19 ޖެހިގެން މިހާތަނަށް ދުނިޔެއިން 27,677 މީހަކު މަރުވެފައި ވެއެވެ. މިހާތަނަށް މި ވައިރަސް އަށް 607,239 އަށްވުރެ ގިނަ މީހުން ފައްސިވެފައިވާއިރު ރާއްޖެ ހިމެނޭ ގޮތަށް މިހާތަނަށް 199 ގައުމަކުން މި ވައިރަސް ވަނީ ފެނިފައެވެ.\nމިއީ ފަހުގެ ތާރީޚެއްގައިވެސް ދުނިޔެއަށް އެންމެ ބޮޑަށް ނުރައްކާ ކުރިމަތިކުރުވި ވައިރަސްއެވެ.\nމާޗް 28, 2020 15:54\nއިއްޔެއިން ފެށިގެން އޮންއެރަވަލް ވިސާދޫނުކުރަން ނިންމީ ރާއްޖެއަންނަ ފުލައިޓްތައް ހުއްޓާލުމުން ގެސްޓްންނަށް އާދެވެން އޮތްމަގު ބަންދުވީމަ ރައްޔެތުމީހާ ލޮލުގައެޅިވާލި އަނދުނެއް ހެންހީވޭ. މިހާރު ޕާޓީކުދިން ބުނާނެތާ އޯގާތެރި ރައީސޭ.


Tourism promote kuran 100 million rufiya haradhu kuranee\nޓޫރިޒަމް ޕްރޮމޯޓްކުރަން 100 މިލިއަން ރުފިޔާ ހަރަދު ކުރަނީ\nޓޫރިޒަމް މިނިސްޓަރު ޒަމީރު ވާހަކަ ދައްކަވަނީ. -- އަހްމަދު ޝުރާއު | އަވަސް\nރާއްޖޭގެ ފަތުރުވެރިކަމުގެ ދާއިރާ ކުރިއަރުވާ މާކެޓުކުރަން މި ފެށޭ އަހަރު 100 މިލިއަން ރުފިޔާ ހަރަދު ކުރާނެ ކަމަށް ޓޫރިޒަމް މިނިސްޓަރު މޫސާ ޒަމީރު ވިދާޅުވެއްޖެ އެވެ.\nއާ އަހަރު ފެށުން ފާހަގަކުރަން މިރޭ ކާނިވާ ސަރަހައްދުގައި ބާއްވާ ޝޯ ގައި ވާހަކަ ދައްކަވަމުން މިނިސްޓަރު ވިދާޅުވީ ޓޫރިޒަމް މާކެޓު ކުރަން މިރޭ ބާއްވާ ފަދަ އެތައް ޝޯ އެއް އަންނަ އަހަރު ބާއްވާނެ ކަމަށެވެ. މިނިސްޓަރު ވަނީ 2016 ވަނަ އަހަރާ އަޅާ ބަލާއިރު ރާއްޖެއަށް ފަތުރުވެރިން އައި މިންވަރު ހަތް ޕަސަންޓު އިތުރުވެފައިވާކަން ފާހަގަކުރައްވާފަ އެވެ.\nމި އަހަރު ރާއްޖެއަށް ފަތުުރުވެރިކަމުގެ ދާއިރާއިން އިންވެސްޓްމަންޓުތައް އަދި އެނދުތައް އިތުރުވެފައިވާ ކަމަށް ވެސް މިނިސްޓަރު ވިދާޅުވި އެވެ.\n"އަޅުގަނޑުމެން މިހާރު މިކުރާ މަސައްކަތްތައް ނިންމާލާނީ މި އަންނަ އަަހަރުގެ ޓޫރިޒަމް ޕްރޮމޯޓް ކުރުމަށްޓަކައި 100 މިލިއަން ރުފިޔާ ސަރުކާރާއި ޓޫރިޒަމް ދާއިރާ ގުޅިގެން ހަރަދުކުރާނަން،" ޒަމީރު ވިދާޅުވި އެވެ.\n"ސާސްކަފު 17" ފޮތް ރައީސް އިފްތިތާހް ކުރައްވަނީ. --\nމިރޭގެ ޝޯގައި މިދިޔަ 17 ވަރަކަށް އަހަރު ރާއްޖެގެ ވެރިކަމަށް އައި ބަދަލުތަކާއި ގުޅޭގޮތުން "ސާސްކަފު 17" ގެ ނަމުގައި ފޮތެއްވެސް ވަނީ ނެރެފަ އެވެ. އެ ފޮތުގައި މައިގަނޑު ހަ ދާއިރާއަކަށް ވަނީ ބަލައިލާފަ އެވެ. އެ ފޮތް ނެރެދެއްވީ ރައީސް އަބްދުﷲ ޔާމީން އަބްދުލް ގައްޔޫމް އެވެ.\nއެ ފޮތުގައި ބަލައލާފައިވާ ދާއިރާތަކަކީ ދިވެހި ރާއްޖޭގެ ވެރިކަމާއި އުމްރާނީ ހިންގުން، މާލިއްޔަތާއި އިގްތިސޯދު އަދި ޔަގީންކަމާއި އުމްރާނީ ތަރައްގީ، ކާރިސާތަކާއި ބޮޑެތި ހާދިސާތައް، ދާހިލީ ހަރަކާތްތަކާއި އަމަންއަމާންކަން، ތައުލީމާ ސިސްހަތު އަދި ޒުވާނުންނާ ކުޅިވަރު، ގައުމިއްޔަތާއި އިޖްތިމާއީ އަދި މީޑިއާ އާއި ޓެކްނޮލޮޖީ އެވެ.\nއެ ފޮތުގެ މަސައްކަތް ކުރިއަށް ގެންގޮސްފައިވަނީ ފަސް މެންބަރުންގެ މައްޗަށް ރައީސް އެކުލަވާލެއްވި ކޮމެޓީއެއްގެ ބެލުމުގެ ދަށުންނެވެ.\nމީރާގެ ކައުންޓަރުތައް ހުޅުވައި ހިދުމަތް ފަށައިފި


League hoadhan mihaaru faseyha vejje\nލީގް ހޯދަން މިހާރު ފަސޭހަވެއްޖެ: ގާޑިއޯލާ\nސިޓީއަށް ފުރަތަމަ ލަނޑު ޖަހައިދިން ބެނާޑޯ ސިލްވާ ---\nއިނގިރޭސި ޕްރިމިއާ ލީގްގެ ޗެމްޕިއަންކަން ހޯދުމަށް ކުރަން ޖެހޭ މަސައްކަތް މިހާރު ފަސޭހަ ވެއްޖެ ކަމަށް މެންޗެސްޓާ ސިޓީގެ ކޯޗް ޖޯސެފް 'ޕެޕް' ގާޑިއޯލާ ބުނެފި އެވެ.\nގާޑިއޯލާ އެހެން ބުނީ ރޭ، ފުލަހަމް ގެ މައްޗަށް 2-0 ން މޮޅުވެ، އަލުން ތާވާލުގެ އެއް ވަނަ މާގާމު ހޯދުމަށް ފަހު އެވެ. ސިޓީ އެއް ވަނަ މަގާމުގައި އޮތީ، ދެ ވަނައިގައި އޮތް ލިވަޕޫލްގެ މައްޗަށް އެއް ޕޮއިންޓްގެ ލީޑެއް ނެގުމަށް ފަހު އެވެ. ސިޓީއަށް ލިބިފައި ވަނީ 77 ޕޮއިންޓެވެ. ލިވަޕޫލަށް 76 ޕޮއިންޓެވެ.\nރޭ ގެ މެޗުގެ ފުރަތަމަ ކޮޅު ސިޓީން ދެއްކި ކުޅުމަށް ގާޑިއޯލާ ތައުރީފް އޮއްސާލި އެވެ. ސިޓީން ކާމިޔާބު ކުރި ދެ ލަނޑުވެސް ކާމިޔާބު ކުރީ މެޗުގެ ފުރަތަމަ 30 މިނެޓްތެރޭގައެވެ. ސިޓީގެ ފުރަތަމަ ލަނޑު މެޗުގެ ފަސް ވަނަ މިނެޓްގައި ކާމިޔާބު ކުރީ ބެނާޑޯ ސިލްވާ އެވެ. ސިޓީގެ ދެ ވަނަ ލަނޑު ސާޖިއޯ ކުން އަގުއޭރޯ ކާމިޔާބު ކުރީ 27 ވަނަ މިނެޓް ގައެވެ.\n"އަހަރެމެން މެޗު ފެށިގޮތް ވަރަށް ފުރިހަމަ،" ގާޑިއޯލާ ބުންޏެވެ. "ފުރަތަމަ 15 މިނެޓް އާދަޔާ ހިލާފަށް މޮޅު، އަހަރެމެންގެ ސަމާލުކަންދޭ މިންވަރު އަހަރެމެން ދައްކައިދީފިން، މިހާރު މިއޮތީ ހަތް މެޗު، އެހެންވެ މިހާރު ކުރަން ޖެހޭ މަސައްކަތް ފަސޭހަ ވެއްޖެ، ކުރަން ޖެހޭ ކަމަކީ ކުރިއަށް އޮތް ހަތް މެޗު ކާމިޔާބު ކުރުން."\nރޭ މެންޗެސްޓާ ޔުނައިޓަޑް ވެސް ވަނީ، ވަޓްފޯޑްއާ ދެކޮޅަށް ކުޅުނު މެޗު 2-1 ން ކާމިޔާބު ކޮށްފަ އެވެ. މޮޅާއެކު ޔުނައިޓަޑް ވަނީ ތާވަލުގެ ހަތަރު ވަނަ އަށް ޖެހިލާފަ އެވެ.


ސަލަފް ރޯދަ ސުވާލު މުބާރާތްތަކުގެ ނަތީޖާ – ޖަމްޢިއްޔަތުއް ސަލަފް\nސަލަފް ރޯދަ ސުވާލު މުބާރާތްތަކުގެ ނަތީޖާ\nތާރީޚް: 0:32 02 ޖޫން 2020\n1441 ވަނަ އަހަރުގެ ރަމަޟާންމަހު ޖަމްޢިއްޔަތުއްސަލަފުން ކުރިޔަށްގެންދިޔަ ސުވާލު މުބާރާތްތަކުގެ ނަތީޖާ އިއުލާނު ކޮށްފިއެވެ.\nޖަމްޢިއްޔަތުއްސަލަފުގެ ފަރާތުން މިއަހަރު3މުބާރާތެއް ކުރިއަށްގެންގޮސްފައި ވެއެވެ. އެއީ ރޯދައަށް ތައްޔާރުވުމުގެ ގޮތުން ކުރިޔައްގެންދިޔަ ދަނާރު ސުވާލު މުބާރާތާއި، ކޮންމެ އަހަރަކުވެސް ބާއްވާ ސަލަފް ރޯދަ ސުވާލު މުބާރާތާއި އަދި މި އަހަރު ގުރޭޑް 6-12 ގެ ދަރިވަރުންނަށް އަމާޒުކޮށްގެން މުޅިން އަލަށް ބޭއްވި ސްކޫލް ކުދިންގެ ޑޯންޓު ޑަސްކް ސުވާލު މުބާރާތެވެ.\n”މިފަހަރުގެ މުބާރާތްތަކަށްވެސް ވަނީ އެކަށީގެންވާ ތަރުހީބެއް ލިބިފަ. އަޅުގަނޑުމެންގެ އުންމީދަކީ މި މުބާރާތްތަކުގެ ޒަރިއްޔާއިން ދިވެހި މުސްލިމު އަޚުންނާއި އުޚްތުންގެ ދީނީ މަޢުލޫމާތު މުއްސަނދި ކޮށްދިނުން“ މުބާރާތްތަކުގެ ކޯޑިނޭޓަރ އަދި ޖަމްޢިއްޔާގެ ހިންގާ ކޮމިޓީ މެމްބަރު މުޙައްމަދު ސުޖާއު ވިދާޅުވިއެވެ.\nދަނާރު ސުވާލު މުބާރާތުގައި އެވްރެޖްކޮށް 150 އަށް ވުރެން ގިނަ ބައިވެރިން ޖަވާބު ފޮނުފާފައިވާއިރު ގުރުއަތުން ވަނަވަނައަށް ހޮވުނު ފަރާތްތައް ތިރީގައި އެ ވަނީއެވެ.\nދަނާރު ސުވާލު މުބާރާތް 1441\nއެއްވަނަ: އައިޝަތު ރާނިޔާ، ފުނަމާގެ / ދ. މީދޫ\nދެވަނަ: އަފްސީލާ ޙުސައިންފުޅު، ރަތްފުސްގެ / ރ. ދުވާފަރު\nތިންވަނަ: ފާޠިމަތު ފައުޒިއްޔާ، ޝަބްނަމީގެ / ހދ. ނޮޅިވަރަންފަރު\nމީގެ އިތުރުން 1441 ވަނަ އަހަރުގެ ސަލަފް ރޯދަ ސުވާލު މުބާރާތުގެ ފުރަތަމަ ބުރުގައި 363 ފަރާތެއް ބައިވެރިވެފައިވާއިރު، ދެވަނަ ބުރުގައި 176 ފަރާތެއް އަދި ފަހު ބުރުގައި 121 ފަރާތެއް ބައިވެރި ވެފައި ވެއެވެ. މި މުބާރާތުގެ ނަތީޖާ ތިރީގައި އެވަނީއެވެ.\nސަލަފް ރޯދަ ސުވާލު މުބާރާތް 1441\nއެއްވަނަ: ޝިރުހާމާ އިބްރާހީމް، މަހުމާވިލާ / ތ. ތިމަރަފުށި\nދެވަނަ: ޙުސައިން ޝާހު، ވިނަވި / ރ. ކިނޮޅަސް\nތިންވަނަ: ޢަބްދުލް ޣަނީ ޢަބްދުލް ވައްހާބް ވިނަވި / ރ. ކިނޮޅަސް\n1441 ވަނަ އަހަރުގެ ރަމަޟާން މަހު މުޅިން އަލަށް ބޭއްވި ޑޯންޑު ޑަސްކް މުބާރާތަކީ6ހަފުތާއަކަށް ބަހާލައިގެން ކުރިއައްގެންދިޔަ މުބާރާތެކެވެ. މި މުބާރާތް ޚާއްސަކުރެވިފައިވަނީ ހަމައެކަނި ގުރޭޑު6ކުން 12 އާ ދެމެދުގެ ސްކޫލް ދަރިވަރުންނަށެވެ. މި މުބާރާތުގައި އެވަރެޖްކޮށް 71 ދަރިވަރުން އެކިއެކި ސްކޫލް އަދި ގްރޭޑްތަކުން ބައިވެރިވެފައިވެއެވެ. މި މުބާރާތުގެ ވަނަވަނައަށް ގުރުއަތުން ހޮވުނު ދަރިވަރުންގެ ނަންތައް ތިރީގައި އެވަނީއެވެ.\nޑޯން ޓު ޑަސްކް ސުވާލު މުބާރާތް 1441\nއެއްވަނަ: އަންމާރު ޢަބްދުﷲ، ކެނެރީގެ / ފ. ނިލަންދޫ / ފާފު އަތޮޅު ތަޢުލީމީ މަރުކަޒު – ގުރޭޑް 6\nދެވަނަ: ސަރާ މުޙައްމަދު ސަޢީދު، ނޫރާނީއާގެ / ލ. ގަން / ހަމަދުބިން ޚަލީފާ އައްޘާނީ ސްކޫލް – ގުރޭޑް 9\nތިންވަނަ: އިބްރާހީމް އިފާފް، ގުލޭނޫރަންމާގެ / އައްޑޫސިޓީ ފޭދޫ / އައްޑޫ ހައި ސްކޫލް – ގުރޭޑް 12\nމިއިން ކޮންމެ މުބާރާތަކީވެސް އެއްވަނައަށް 1500 ރުފިޔާ، ދެވަނައަށް 1000 ރުފިޔާ އަދި ތިންވަނައަށް 500 ރުފިޔާގެ ފައިސާގެ އިނާމު ކަނޑައަޅައިފައިވާ މުބާރާތެކެވެ. ވަނަވަނައަށް ހޮވުނު ފަރާތްތަކަށް ޖަމްޢިއްޔަތުއްސަލަފުގެ ފަރާތުން ވަރަށް ހޫނު މަރުޙަބާއެއް ކިޔަމެވެ.


ޒިކާބަލީގެ ނުރައްކާ އޮތްކަމަށް ބުނެ ރާއްޖެ އަށް ނާންނަން ޗައިނާ މީހުންނަށް އިންޒާރު ދީފި — Ihavandhoo.com\nޒިކާބަލީގެ ނުރައްކާ އޮތްކަމަށް ބުނެ ރާއްޖެ އަށް ނާންނަން ޗައިނާ މީހުންނަށް އިންޒާރު ދީފި\n3 ނޮވެމްބަރު 20160ޢަބުދުﷲ ޙަމީދު\nޒިކާ ބަލީގެ ނުރައްކާ ދިވަހިރާއްޖޭގައި އޮތް ކަމަށް ބުނެ ކުރިއަށް އޮތް ތިން މަސް ދުވަހު ރާއްޖެ އަށް ނާންނަން ޗައިނާ މީހުންނަށް އެ ގައުމުގެ ޖެނެރަލް އެޑްމިނިސްޓްރޭޝަން އޮފް ސުޕަވިޒަން، އިންސްޕެކްޝަން އެންޑް ކަރަންޓީން އިން އިންޒާރު ދީފި އެވެ.\nޖީއޭއެސްއައިކިއުގެ ރަސްމީ ވެބުސައިޓުގައި މިމަހުގެ 1 ވަނަ ދުވަހު މި އިންޒާރުގެ ނޯޓިސް ޝާއިޢުކޮށްފައިވާ ކަމަށް ޗައިނާގެ ބައެއް ނޫސްތަކުން ބުނެފައި ވެއެވެ. އަދި މިއިންޒާރު އަންނަ އަހަރުގެ ޖަނަވަރީ މަހުގެ ނިޔަލަށް ދެމިގެން ދާނެ އެވެ.\nޗައިނާއިން މި ފަދަ އިންޒާރެއް ނެރެފައި މިވަނީ ޒިކާ ވައިރަސް އުޅޭ ކަމަށް ބެލެވޭ ގައުމުތަކުގެ ލިސްޓުގައި ސެޕްޓެމްބަރު މަހު 29 ވަނަ ދުވަހުން ފެށިގެން ދިވެހި ރާއްޖެ ހިމަނާފައިވާ ކަމަށް ޑަބުލިޔު އެޗް އޯ އިން ބުނެފައި ވަނިކޮށެވެ.\nރާއްޖެއަށް ދަތުރުކުރާ ނަމަ، މަދިރި ނުހަފާނެ ފަދަ ގޮތަކަށް ހެދުން އެޅުމަށް ޖީއޭއެސްއައިކިއު އިން ވަނީ އިލްތިމާސްކޮށްފަ އެވެ. ޒިކާ އަކީ މާބަނޑު މީހުންނަށް ނުރައްކާތެރި ވައިރަސްއަކަށް ވުމުން މާބަނޑު މީހުން ރާއްޖެއާއި ޒިކާ އުޅޭ ކަމަށް ބެލެވޭ އެހެން ގައުމުތަކަށް ނުދިއުމަށް ވެސް އިންޒާރުގައިވެ އެވެ.\nޖީއޭއެސްއައިކިއުގެ އިންޒާރާއި އެކު ރާއްޖޭގެ ފަތުރުވެރިކަމުގެ ދާއިރާއަށް އެކަމުގެ އަސަރު ކުރާނެ ކަމަށް ބެލެވޭ ކަމަށް ހަބަރު ފަތުރާ ވަސީލަތް ތަކުން ފާހަގަ ކުރެވެއެވެ. 2010 ވަނަ އަހަރުން ފެށިގެން ޗައިނާއަކީ ދިވެހިރާއްޖޭގެ ފަތުރުވެރިކަމުގެ އިންޑަސްޓުރީ ގައި ވަރަށް މުހިއްމު ދައުރެއް އަދާކުރާ ގައުމެވެ.


Raajje ge match thah anna aharah faskohfi\nވޯލްޑް ކަޕް ކޮލިފިކޭޝަންގައި ރާއްޖެއިން ކުޅުނު މެޗެއް: ބާކީ ހުރި މެޗުތައް އަންނަ އަހަރަށް ވަނީ ފަސް ކޮށްފަ\nރާއްޖޭގެ ގައުމީ ފުޓްބޯޅަ ޓީމު ކުޅެން ޖެހޭ މެޗުތައް ހިމެނޭ ގޮތަށް އޭޝިއާ ޒޯންގެ ވޯލްޑް ކަޕް އަދި އޭޝިއަން ކަޕް ކޮލިފިކޭޝަންގެ މެޗުތައް އަންނަ އަހަރަށް ފަސް ކުރުމަށް ފީފާ އާއި އޭއެފްސީން ނިންމައިފި އެވެ.\nކުރިން މާޗް މަހު ކުޅެން ހަމަޖެހިފައިވާ މެޗުތައް، އޮކްޓޫބަރު އަދި ނޮވެމްބަރަށް ފަސް ކުރުމަށް ޖޫން މަހު ނިންމި ނަމަވެސް، ކޮވިޑް-19 އިގެ ސަބަބުން ގައުމުތަކަށް ކުރިމަތިވެފައިވާ ހަލަތަށް ބެލުމަށް ފަހު ފީފާ އާއި އޭއެފްސީ ގުޅިގެން ކޮލިފިކޭޝަންގެ މެޗުތައް އަންނަ އަހަރަށް ފަސް ކޮށްފައިވާ ކަމަށް އޭއެފްސީން މިއަދު ވަނީ ބުނެފަ އެވެ.\nމިއީ ވޯލްޑް ކަޕް ކޮލިފިކޭޝަންގެ މެޗުތައް ފަސް ކުރި ދެ ވަނަ ފަހަރެވެ. މިދިޔަ އަހަރު އާންމު ކުރި ޝެޑިއުލްގައިވާ ގޮތުން މިއަހަރުގެ ޖޫން މަހުގެ ނިޔަލަށް ވޯލްޑް ކަޕް ކޮލިފިކޭޝަން ދެ ވަނަ ބުރުގެ މެޗުތައް ނިމޭނެ އެވެ.\nކޮވިޑް-19 އާ ގުޅިގެން ދެ ވަނަ ބުރުގެ ބާކީ ހުރި މެޗުތައް އޮކްޓޯބަރު ނޮވެމްބަރަށް ފަސް ކުރި އެވެ. ދެ ވަނަ ފަހަރަށް މެޗުތައް މިއަދު ފަސް ކޮށްފައިވާއިރު، އަންނަ އަހަރު މެޗުތައް ކުޅޭނީ ކޮން މަހެއްގައި ކަމެއް އޭއެފްސީން އަދި އިއުލާން ކޮށްފައެއް ނުވެ އެވެ.\nކޮލިފިކޭޝަންގައި ރާއްޖެ ހިމެނެނީ ގުރޫޕް އޭ ގައި، ރާއްޖެއަށް ބާކީ އޮތީ ތިން މެޗެވެ. ކުރިން ހަމަޖެހިފައިވާ ގޮތުން، ރާއްޖެ އާއި ޗައިނާ، ޗައިނާގައި ކުޅެން ހަމަޖެހިފައިވާ މެޗު އޮތީ އޮކްޓޯބަރު މަހުގެ އަށް ވަނަ ދުވަހަށެވެ. އަދި ސީރިއާ އާ ދެކޮޅަށް މާލޭގައި ކުޅޭ މެޗު ތާވަލު ކޮށްފައި ވަނީ އޮކްޓޯބަރު 13 ގަ އެވެ. ފިލިޕީންސްގައި އެ ގައުމާ ދެކޮޅަށް ކުޅޭ މެޗު ފަހުން ތާވަލު ކޮށްފައި ވަނީ ނޮވެމްބަރު 17 އަށެވެ.\nއޮކްޓޯބަރުގެ މެޗަށް ތައްޔާރު ވުމަށް މިދިޔަ މަހު ރާއްޖެއިން އަލުން ފަރިތަކުންތައް ފެށި ނަމަވެސް މި މަހު އަނެއްކާވެސް އެޗްޕީއެއިން އެންގުމުން ވަނީ ޕްރެކްޓިސްތައް ހުއްޓާލާފަ އެވެ.\nމި ގުރޫޕްގެ އެއް ވަނައިގައި އޮތީ، ކުޅުނު ފަސް މެޗުން ވެސް މޮޅުވެ 15 ޕޮއިންޓް ހޯދާފައިވާ ސީރިއާ އެވެ. ޗައިނާ ދެ ވަނައިގައި އޮތީ ކުޅުނު ހަތަރު މެޗުގެ ތެރެއިން ދެ މެޗުން މޮޅުވެ އެއް މެޗުން އެއްވަރުވެ ހަޕް ޕޮއިންޓް ހޯދައިގެނެވެ. ފަސް މެޗުން ފިލިޕީންސަށް ލިބިފައި ވަނީ ހަތް ޕޮއިންޓެވެ. ރާއްޖެއަށް ހަ ޕޮއިންޓެވެ. ގުއާމް އަށް އެއްވެސް ޕޮއިންޓެއް ލިބިފައެއް ނުވެ އެވެ.\nފީފާ އޭއެފްސީ ގައުމީ ފުޓްބޯޅް ޓީމް


Eydhafushee coach akah Saanthee\nއޭދަފުށީގެ ކޯޗަކަށް ސާންތީ\nއިހްސާން އަބްދުލް ގަނީ ސާންތީ\nބ. އޭދަފުއްޓަށް ނިސްބަތްވާ ކުލަބު އޭދަފުށީގެ ކޯޗަކަށް އެފްއޭއެމްގެ ކުރިގެ ޓެކްނިކަލް ޑައިރެކްޓަރު އިހްސާން އަބްދުލް ގަނީ (ސާންތީ) ހަމަޖައްސައިފި އެވެ.\nއޭދަފުށީގެ ކޯޗްގެ މަގާމަކީ އެފްއޭއެމްގެ ޓެކްނިކަލް ޑައިރެކްޓަރުގެ މަގާމުން ސާންތީ އިސްތިއުފާ ދިނުމަށް ފަހު ފުޓްބޯޅައިގައި އޭނާ ކުރާ ފުރަތަމަ މަސައްކަތެވެ. އެފްއޭއެމްގެ ޓެކްނިކަލް ޑައިރެކްޓަރުގެ މަގާމުން ސާންތީ އިސްތިއުފާ ދިނީ ސެޕްޓެމްބަރު މަހު އެވެ. އޭނާ އަމިއްލައަށް މަގާމުން އިސްތިއުފާ ދިނީ އޭނާ ވަކި ކޮށްދިނުމަށް އެދި ފުރަތަމަ ޑިވިޝަންގެ ބައެއް ކުލަބުތަކުން ސޮއިކޮށް ޕެޓިޝަނެއް ހުށަހެޅި ހިސާބުންނެވެ.\nސާފް ޗެމްޕިއަންޝިޕް ފުރަތަމަ ކާމިޔާބު ކުރިއިރު، ސީނިއާ ގައުމީ ޓީމުގެ އެސިސްޓެންޓް ކޯޗުކަން ކުރިން ކުރި ސާންތީ އެފްއޭއެމްގައި އަލުން މަސައްކަތް ކުރަން ފެށީ 2017 ވަނަ އަހަރު އެވެ. އެ އަހަރުގެ މާލޭ ލީގްގެ ގަދަ ހަތަރެއްގެ ތެރެއަށް އީގަލްސް ގެންގޮސް ނުދެވުމުން ކުލަބުން އިސްތިއުފާ ދިނެވެ.\nއެއަށްފަހު އޭނާ ހަވާލުވީ 19 އަހަރުން ދަށުގެ ގައުމީ ޓީމާއެވެ. ފަހުން ޑެޕިއުޓީ ޓެކްނިކަލް ޑައިރެކްޓަރެއްގެ ގޮތުގައި އޭނާ މަސައްކަތް ކުރުމަށް ފަހު ޓެކްނިކަލް ޑައިރެކްޓަރުގެ މަގާމާ ހަވާލުވީ އެ މަގާމުގައި ހުރި ތުރުކީގެ ކޭން ވަންލީ މަގާމުން ދުރަށް ޖެހުމުންނެވެ.\nއޭދަފުށީގެ މަގަމަކީ ސިފައިންގެ ކުލަބު ޑީއެސްސީގެ ކޯޗްކަން ވެސް ކުރި ސާންތީ، ރާއްޖެތެރޭ ރަށެއްގެ ކޯޗްގެ ގޮތުގައިކުރާ ފުރަތަމަ މަސައްކަތެވެ. އޭނާގެ ކޯޗްކަމުގެ ދަށުން މުޅި ރާއްޖެއަށް ހުޅުވާލާ ޖަޒީރާ ޗެމްޕިއަންޝިޕްގައި އޭދަފުށި ވާދަ ކުރާނެ އެވެ. ޖަޒީރާ ޗެމްޕިއަންޝިޕަކީ ކުރިން ބޭއްވި މިނިވަންޗެމްޕިއަންޝިޕް ރީ ބްރޭންޑް ކުރުމަށް ފަހު ބާއްވާ މުބާރާތެވެ.\nއޭދަފުށި ނިސްބަތްވާ އޭދަފުށީ ޓައިމްސްއިން ބުނެފައި ވަނީ ސާންތީ އާއެކު ސޮއި ކުރި އެއް އަހަރު ދުވަހަށެވެ. އެ އެއްބަސްވުމުގެ ދަށުން އެ ކުލަބުގެ ކޯޗްކަން ކުރުމުގެ އިތުރަށް ޒުވާން ކުޅުންތެރިން އުފެއްދުމުގެ މަސައްކަތް ވެސް ސާންތީ ކުރާނެ ކަމަށް އެ ނޫހުން ބުނެ އެވެ.


ސައްރާޖު މަޤާމާ ދުރަށްވަޑައިގަތަސް ލީބިޔާގެ ސަރުކާރަށް ވާގިވެރިވާނަން: ތުރުކީވިލާތް ސައްރާޖު މަޤާމާ ދުރަށްވަޑައިގަތަސް ލީބިޔާގެ ސަރުކާރަށް ވާގިވެރިވާނަން: ތުރުކީވިލާތް\nއދން ބަލައިގަނެފައިވާ ލީބިޔާގެ ސަރުކާރު، ގޮވަމަންޓް އޮފް ނޭޝަނަލް އެކޯޑް (ޖީއެންއޭ) ގެ ބޮޑުވަޒީރު، ފާއިޒް އައްސައްރާޖު މަޤާމުން އިސްތިޢުފާ ދެއްވިނަމަވެސް ޖީއެންއޭއަށް ވާގިވެރިވުމުގައި ތުރުކީވިލާތުން ދެމި އޮންނާނެކަމަށް އެ ޤައުމުން ބުނެފިއެވެ.\nއައްސައްރާޖަކީ ޖީއެންއޭގެ ސަރުކާރުގެ އެންމެ އިސް ފަރާތެވެ. އެ ސަރުކާރު މަރުކަޒުވެފައިވަނީ ވެރިރަށް ތުރާބުލުސްގައެވެ. އިދިކޮޅު ޚަލީފާ ޙަފްތާރުގެ ލީބިއަން ނޭޝަނަލް އާމީ، އެލްއެންއޭ ޙަރަކާތްތެރިވަނީ ދެކުނާއި އުތުރުގެ ސަރަޙައްދުތަކުގައެވެ. އދން ބަލައިގަނެފައިވާ ޖީއެންއޭއާއި އެލްއެންއޭއާމެދު ކުރިމަތިލުންތައް ހިންގާތާ ގިނަ އަހަރުތަކެއްވަނީ ވެފައެވެ. އެ ހަމަނުޖެހުންތަކުގައި މިޞްރާއި ޔޫއޭއީއާއި ރަޝިޔާއިން ވާގިވެރިވަނީ އެލްއެންއޭއަށެވެ. ޖީއެންއޭއަށް ވާގިވެރިވަނީ ތުރުކީވިލާތުންނެވެ.\nމިދިޔަ ހަފުތާގެ ތެރޭގައި އޮކްޓޯބަރު މަސް ނިމުމުގެ ކުރިން މަޤާމުން އިސްތިއުފާ ދެއްވަން ބޭނުންވެވަޑައިގަންނަވާކަމަށް އައްސައްރާޖުވަނީ އިޢުލާނުކުރައްވާފައެވެ. ޓީވީ މެދުވެރިކޮށް ދެއްވި ހިޠާބެއްގައި އައްސައްރާޖު ވިދާޅުވީ އޭނާގެ ހުރިހާ މަސްޢޫލިއްޔަތުތައް އޮކްޓޯބަރު މަސް ނިމުމުގެ ކުރިން ދެން މަޤާމާ ޙަވާލުވެލައްވާ ބޭފުޅުކަށް ޙަވާލުކުރައްވަން ބޭނުންފުޅުވާކަމަށެވެ. އޭނާގެ ނިންމެވުމާމެދު ތުރުކީވިލާތުންވަނީ ކަންބޮޑުވުން ފައުޅުކޮށް، ނިންމުމާމެދު ހިތާމަކުރާކަމަށް ބުނެފައެވެ.\nތުރުކީވިލާތުގެ ރައީސް، ރަޖަބު ޠައްޔިބު އުރުދުޣާންގެ ތަރުޖަމާނު އިބްރާހިމް ކާލިން ވިދާޅުވީ ލީބިޔާގެ ވެރިރަށް ތުރާބުލުސްގައި މަރުކަޒުވެފައިވާ ޖީޢއެންއޭއަށް ތުރުކީވިލާތުން ވާގިވެރިވާނެކަމަށާއި ލީބިޔާގެ ސަރުކާރާއެކު ތުރުކީވިލާތުން ވެފައިވާ އެންމެހާ އެއްބަސްވުންތަކަށް އެ ޤައުމުން ޢަމަލުކުރާނެކަމަށެވެ. އެގޮތުން މިދިޔަ އަހަރުގައި ދެ ޤައުމުގެ ދެމެދުގައި ސޮއިކުރި ސަލާމަތީ އެއްބަސްވުމަކާއި ކަނޑުގެ ސަރަޙާއްދުތަކާބެހޭ އެއްބަސްވުމަށް ޢަމަލުކުރުމުގައި ދެމިތިބޭނެކަމުގެ ޔަޤީންކަން އޭނާ ދެއްވިއެވެ. ކާލިން ވިދާޅުވީ އެ އެއްބަސްވުންތައް ވެފައިވަނީ ސަރުކާރުތަކުގެ ދެމެދުގައިކަމަށާއި ވަކިވަކި މީހުންގެ ދެމެދުގައި ނޫންކަމުން، ސިޔާސީ މަޝްރަހަށް އަންނަ ބަދަލެއްގެ ސަބަބުން އެ އެއްބަސްވުންތަކަށް އަސަރުނުކުރާނެކަމަށެވެ. ކުރިއަށް އޮތް ދުވަސްތަކުގައި ތުރުކީވިލާތުގެ އިސް ފަރާތްތަކުން ލީބިޔާއަށް ދަތުރުކޮށް އިތުރު މަޝްވަރާތައްކުރުމަށް ހަމަޖެހިފައިވާކަމަށް އޭނާ ވިދާޅުވިއެވެ.\nއިސްތިޢުފާ ދެއްވުމަށް ބޭނުންފުޅުވާކަމަށް އައްސައްރާޖު އިޢުލާނުކުރެއްވުމުން ތުރުކީވިލާތުގެ ބޮޑުވަޒީރު އުރުދުޣާންވެސްވަނީ ކުރިއަށް އޮތް ދުވަސްތަކުގައި ތުރުކީވިލާތުގެ ވަފުދެއް ލީބިޔާއަށް ދަތުރުކޮށް މަޝްވަރާތައް ކުރާނެކަމުގެ އިޝާރާތެއް ކުރައްވާފައެވެ. އޭނާ ވިދާޅުވީ އެ ބައްދަލުވުންތަކުގެ ސަބަބުން ރަނގަޅު މިސްރާބަކަށް މައްސަލަ އެނބުރޭނެކަމަށް އުއްމީދުކުރައްވާކަމަށެވެ.\nބޮޑުވަޒީރުކަމުގެ މަޤާމު އައްސައްރާޖު ދޫކުރައްވައިދިނަމަ ޖީއެންއޭގެ އިސްވެރިންގެ މެދުގައި އަނެއްކާވެސް ގިނަ ދެބަސްވުންތައް އެފެދުމުގެ ފުރުޞަތު ވަރަށް ބޮޑުކަމަށް މަޝްރަހު ދިރާސާކުރާ ފަރާތްތަކުން ޤަބޫލުކުރެއެވެ. އޭގެ އިތުރުން އަސްކަރީ ޙަމަލާތައްވެސް އިތުރުވާނެކަމަށް ގިނަ ބަޔަކު ދެކެއެވެ.